মোৰ বিলৈ – মুংচাজ’ বৰ্ণালী আম্ফি মান্তা – ফটাঢোল\nJuly 5, 2017 গল্প\t2 Comments\nসময় নিশা ন বাজি বিছ মিনিট…\nনতুন ভাড়াঘৰ বিছাৰি গোটেইখন চলাথ কৰি ভাগৰি-জুগৰি তিনিওজনী সিহঁতৰ ৰুম পালো। তেনেতে সিহঁতৰ ৰুমমেট জুৰীবাৰ ফোন আহিল তাই আজি নাহে,নাৰেংগীত থকা খুড়াকৰ তাত ৰাতি থাকিব ৷ কথাটো শুনি মই আৰু ছেৰ্লীনে পৰস্পৰে মুখলৈ চোৱা-চুই কৰিলো, তাইৰ ইংগিত বুজি পাই লাহেকৈ ঘড়ীটোলৈ চালো৷ তেতিয়া ঘড়ীটোৱে নিশা চাৰে ন বজাৰ সংকেত দিছে…\nয়েছমিনে আমাক মন কৰি আছিল, তাই টপৰ কৈ মাত দিলে,তহঁতৰ আঁচনি আৰম্ভ হ’লেই মানে৷\nজুৰীবা নথকাৰ সুযোগত যিমান মহৎ কাম সংঘটিত হৈছে তাত আমাৰ দুয়োজনীৰে অগ্ৰনী ভুমিকা থাকেই ৷ছেৰ্লীনে লাহেকৈ ক’লে খাবিনে নেখাৱ সেইটো ক’৷ মই মাত দিলো পিছে এতিয়া ক’ত কি পাবি?ছেৰ্লীনে ক’লে এতিয়াও পাম ব’ল…\nগম পালো তাইৰ স্কুটীৰ পিছফালে চুলিৰ আগত জীউটোলৈ বহি যোৱাৰ পাল মোৰেই পৰিল। ৰুমমেটে কিবা এষাৰ কৈছিল যদিও কাণ নিদি আহি আছো বুলি দুয়ো তললৈ নামি আহিলো…৷\nস্কুটী ফাই-ফাই উৰিল,এবাৰত ইমান জোৰেৰে ব্ৰেক মাৰিলে মই তাইৰ ওপৰেদি ওফৰি পৰিবলে অলপতহে বাকী ৷ স্কুটী গৈ ভঙাগড় পালেগৈ।\nএতিয়া সমস্যা হ’ল আমাক লগা বস্তুটো কিনো কেনেকৈ…?ইফালে সিফালে চাই পাণ দোকানী এজনৰ কাষ পালো, লাহেকৈ কলো, দাদা সৌ দোকানখনৰ পৰা বস্তু এটা আনি দিব পাৰিবনে আমাক ৷দোকানীটোৱে মোলৈ কেৰাহীকৈ চালে! ভয়ো খালো কিবা কৈ দিয়ে বুলি,কিন্তু একো নোকোৱাকৈ পইছাটো হাত পাতি লাহেকৈ দোকানখনলৈ গুছি গ’ল…উফফ ৰক্ষা,কামটো সিজিল ৷\nঅলপ পৰৰ পিছত দোকানী দাদাটো ঘুৰি আহিল,গোমোঠা মুখেৰে মোৰ হাতত বস্তুটো তুলি দিলে…মুখত পাৰিলে দুটা গেমেহা ভুকু দিয়াৰ ভাৱ ৷ লৰালৰিকৈ তাৰ পৰা পলালো৷ এইবাৰ স্কুটী উৰিল মাংসৰ দোকানলৈ ।\nএইবাৰ আৰু পৰাৰ ভয়,এখন হাতত বস্তুটো,আনখনত ম’বাইল আৰু বেগ ৷ ছেৰ্লীনক ভালদৰে ধৰি ল’বও পৰা নাই,স্কুটীখনটো উৰিয়েই আছে। মৰো জীওঁ-সো-আধিকৈ গৈ মাংসৰ দোকান পালো…৷\nলবলগীয়া সকলোখিনি লৈ মেলি আকৌ স্কুটীৰ পিঠিত ৰকেটৰ গতিত আহি ৰুম পালোহি ৷ৰুমত সোমাই তিনিও কামত লাগিলো…\nএজনীয়ে ভাত বহালে, মই মাংস, আনজনীয়ে চালাদ কাটিলে ৷ আমাৰ যো-জা দেখি মোৰ ৰুমমেট ৰুমলৈ যাবলৈ ওলাল,নহ’লে আমি ডায়েটিং ভ্ৰষ্ট কৰি দিম বুলি…! তাইক ৰখাই লাভ নাই বুলি জানিওঁ কলো থাকা অলপপৰ আমাক চম্ভালিবা,নাথাকিল তাই…ৰুমলৈ পলাল ৷ নিশা বাঢ়ি গৈ আছে,এঘাৰ বাজিল…\nআমাৰো যোগাৰ হৈ গ’ল, ছেৰ্লীনৰ ৰুমৰ পকাতে বহি ল’লো৷\nখুলিলো,এটা এটা গৈ আছে পেটলৈ,মাজতে য়েছমিনৰ ফোন আহিল তাই উঠি গ’ল…অলপ পিছত মুখত এগালমান ইংৰাজী লৈ উভতি আহিল৷আকৌ আৰম্ভ হ’ল,এটা এটা আৰু গ’ল পেটলৈ…\nমাজে মাজে য়েছমিনৰ ফোন আৰু তাইৰ ইংৰাজী চলি আছে৷এইবাৰ ছেৰ্লীনৰ নীতিশিক্ষা বৰষিল তাইৰ ওপৰত…এইটো সময়ত কাৰো ফোন ৰিচিভ কৰিব নালাগে আনকি প্ৰেমিকৰো, য়েছমিন থেনথেনাই উঠিল অলপ লগাতকৈ বেছিকে ৷\nবুজিলো,ভাড়াঘৰ বিছৰা ভাগৰখিনিয়ে ইহঁতক আনদিনাতকৈ সোনকালে কাবু কৰি পেলাইছে,মই মাজত সোমাই দুয়োকে ক্ষান্ত কৰিবৰ চেষ্টা চলাই থাকিলো… ৷\nএটা খালী হ’ল,ছেৰ্লীনে নতুন\nএটাত হাত দিলে,আচল নাটক এইবাৰহে আৰম্ভ হ’ল…\nনতুনটোৰ আধা পাওঁ মানেই সিহঁত দুজনী সৰৱ হৈ উঠিল৷ পুৰণি কথা মনত পেলাই অলপ কান্দিলেও। মোৰো দেখাক দেখি মনটো দুখেৰে ভৰি পৰিল,কিন্তু দেখুৱাই কান্দিবও নোৱাৰো নহ’লে যে মোৰ জনজাতীয় সন্মান ,জন্মৰ দিনাই চাউলৰ বিধ আমাক চেলেকাই দিয়ে…এইবিলাকে মোক টলাব নোৱাৰে বুলি সিহঁতৰ আগত মৰা ওফাইডাংৰ ইজ্জতটো যাব ৷বুজিলো ভাড়াঘৰৰ ভাগৰটো এতিয়া অলপ মোৰো লাগিছে… সাৱধান হৈ ভালদৰে বহিলো, য়েছমিনৰ পিয়াহ লগাত উঠি গ’ল ৰুমটোতে অলপ দূৰত থকা ফিল্টাৰটো কাষলৈ! ফিল্টাৰ খালী বোলে,পানী কিয় ঢালা নাই বুলি ছেৰ্লীনক গালি পাৰি পাৰি নিজৰ ৰুমত থকা ফিল্টাৰটোৰ পৰা আনিম বুলি গুছি গ’ল ৷তেতিয়া আমি বটলটোৰ তলি পাইছো।\nয়েছমিন পানী লৈ নাহে হে নাহে,ৰৈ ৰৈ আমনি লগাত দুয়োজনীয়ে শেষ কৰি দিলো৷ ছেৰ্লীনক চালো, ফেনৰ বতাহত অবাধ্য খিৰিকীৰ পৰ্দা খনক বাধ্য কৰাত ব্যস্ত! মোৰ ভোকো লাগিছিল,তাইক তাতে এৰি য়েছমিনক বিছাৰি গ’লো ভাত খাওঁ বুলি ৷এটা বাজিল…ভয়ো লাগিল,এতিয়া দেখোন ভূতৰে ভাত খোৱা সময় হ’ল ৷ এহ্ যাহ ৰাতিৰ আৰু পুৱাৰ সাজ একেলগেই খাম বুলি কৈ য়েছমিনৰ কাষ পালোগৈ…গৈ দেখিলো তাই তেতিয়াওঁ পানীতেই লাগি আছে,পানী বৈ মজিয়াত বানপানী কিন্তু তাইৰ হাতৰ বটলটোত তেতিয়া আধামান ভৰিছেহে,তাইয়ো অলপমান তাতে ভাগৰ মাৰিছে …\nব’ল ভাত খাওঁ,বানপানী খিনি কাইলৈ শুকুৱাম ,লাহেকৈ কলো ৷ তাই অলপ সাৱধান হ’ল,কলে ব’ল মই গৈ আছো৷\nমই পাকঘৰ পালোগৈ,গৈ অবাক… তাত ভাতৰ কুকাৰ,মাংসৰ কেৰাহী একো নাই৷ চিঞঁৰ এটা মাৰি ছেৰ্লীনৰ কাষ পালোগৈ,এইবাৰ আৰু আচৰিত…তাই কুকাৰ,কেৰাহী কাষত লৈ পকাতে বাগৰি আছে৷ মোৰ উঠিল খং,তাইক একেটানে উঠাই কাষতে থকা বটলটোৰ পানীখিনি মুৰত ঢালি দিলো৷ তাই থুনথুনালে মই এনেই পানীত উটি আছো আৰু তই বৰষুণত তিয়াইছ…মোক ইমান বেয়া কিয় পাৱ ৷ উপায় নাপাই তাইৰ কাষতে থপ্ কৈ বহি দিলো, দুয়োজনীকে চম্ভালি ভাগৰো লাগিছিল ৷\nঅলপ পিছত অনুভৱ কৰিলো মইয়ো দেখোন পানীত বহি আছো…মগজটোৰে যিমানদূৰ ঢুকি পাওঁ ভাৱি থাকিলো,এই তিনি মহলালৈ পানী উঠিল যেতিয়া গোটেই অসমখন ডুবিল,অকল আমি কেইজনীহে ছাগে বাচি আছো ৷\nবানপানী নহয়, য়েছমিনে খালী বুলি\nভাৱি নল খুলি থৈ যোৱা ভৰ্ত্তি ফিল্টাৰটোৰহে পানী…খপজপাই উঠিলো,এইকো উঠাই বিছনাত বহাই দিলো৷ খঙে-ভোকে য়েছমিনক এজাউৰি দিবলৈ তাইৰ ৰুমলৈ গ’লো৷\nৰুম পাই মুৰে-কপালে হাত দিলো…\nমহাৰাণী দৰ্জাতে এখন গাল লগাই দুয়ো হাতেৰে দৰ্জাখন আঁকোৱালি লোৱাৰ দৰে কৰি জেঠী হোৱাৰ কছৰৎ কৰি আছে৷তাই ওখই পাঁচ ফুট আঠ ইঞ্চি,ইমান ওখ জেঠীক কিম্ভূতকিমাকাৰ দেখিলো৷\nতাইকো টানি আজুৰি লৈ আহিলো ইটো ৰুমলৈ।ইয়াতো নাটকৰ বেলেগ এটা অংশ চলি আছিল৷\nছেৰ্লীন ব্যস্ত। খালী হোৱা বটল দুটাক লৈ৷\nদুয়োটাতে পানী ভৰাই অলপ অলপ খাই আছে,তাকে দেখি ইজনীৰ লাগিল জগৰ…অকলে খাইছ! দে মোকো৷\nতাই নিদিয়ে এই নেৰে,পিছত যেনিবা দিলে৷\nপানী ভৰা বটলৰ ছিৰ্য়েচ হৈ আছে,সব ঠিক ঠাক চলি আছে৷ পানী শেষ হ’ল,আকৌ মোৰ মজাপালি আৰম্ভ হ’ল ৷ হাতত লৈ থকা বটলটোকে খুব চুমা যাচি আছে য়েছমিনে। ইমান ছেক্সী বটল আগতে দেখাই নাছিল বোলে৷ চুমা খাই খাই এপাকত মিছিক কে হাঁহি মোক ক’লে,বটলটো দলিয়াই দিওঁ নে?\nহে হৰি! এই পুৱতি নিশা যদি বটল তললৈ দলিয়াই,ৰাতিটোত চাৰিবাৰ মান উঠি গেটৰ তলা ঠিকে আছেনে নাই চাই থকা ঘৰৰ মালিকৰ তপা মূৰতে পৰিলে কি হ’ব ভাবিবলৈকে ভয় লাগিল ৷\nদুয়োকে কোনোমতে বুজাই-বঢ়াই ভাত খোৱালো-খালো। টানি চোচৰাই বিচনাত শুৱাই দিলো৷\nকিবা-কিবি বলকি আছিল যদিও কাণ নিদি যি কৰ কৰ বুলি সিহঁতৰ ফালে পিঠি দিলো৷\nযিমান হ’লেওঁ একেখিনি ভাগৰ তেতিয়া মোৰো লাগিছিল ভাই৷\nকেতিয়া টোপনিত ঢলি পৰিলো গম নাপালো ৷ পুৱা চাৰে সাতমান বজাত বাওঁ ভৰিত প্ৰচণ্ড গছক এটা পৰোতেহে খকমককৈ উঠি দেখিলো ছেৰ্লীন আমাৰ ওপৰেদিয়ে দৌৰা-দৌৰি কৰি আছে ডিউটি যাবলৈ৷\nবিষাই থকা ভৰিখন পিটিকি পিটিকি এইবাৰো বুজি পালো…নিশাৰ নাটকৰ যৱনিকা পৰাই নাই,উপায় নেপাই হে বেছেৰী ডিউটি যাব ওলাইছে ৷■■\n« ৰাশিফল বিচাৰ- ৰিণ্টুমণি দত্ত\nসম্পাদকৰ টোকা : অভিজিত মেধি »\nহাঃ হাঃ… বিলৈ ভালকৈয়ে হৈছিল মানে… !!\nহাঃ হাঃ হাঃ হাঃ হাঃ হাঃ হাঃ হাঃ হাঃ….পঢ়া আধা হওঁতেই হাঁহি ৰখাবলৈ চেষ্টা কৰি মোৰ নিজৰে আৰম্ভ হ’ল “বিলৈ” ৷


Cloviderm in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Cloviderm ar byavahar, ppali, parshwakriya, upkaar, kriya-pratikriya aaru satarkatabani\nCloviderm साल्ट से बनी दवाएं:\nAcicet Tablet (3 प्रकार उपलब्ध) Aciherpin (3 प्रकार उपलब्ध) Acivex (2 प्रकार उपलब्ध) Axovir (1 प्रकार उपलब्ध) Lovir (Eli Lilly) (2 प्रकार उपलब्ध) Neoclovir (2 प्रकार उपलब्ध) Triclovir (2 प्रकार उपलब्ध) Trikase (1 प्रकार उपलब्ध) Vazovir (1 प्रकार उपलब्ध)\nCloviderm के सारे विकल्प देखें\nCloviderm की जानकारी\nCloviderm ৰ লাভ আৰু ব্যৱহাৰসমূহ- Cloviderm Benefits & Uses in Assamese\nCloviderm ৰ পালি আৰু সেয়া কেনেদৰে ল'ব- Cloviderm Dosage & How to Take in Assamese\nCloviderm-ৰ উপাদানসমূহ- Cloviderm Active Ingredients in Assamese\nCloviderm ৰ পাৰ্শ্চক্ৰিয়াসমূহ- Cloviderm Side Effects in Assamese\nCloviderm সংক্ৰান্ত সতৰ্কতাবাণীসমূহ- Cloviderm Related Warnings in Assamese\nঅইন দৰৱৰ সৈতে Clovidermৰ গুৰুতৰ ক্ৰিয়া-প্ৰতিক্ৰিয়া- Severe Interaction of Cloviderm with Other Drugs in Assamese\nCloviderm মতভেদসমূহ- Cloviderm Contraindications in Assamese\nCloviderm ৰ বিষয়ে সততে সোধা প্ৰশ্নসমূহ- Frequently asked Questions about Cloviderm in Assamese\nখাদ্য আৰু মদৰ সৈতে Cloviderm ক্ৰিয়া-প্ৰতিক্ৰিয়া- Cloviderm Interactions with Food and Alcohol in Assamese\nCloviderm ৰ লাভ আৰু ব্যৱহাৰসমূহ - Cloviderm Benefits & Uses in Assamese\nCloviderm তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nCloviderm ৰ পালি আৰু সেয়া কেনেদৰে ল'ব - Cloviderm Dosage & How to Take in Assamese\nCloviderm-ৰ উপাদানসমূহ - Cloviderm Active Ingredients in Assamese\nCloviderm ৰ পাৰ্শ্চক্ৰিয়াসমূহ - Cloviderm Side Effects in Assamese\nগৱেষণাৰ ভিত্তিত, Cloviderm ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nCloviderm সংক্ৰান্ত সতৰ্কতাবাণীসমূহ - Cloviderm Related Warnings in Assamese\nCloviderm-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Cloviderm সুৰক্ষিত ভাবে গ্ৰহণ কৰিব পাৰে।\nCloviderm-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nস্তন্যপায়ী মহিলাৰ ওপৰত Cloviderm ৰ পাৰ্শ্ব-প্ৰতিক্ৰিয়া অতি বিৰল।\nবৃক্কত Cloviderm কি প্ৰভাৱ দেখা গৈছে?\nClovidermৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Cloviderm কি প্ৰভাৱ দেখা গৈছে?\nকলিজা ৰ বাবে Cloviderm কেতিয়াবাহে ক্ষতিকাৰক।\nহৃদযন্ত্ৰৰ ক্ষেত্ৰত Cloviderm ৰ কি প্ৰভাৱ দেখা গৈছে?\nClovidermৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Clovidermৰ গুৰুতৰ ক্ৰিয়া-প্ৰতিক্ৰিয়া - Severe Interaction of Cloviderm with Other Drugs in Assamese\nCloviderm তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nCloviderm মতভেদসমূহ - Cloviderm Contraindications in Assamese\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Cloviderm লোৱা অনুচিত যাতে -\nCloviderm ৰ বিষয়ে সততে সোধা প্ৰশ্নসমূহ - Frequently asked Questions about Cloviderm in Assamese\nএই Cloviderm-এ অভ্য়াস বা নিচাৰ সৃষ্টি কৰে নেকি?\nClovidermৰে অভ্যাস গঠনৰ কোনো কথাৰ প্ৰতিবেদন পোৱা নাই।\nহয়, আপুনি আৰামত মেচিনেৰী চলাব পাৰে বা বাহন চলাব পাৰে, যিহেতু Cloviderm লোৱাৰ পিছত ই আপোনাৰ টোপনি ভাৱ নানে।\nহয়, Cloviderm সম্পুৰ্ণ নিৰাপদ।\nCloviderm য়ে মানসিক বিসংগতিৰ চিকিত্সা কৰাত বা নিৰাময় কৰাত অক্ষম।\nখাদ্য আৰু মদৰ সৈতে Cloviderm ক্ৰিয়া-প্ৰতিক্ৰিয়া - Cloviderm Interactions with Food and Alcohol in Assamese\nখাদ্য আৰু Clovidermৰ ক্ৰিয়া-প্ৰতিক্ৰিয়া\nআপনি খাদ্যৰ সৈতে Cloviderm ল'ব পাৰে।\nমদ আৰু Clovidermৰ মাজৰ প্ৰতিক্ৰিয়া\nএকে সময়তে Cloviderm আৰু মদ্যাপন কৰাটো সামান্য পাৰ্শ্চক্ৰিয়া ঘটাব পাৰে। আপুনি যদি কোনো পাৰ্শ্চক্ৰিয়াৰ সমুখীন হয়, তেন্তে আপোনাৰ ডাক্তৰৰ সৈতে যোগাযোগ কৰক।\nCloviderm ৰ অনুকল্প - Substitutes for Cloviderm in Assamese\nআপুনি বা আপোনাৰ পৰিয়ালৰ কোনোবাই Cloviderm লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Cloviderm ব্যৱহাৰ কৰিছিল নেকি?\nআপুনি কিমান পৰিমাণে Cloviderm সেৱন কৰিছিল?\nআপুনি Cloviderm ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Cloviderm সেৱন কৰে?


মূল :ছাঁ,গল্পকাৰ : মানিক বন্দোপাধ্যায়,অনুবাদ-কলচুম বিবি – ফটাঢোল\nমোৰ প্ৰথম পত্নীৰ মৃত্যুৰ পিছত কিছুদিন মই পাগলৰ দৰে হৈ গৈছিলোঁ। সময়মতে গা ধোৱা নাছিলোঁ, কোঠাৰ চুক এৰি ওলাই যোৱা নাছিলোঁ, দিনে-ৰাতিয়ে পৰলোকতত্বৰ কিতাপ পঢ়িছিলোঁ আৰু মনে মনে বহি আকাশ-পাতাল ভাবি আছিলোঁ।\nপত্নীক মই ইমানেই ভাল পাইছিলোঁ যে, শ্মশানত নিজে মুখাগ্নি কৰি তেওঁক পুৰি আহিও মই বিশ্বাস কৰিব পৰা নাছিলোঁ, তেওঁ সঁচাকৈ বাষ্প আৰু ভস্মত পৰিণত হৈ গৈছে, জগতৰ ক’তো তেওঁ আৰু নাই বুলি, তেওঁ ঘূৰি আহিব। আকৌ মই তেওঁক দেখা পাম।\nঘৰত বেছি মানুহ থকা বাবে হয়তো তেওঁ আহিবলৈ কুণ্ঠাবোধ কৰিছে তাৰ বাবে আত্মীয়-স্বজন সকলোকে মই গাঁৱৰ ঘৰলৈ পঠিয়াই দিছিলোঁ। পাৰ্থিৱ কোনো সুখ-সুবিধাৰ প্ৰতি মোৰ আগ্ৰহ নাছিল। এজনী দাসী আৰু এজন ঠাকুৰ ৰাখিছিলোঁ, সিহঁতে যি ব্যৱস্থা কৰিছিল মই তাকে মানি লৈছিলোঁ। কোনো বিষয়ত সিহঁতে আদেশ ল’বলৈ আহিলেই মই এনেকৈ বিৰক্ত আৰু ক্ৰুদ্ধ হৈ উঠিছিলোঁ যে সিহঁতে সভয়ে মোক পৰিহাৰ কৰি চলিছিল। এটা কোঠাত মোৰ পত্নীৰ পাঁচখন সৰু-ডাঙৰ ফটো, তেওঁৰ কাপোৰ-কানি, চুলি বন্ধা সামগ্ৰী, ভৰিত কিংখাপৰ চটি জোতা, হিচাপ-নিকাচৰ বহী, এনেকুৱা হাজাৰটা স্মৃতিচিহ্ন জমা কৰি দিনৰ বেলাটো মই সেই কোঠাত কটাই দিছিলোঁ। সন্ধ্যা সময়ত মোৰ পত্নীৰ যিটো কোঠাত মৃত্যু হৈছিল সেই কোঠালৈ গৈছিলোঁ। যিখন বিছনাত তেওঁ শেষ নিশ্বাস ত্যাগ কৰিছিল, নিজ হাতে মই সেই বিছনা পাৰি লৈছিলোঁ। ওচৰা-ওচৰিকৈ দুটা গাৰু দিছিলোঁ। শুই, বহি, কিতাপ পঢ়ি থাকোঁতে থাকোঁতে প্ৰত্যাশাৰ দৃষ্টিৰে চাৰিওফালে চাই ৰাতিবোৰ একৰকম উজাগৰে পাৰ কৰি দিছিলোঁ।\nএনেয়ে মাজতে কাটি হৈ এপলকৰ বাবেও পত্নীক নেদেখি মই অলপ অলপ হতাশ হৈ উঠিছিলোঁ, হঠাৎ এদিন সন্ধ্যা পৰত মোৰ ভাব হ’ল যে, সদায় ঘৰত লাইট জ্বলাই ৰখা বাবে হয়তো তেওঁ নাহে। লগে লগে খৰধৰকৈ উঠি গৈ মই লাইট নুমাই দিছিলোঁ।\nআনন্দত মোৰ শৰীৰ কঁপি হৈ উঠিছিল।\nলাইট নুমুৱা মাত্ৰেই মই দেখিবলৈ পাইছিলোঁ ছাঁৰ ৰূপ লৈ মোৰ পত্নী বেৰত লগাকৈ মজিয়াত বহি আছে, তেওঁৰ সূক্ষ্ম দেহৰ পৰা জ্যোতি নিৰ্গত হৈ তেওঁৰ চাৰিওফালে ফটোৰ ফ্ৰেমৰ দৰে চতুষ্কোণৰ কেইটামান স্থান উজ্জ্বল হৈ আছে। একেই মুক্ত কেশবিন্যাস, কপালৰ কাষত ভাঁজ কৰা চুলিৰ ঈষৎ উচ্চতা, একেই সৰু নাক আৰু আকৰ্ষণীয় গাল। ডিঙিৰ কাষলৈ পৰি থকা ওৰণি পৰ্যন্ত স্পষ্ট হৈ আছিল। নিস্পন্দ হৈ ৰৈ থাকি মই তেওঁকে চাবলৈ ধৰিলোঁ। বহুসময়ৰ পিছত তেওঁ থিয় হ’ল, দুহাত উঠাই মোৰ অতি চিনাকি ভংগীত এঙামুৰি দিলে। এইবাৰ তেওঁৰ সমস্ত অৱয়বৰ ছাঁ আৰু স্পষ্ট হৈ উঠিল। কেইটামান মিনিট ৰৈ থাকি দুহাত কাষেৰে তেওঁ কোঠাৰ ঘন অন্ধকাৰৰ মাজত মিলি গ’ল। কেৱল তেওঁৰ চাৰিওফালে যি চতুষ্কোণ ফ্ৰেমৰ দৰে উজ্জ্বলতা আছিল সেয়া অবিকৃত ৰূপত ৰৈ গ’ল। ইতস্ততবোধ কৰি গৈ গৈ বিছনাত আছাৰ খাই পৰি লগে লগে শুই পৰিছিলোঁ। মোৰ অসুস্থ দেহ-মনে তেওঁৰ এই অপূৰ্ব আবিৰ্ভাৱৰ উত্তেজনা সহ্য কৰিব নোৱাৰিলে।\nসেইদিনাখনৰ পৰা সদায়েই তেওঁক দেখিছিলোঁ। সন্ধ্যা হোৱাৰ আগেয়ে মই কোঠাটোলৈ গৈ বহি আছিলোঁ। যেতিয়া আন্ধাৰ গাঢ় হৈ আহে, হঠাৎ ঠিক সেই সময়তে সেইখিনিতে বেৰৰ গাত উজ্জ্বল চতুষ্কোণ পটভূমিটোৰ আবিৰ্ভাৱ হয়। কেতিয়াবা তেওঁ আহি প্ৰথম দিনাৰ দৰে বেৰৰ গাত লাগি বহে, কেতিয়াবা চঞ্চলতাৰে অহা-যোৱা কৰে, কেতিয়াবা পিছফালে ঘূৰি ওলমা খোপা বান্ধি মুখ ঘূৰাই চাই থাকি তেওঁ জীয়াই থকাৰ সময়ৰ মোৰ আটাইতকৈ প্ৰিয় লীলাভংগীৰ অভিনয়টো কৰে। কোনোদিনা হাত লৰাই, মুখ লৰাই মোৰ লগত কথা কোৱাৰ অভিনয়ো কৰে, কিন্তু শব্দ নহয়।\nশব্দ তেওঁ ক’ৰপৰা পাব?\nময়ো তেওঁৰ লগত কথা কোৱাৰ অথবা কাষলৈ গৈ তেওঁক স্পৰ্শ কৰাৰ চেষ্টা কৰা নাছিলোঁ। ছাঁৰ লগত কথা কোৱা নাযায়, ছাঁক স্পৰ্শ কৰিব নোৱাৰি, এইখিনি জ্ঞান মোৰ আছিল। মই মাত্ৰ তেওঁক চাইছিলোঁ। তেনেকৈ মোৰ বিৰহ-বেদনা লঘু হৈছিল। তেওঁ যেতিয়া অস্পষ্ট বিকৃত মূৰ্তি হৈ দেখা দিছিল তেতিয়া মোৰ বৰ কষ্ট হৈছিল। মই বুজিব পাৰিছিলোঁ শুদ্ধ ৰূপ পৰিগ্ৰহ কৰাৰ চেষ্টা কৰিও তেওঁ পৰা নাই, কোনে জানে তেওঁৰ কিমান যন্ত্ৰণা হৈছে।\nএদিন আমাৰ এক অদ্ভুত মিলন হৈছিল। সূক্ষ্মতা আৰু স্থূলতাৰ যি দুৰ্লঙ্ঘ্য বাধা অতিক্ৰম কৰা তেওঁৰ পক্ষে সম্ভৱ নাছিল, প্ৰবল ইচ্ছাশক্তিৰ বলত মই সেয়া অতিক্ৰম কৰি গৈছিলোঁ। সেইদিনা মই এখন ইংৰাজী পৰলোকতত্বৰ কিতাপত জীৱন্ত প্ৰাণীৰ সূক্ষ্ম দেহ ধাৰণৰ কিছুমান বৰ্ণনা পাঠ কৰিছিলোঁ। ৰাতি তেওঁ আলোকপটত আহি থিয় হোৱা মাত্ৰেই মই দেখিবলৈ পাইছিলোঁ, মোৰ ছাঁয়া ৰূপে পিছৰ পৰা আহি তেওঁক মেৰাই ধৰিছিল। মুহূৰ্তৰ ভিতৰতে পৰলোকগামী পত্নীৰ সৈতে মোৰ অনন্ত ব্যৱধান পাহৰি গৈছিলোঁ। মোৰ নিবিড় আলিংগনত তেওঁৰ শিথিল অচল দেহ আগৰ দৰে জীৱনৰ আবেগত উষ্ণ আৰু স্পন্দিত হৈ উঠিছিল। তেওঁৰ তেজ-মঙহৰ শৰীৰ মোৰ বুকুত সংলগ্ন হৈ আছে, মোৰ তাত অলপো সন্দেহ নাথাকিল। মই তেওঁৰ চুলিৰ স্পৰ্শ পাইছিলোঁ, ত্বকৰ স্পৰ্শ পাইছিলোঁ, তেওঁৰ তপত উশাহ-নিশাহ মোৰ দুগালত লাগিছিল। তেওঁৰ দেহৰ ওজন পৰ্যন্ত মই অনুভৱ কৰিছিলোঁ।\nছাঁৰ ওজন থাকেনে?\nতাৰোপৰি সেইদিনা কি জানো হৈছিল মোৰ মনত নাই। পত্নীৰ ছাঁয়াময়ী মূৰ্তি মোৰ অভ্যস্ত হৈ আহিছিল, কিন্তু তেওঁৰ তেজ-মঙহৰ স্পৰ্শায়ত্ত বাস্তৱ মূৰ্তিয়ে মোক মুৰ্চ্ছিত কৰিলে।\nআত্মহত্যা কৰি পত্নীৰ লগত মিলিত হোৱাৰ কল্পনা তেওঁৰ মৃত্যুৰ দিনাখনৰ পৰাই মোৰ মনলৈ আহিছিল। এই ঘটনাৰ পিছত আৰু এদিনো মোৰ পৃথিৱীত জীয়াই থকাৰ ইচ্ছা নাথাকিল। পিছদিনাখন দুপেকেট আফিম কিনি থৈছিলোঁ। ঠিক কৰিছিলোঁ ৰাতি পত্নীৰ আবিৰ্ভাব হ’লে দৰ্জা বন্ধ কৰি তেওঁৰ সম্মুখতে আফিম খাই শুই থাকিম। ৰাতিপুৱা হোৱাৰ আগেয়েই মোৰ জীৱন আৰু মৃত্যু এই দুটা স্তৰৰ অন্তৰ্গত অস্তিত্বৰ ব্যৱধানত প্ৰবেশ কৰিম।\nতেওঁৰ ছাঁ ৰূপটো সেইদিনাখন মোৰ বেছি স্পষ্ট আৰু নিখুঁত যেন লাগিছিল। আত্মহত্যা কৰিবলৈ মোৰ যে অলপ অলপ ভয় আছিল, তেওঁক দেখাৰ পিছত সেইটোও অনুভৱ হ’ল। উঠি গৈ মই দৰ্জা বন্ধ কৰিছিলোঁ। লগে লগে অকল পত্নীৰ ছাঁ নহয়, তেওঁৰ পোহৰৰ আৱেষ্টনী পৰ্যন্ত অন্তৰ্নিহিত হৈ গৈছিল। তেওঁৰ লগতে তেওঁৰ এই উজ্জ্বল পটভূমিক মই কোনোদিনে অদৃশ্য হোৱা দেখা নাই, একো বুজিব পৰা নাছিলোঁ। আকৌ দৰ্জা খুলিলোঁ। বেৰৰ গাত পোহৰ আৰু মোৰ পত্নীৰ ছাঁ আকৌ দুয়োটাই ৰূপ ল’লে। তেতিয়া ইফালে-সিফালে চাই বুজিলোঁ, মোৰ কোঠাৰ দৰ্জাত বাহিৰত ঘৰৰ দাসীজনী বহি আছে, ঠিক যেন কাৰোবাৰ প্ৰতীক্ষাত। তললৈ নমা চিৰিৰ কাষত বেৰৰ গাত যিটো চাকি জ্বলিছে তাৰ পোহৰ দৰ্জাৰে পোনে পোনে মোৰ কোঠাত সোমাইছে।\nশুনিবলৈ পালোঁ তাৰপিছত প্ৰায় এবছৰ মই পগলা হৈ গৈছিলোঁ। বৰ্তমান মোৰ অলপো পাগলামি নাই আৰু মই আকৌ বিয়া কৰাইছোঁ।\nঅথচ, আশ্চৰ্য্যৰ কথা এই যে মই এতিয়াও পৰলোকত বিশ্বাস কৰোঁ।\n« শিপা-নাজিয়া হাচান


উপদেশক 8 - पवित्र बाइबिल [ইণ্ডিয়ান ৰিভাইচ ভাৰচন] - (উপদে 8)\n8:1 8:2 8:3 8:4 8:5 8:6 8:7 8:8 8:9 8:10 8:11 8:12 8:13 8:14 8:15 8:16 8:17\nজ্ঞানৱানৰ তুল্য কোন আছে? যি ঘটে, কোনে তাৰ অৰ্থ বুজাব পাৰে? প্রজ্ঞাই মানুহৰ মুখ উজ্জ্বল কৰে, আৰু তেওঁৰ মুখৰ কঠিনতা পৰিৱৰ্ত্তন কৰিব পাৰে।\nমই তোমাক উপদেশ দিওঁ যে ৰজাক প্রতিৰক্ষা দিয়া ঈশ্বৰৰ শপতৰ কাৰণে তুমি ৰজাৰ আজ্ঞা পালন কৰা।\nতেওঁৰ আগৰ পৰা লৰালৰিকৈ গুছি নাযাবা; মন্দ একোৰে লগত যুক্ত নহ’বা; কাৰণ ৰজাই তেওঁৰ ইচ্ছা অনুসাৰে কার্য কৰে।\nৰজাৰ কথাতে যেতিয়া সামর্থ্য আছে, তেতিয়া কোনে তেওঁক ক’ব পাৰে, “আপুনি কি কৰিছে?”\nযি মানুহে ৰজাৰ আজ্ঞা পালন কৰে, তেওঁৰ কোনো ক্ষতি নহব; জ্ঞানৱান লোকসকলৰ হৃদয়ে কার্যৰ উপযুক্ত সময় আৰু পদ্ধতি জানে।\nপ্ৰত্যেক বিষয়ৰে উপযুক্ত সময় আৰু পদ্ধতি আছে; যদিও মানুহে অধিক দুখকষ্ট ভোগ কৰে।\nকিয়নো কোনো মানুহেই যেতিয়া পাছত কি ঘটিব তাক নাজানে, তেতিয়া সেয়ে কিদৰে ঘটিব বুলি তেওঁক কোনে জনাব পাৰে?\nনিজৰ আত্মাক কোনে নিয়ন্ত্ৰণ কৰিব পাৰে! তেনেকৈ মৃত্যুৰ দিনৰ ওপৰতো কাৰো হাত নাই। যুদ্ধৰ সময়ত যেনেকৈ কোনো সৈনিক মুক্ত নহয়, তেনেকৈ দুষ্টতাৰ বশত থকা ব্যক্তিৰ দুষ্ট কার্যৰ অভ্যাসৰ পৰা সেই দুষ্টতাই তেওঁক মুক্ত কৰিব নোৱাৰে।\nসূৰ্যৰ তলত কৰা সকলো কার্যলৈ মনোযোগ কৰি মই এই পর্যবেক্ষণ কৰিলোঁ যে, এজন লোকে আন জনৰ ওপৰত কর্তৃত্ব চলাবলৈ অভ্যাস কৰি আন জনক ভীষণ আঘাত দিয়ে।\nতাৰ পাছত মই দেখিলোঁ যে, কেনেকৈ দুষ্ট লোকক সন্মানেৰে মৈদাম দিয়া হৈছিল। এই দুষ্ট লোকসকলে পবিত্ৰ স্থানত অহা-যোৱা কৰিছিল; যি নগৰত তেওঁলোকে দুষ্টতাৰ কার্য কৰিছিল, সেই নগৰৰ লোকসকলে তেওঁলোকক প্রশংসা কৰিলে । ইও অসাৰ।\nঅন্যায় কার্যৰ শাস্তি যদি বেগাই কার্যকৰী নহয়, তেন্তে মানুহৰ মনলৈ অন্যায় কার্য কৰাৰ প্রৱণতা আহে।\nপাপী লোকে যদিও এশটা কুকৰ্ম কৰি দীৰ্ঘকাল জীয়াই থাকে, তথাপিও মই হ’লে নিশ্চয়কৈ জানো যে, ঈশ্বৰক যিসকলে ভয় কৰে, তেওঁলোকৰ মঙ্গল হ’ব; কাৰণ তেওঁলোকে ঈশ্বৰৰ সাক্ষাতে ভয়েৰে থিয় হয়।\nকিন্তু দুষ্ট লোকৰ হ’লে মঙ্গল নহব; তেওঁলোকৰ আয়ুস বৃদ্ধি নাপাব; তেওঁলোকৰ জীৱনকাল দ্রুতগামী ছাঁ স্বৰূপ; কাৰণ তেওঁলোকে ঈশ্বৰৰ সাক্ষাতে ভয়েৰে থিয় নহয়।\nপৃথিবীত ঘটা আন এটা অসাৰ বিষয় হৈছে দুষ্ট লোকে তেওঁলোকৰ কার্য অনুসাৰে পাবলগীয়া দুষ্টতাৰ ফল ধাৰ্মিক লোকে ভোগ কৰে আৰু ধার্মিক লোকে পাবলগীয়া ফল দুষ্ট লোকে ভোগ কৰে। মই ক’লো, ইও অসাৰ।\nসেয়ে মই জীৱনত আমোদ-প্রমোদৰে প্ৰশংসা কৰিছোঁ; কিয়নো সূর্যৰ তলত ভোজন-পান আৰু আনন্দ কৰাৰ বাহিৰে মানুহৰ বাবে আন একোৱেই ভাল নাই। তেন্তে সূর্যৰ তলত ঈশ্বৰে দিয়া মানুহৰ জীৱনৰ সকলো দিনবোৰত আনন্দই হ’ব তেওঁৰ পৰিশ্রমত সংগী।\nপ্রজ্ঞা পাবলৈ আৰু পৃথিৱীত যি কৰা হয়, তাক জানিবলৈ, দিনে-ৰাতিয়ে কাম কৰি চকুৱে নুশোৱাকৈ থাকে তাক বুজিবৰ কাৰণে যেতিয়া মই মনোযোগ দিলোঁ,\nতেতিয়া মই ঈশ্বৰৰ সকলো কাৰ্য বিবেচনা কৰি বুজিলো যে, সূৰ্যৰ তলত যি কাৰ্য কৰা হয়, মানুহে তাক সম্পূর্ণকৈ বুজিব নোৱাৰে। সেয়ে মানুহে তাৰ উত্তৰ বিচাৰি পাবলৈ সকলো ধৰণৰ পৰিশ্রম কৰিলেও তাক বিচাৰি পাব নোৱাৰে। এনেকি, জ্ঞানৱান লোকেও যদি তাক জানো বুলি বিশ্বাস কৰে, তেওঁ প্রকৃততে সম্পূর্ণকৈ নাজানে।\nউপদেশক 1 / উপদে 1\nউপদেশক2/ উপদে 2\nউপদেশক3/ উপদে 3\nউপদেশক4/ উপদে 4\nউপদেশক5/ উপদে 5\nউপদেশক6/ উপদে 6\nউপদেশক7/ উপদে 7\nউপদেশক 8 / উপদে 8\nউপদেশক9/ উপদে 9\nউপদেশক 10 / উপদে 10\nউপদেশক 11 / উপদে 11\nউপদেশক 12 / উপদে 12


দৌলাশালত বজাৰ উন্নয়ন আঁচনিৰ শুভ উদ্বোধন... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nআকাশবাণী কেন্দ্ৰত অগ্নিকাণ্ড…\nদৌলাশালত বজাৰ উন্নয়ন আঁচনিৰ শুভ উদ্বোধন…\nআকাশবাণী কেন্দ্ৰত অগ্নিকাণ্ড... • ৰাজ্যত আকৌ ১৯জন কোৰোনা পজিটিভ... • অস্বস্তিত নেকি চৰকাৰ! ৫০ সহস্ৰাধিকৰ উপস্থিতিত জেৰেঙাত মোডীয়ে বিলালে লক্ষাধিকৰ ভূমি পট্টা... • অস্বস্তিত নেকি চৰকাৰ! ৫০ সহস্ৰাধিকৰ উপস্থিতিত জেৰেঙাত মোডীয়ে বিলালে লক্ষাধিকৰ ভূমি পট্টা... • উত্তৰাখণ্ডৰ গংগোত্ৰীৰ স্বামী অজয় যোগীৰ বটদ্ৰৱা থান দৰ্শন... • ধেমাজি গ্ৰন্থ উৎসৱ-২০২১ৰ ষষ্ঠ দিনৰ কাৰ্যসূচী... • চাউলখোৱাত অসম সাহিত্য সভাৰ সাংস্কৃতিক মৈত্ৰীবন্ধন আৰু ভাৱ বিনিময় অনুষ্ঠানৰ আয়োজন... • ধুবুৰী আৱৰ্ত ভৱনৰ সভাকক্ষত চৰকাৰী স্বীকৃতিপ্ৰাপ্ত সাংবাদিকক উপহাৰ বিতৰণ কাৰ্যসূচী... • বিশিষ্ট সাহিত্যিক-সমাজ সেৱিকা এলী আহমেদলৈ ‘নেতাজী গৰিমা’ বঁটা... • উৰিয়ামঘাটত শিশু অপহৰণ, দুষ্ট চক্ৰ জড়িতৰ সন্দেহ আৰক্ষীৰ...\nঅসমীয়া প্ৰতিদিন ৰ দ্বাৰা May 22, 2020 ত শেষ সম্পাদনা কৰা হৈছে\nডিজিটেল সংবাদ চেঙাঃ কোৰোনা ভাইৰাছ সংক্ৰমণৰ প্ৰতিৰোধ কল্পে চলি থকা লকডাউনৰ পৰিপ্ৰেক্ষিতত সম্প্ৰতি স্থবিৰ হৈছে ৰাজ্যৰ উন্নয়নমূলক কাম । তাৰ মাজতে শুকুৰবাৰে নলবাৰী জিলাৰ বৰক্ষেত্ৰীৰ দৌলাশালত দৈনিক চ’ক বজাৰ উন্নয়ন আঁচনিৰ এটি কামৰ শুভ উদ্বোধন কৰে দৌলাশাল জিলা পৰিষদৰ সদস্য বিৰাজ মেধিয়ে ।\n৫৭ নং দৌলাশাল-লাৰকুছি গাঁও পঞ্চায়তৰ অন্তৰ্গত দৌলাশাল নতুন চ’ক বজাৰত চতুৰ্দ্দশ বিত্তীয় আয়োগৰ অধীনত ২০১৮-১৯ বিত্তীয় বৰ্ষৰ দ্বিতীয় কিস্তিৰ ১০ লাখ টকা ব্যয় সাপেক্ষ ড্ৰেইন আৰু চি চি ব্লক কাৰ্পেটিঙৰ আঁচনিৰ শুভ উদ্বোধন কৰি দৌলাশাল জিলা পৰিষদৰ সদস্য বিৰাজ মেধিয়ে ভাষণ প্ৰসংগত দৌলাশালত আঠটা কামৰ বাবে প্ৰায় ৩৫ লক্ষাধিক টকা আৱন্টন দিয়া বুলি উল্লেখ কৰি প্ৰতিটো কামেই দৌলাশাল উন্নতি সাধিনী সভাক চোৱা- চিতা কৰাৰ বাবে আহ্বান জনায় ।\nউদ্বোধনী অনুষ্ঠানত দৌলাশাল-লাৰকুছি গাঁও পঞ্চায়তৰ সচিব শম্ভুনাথ তালুকদাৰ , আঞ্চলিক সদস্যা প্ৰণিতা বৰ্মন , দৌলাশাল উন্নতি সাধিনী সভাৰ সভাপতি গৰ্গনাৰায়ণ বৰ্মন , সম্পাদক চন্দ্ৰকান্ত বৈশ্যকে ধৰি কেইবাগৰাকীও বিশিষ্টলোক উপস্থিত থাকে ।\nবিশেষ বিমান যোগে বহিঃৰাজ্যৰ পৰা গেলেকী তৈলক্ষেত্ৰলৈ অহা ONGCৰ ১৩৩ বিষয়াৰ দুজন কোৰোনাত আক্ৰান্ত হোৱাৰ অভিযোগ…


জীয়াই থাকিবলৈ মাত্ৰ এই পাঁচবিধ খাদ্যহে খাব পাৰে এইগৰাকী মহিলাই! ওজন হৈছিলগৈ মাত্ৰ ৩৬ কিলো women-eat-and-survives-on-only-five-organic-foods-due-to-severe-allergies-hb– News18 assam\nজীয়াই থাকিবলৈ মাত্ৰ এই পাঁচবিধ খাদ্যহে খাব পাৰে এইগৰাকী মহিলাই! ওজন হৈছিলগৈ মাত্ৰ ৩৬ কিলো\nসাধাৰণ এলাৰ্জিৰ পৰা আৰম্ভ কৰি এই ৰোগ এনাফাইলেক্সিছ এলাৰ্জিলৈ ৰূপান্তৰিত হয়। যি সময়ত মাৰাত্মকও হ'ব পাৰে।\nLast Updated : May 16, 2022, 16:50 IST\nবিভিন্ন ধৰণৰ খাদ্যৰ সোৱাদ লোৱাটো বহুতৰে চখ। বিভিন্ন দেশৰ বিভিন্ন পৰম্পৰাগত খাদ্যৰ সোৱাদ লবলৈ সাধাৰণতে সকলোৱেই ইচ্ছা কৰে। কিন্তু এগৰাকী মহিলা আছে যিয়ে গোটেই পৃথিৱীত খোৱা বস্তুবোৰৰ মাত্ৰ পাঁচবিধ খাদ্যহে খাব পাৰে। যি কি নহওক, এই মহিলাগৰাকীয়ে কেৱল পাঁচটা খাদ্য কিয় খায়, কাৰণটো জানি লওক...\nআমেৰিকা যুক্তৰাষ্ট্ৰৰ আলাবামাৰ বাসিন্দা চামাৰ কেৰলৰ বয়স ৩৩ বছৰ। প্ৰকৃততে, পাঁচবিধ অৰ্গেনিক খাদ্যৰ বাহিৰে আন সকলো খাদ্য খালেই তেওঁৰ গুৰুতৰ এলাৰ্জি হয়। পাঁচবিধ খাদ্যক বাদ দি আন খাদ্য খালেই শৰীৰৰ অৱস্থা অধিক গুৰুতৰ হৈ পৰে লোকজনৰ।\nসাধাৰণ এলাৰ্জিৰ পৰা আৰম্ভ কৰি এই ৰোগ এনাফাইলেক্সিছ এলাৰ্জিলৈ ৰূপান্তৰিত হয়। যি সময়ত মাৰাত্মকও হ'ব পাৰে। বিশেষজ্ঞসকলে আঙুলিয়াই দিছে যে, এনাফাইলেক্সিছ এলাৰ্জিৰ তৎক্ষণাৎ চিকিৎসা কৰা প্ৰয়োজন, অন্যথা অৱস্থা গুৰুতৰ হ'ব পাৰে।\nচামাৰ কেৰলে এটা সাক্ষাৎকাৰত কৈছিল, "মই গ্ৰীষ্মকালত প্ৰথমে এই সমস্যাত ভুগিছিলো। কিন্তু ইয়াৰ পিছত, লাহে লাহে মোৰ শৰীৰে সকলো খাদ্য হজম কৰিবলৈ আৰম্ভ কৰিছিল আৰু আনকি মই জৈৱিক খাদ্য খাব পৰা নাছিলো। যদি মই সেই খাদ্যবোৰ খাওঁ, মোৰ গেষ্ট্ৰোইনটেষ্টাইনেল বিষ, ফুলা, মধুচক্র, মূৰ ঘূৰোৱা, হৃদস্পন্দনৰ বৃদ্ধি আৰু ওকালি অহা আদি সমস্যা আৰম্ভ হ'বলৈ ধৰে।\nচামাৰে আৰু কৈছিল, "এলাৰ্জিৰ লগতে, মোৰ মেকাড (মাষ্ট চেল এক্টিভেচন চিণ্ড্ৰোম) আছিল। এইটো এনে এক স্থিতি য'ত শৰীৰৰ মাষ্ট কোষবোৰে ইমানেই কেমিকেল ৰিলিজ কৰে, যিশৰীৰৰ কাৰণে ঠিক নহয়।\nসমৰে লগতে কৈছিল, "মই এলাৰ্জি সৃষ্টি কৰা সকলো বস্তু খোৱা বন্ধ কৰি দিছিলো। মোৰ মাত্ৰ এই পাঁচবিধ খাদ্যতহে এলাৰ্জী নাই। সেয়া হৈছে- ক'লা বীন, হিমায়িত পালেং শাক, হিমায়িত ব্লুবেৰী, ঘূৰোৱা ওটচ আৰু মুৰ্গীৰ মাংস। কিন্তু এই বস্তুবোৰো এটা নিৰ্দিষ্ট ব্ৰেণ্ডৰ হ'ব লাগে। মই গ্ৰীষ্মকালত ভ্ৰমণ কৰিব নোৱাৰো, শ্বপিংমলৰ দৰে জনবহুল ঠাইলৈ যাব নোৱাৰো বা বন্ধুবৰ্গৰ সৈতে খাবলৈ বাহিৰলৈ যাব নোৱাৰো।'\nFirst published: May 16, 2022, 16:50 IST\nFood HabitLife Style


দ্য এছিয়াটিক ছ'ছাইটি - অসমীয়া ৱিকিপিডিয়া\nদ্য এছিয়াটিক ছ'ছাইটি\nএছিয়াটিক চছাইটি, কলকাতাৰ প্ৰতীক\n1784; ২৩৮ বছৰ আগতে (1784)\n১ পাৰ্ক ষ্ট্ৰীট কলকাতা – ৭০০০১৬ পশ্চিম বংগ, ভাৰত\nস্বপ্ন কুমাৰ প্ৰমানিক \nএচিয়াটিক চছাইটি হৈছে ভাৰতত কোম্পানীৰ শাসনকালত প্ৰতিষ্ঠা কৰা ভাৰত চৰকাৰৰ এক সংগঠন, যাৰ দ্বাৰা "প্ৰাচ্য গৱেষণা"ৰ কাৰণ বৃদ্ধি কৰা আৰু ভাৰত আৰু ইয়াৰ চাৰিওফালৰ অঞ্চলবোৰৰ ওপৰত গৱেষণা আগবঢ়োৱা। ১৭৮৪ চনৰ ১৫ জানুৱাৰীত ব্ৰিটিছ ৰাজৰ তদানীন্তন ৰাজধানী কলিকতাত ন্যায়াধীশ ৰবাৰ্ট চেম্বাৰ্ছৰ সভাপতিত্বত অনুষ্ঠিত এখন সভাত ভাষাতত্ত্ববিদ উইলিয়াম জনচে্ ইয়াক প্ৰতিষ্ঠা কৰিছিল। ইয়াৰ প্ৰতিষ্ঠাৰ সময়ত (১৮২৫ চনত) এই সমাজ খনৰ নাম দিয়া হৈছিল "এছিয়াটিক চছাইটি"। ১৮৩২ চনত নামটো সলনি কৰি "এছিয়াটিক চছাইটি অফ বেংগল" কৰা হয় আৰু পুনৰ ১৯৩৬ চনত ইয়াক "ৰয়েল এছিয়াটিক চছাইটি অফ বেংগল" বুলি নামাকৰণ কৰা হয়। অৱশেষত, ১৯৫১ চনৰ ১ জুলাইত সমাজখনৰ নাম সলনি কৰি বৰ্তমানৰ নাম দিয়া হয়। চছাইটিটো কলকাতাৰ পাৰ্ক ষ্ট্ৰীটৰ অৱস্থিত ।১৮২৩ চনত কলিকতাৰ চিকিৎসা আৰু ভৌতিক সমাজ গঠন কৰা হয় আৰু এই সমাজৰ সকলো সভা এছিয়াটিক চছাইটিত অনুষ্ঠিত হয়।\nএছিয়াটিক চছাইটিৰ পুৰণি ভৱনৰ লিথোগ্ৰাফ\n১৭৮৪ চনৰ জানুৱাৰী মাহত ছাৰ উইলিয়াম জোন্সে এছিয়াটিক অধ্যয়নৰ বাবে এখন সমাজ স্থাপনৰ লক্ষ্যৰে কলিকতাৰ নিৰ্বাচিত সংখ্যক ব্ৰিটিছ বাসিন্দালৈ এখন বৃত্তাকাৰ পত্ৰ প্ৰেৰণ কৰে। তেওঁৰ নিমন্ত্ৰণত, ত্ৰিশজন ব্ৰিটিছ আৱাসী উচ্চতম ন্যায়ালয়ৰ গ্ৰেণ্ড জুৰী কোঠাত (কলিকতাৰ ফৰ্ট উইলিয়ামত) ১৫ জানুৱাৰী ১৭৮৪ তাৰিখে মিলিত হৈছিল। সভাখনত ছাৰ ৰবাৰ্ট চেম্বাৰ্ছে সভাপতিত্ব কৰিছিল। এই সভাত, জোন্সে তেওঁ প্ৰতিষ্ঠা কৰিব লগা সমাজৰ লক্ষ্যবোৰ বৰ্ণনা কৰিছিল। জোন্সে প্ৰস্তুত কৰা এছিয়াটিক চছাইটিৰ অনুচ্ছেদৰ চুক্তিপত্ৰত এইদৰে কোৱা হৈছিল।\n''The bounds of investigations will be the geographical limits of Asia, and within these limits its enquiries will be extended to whatever is performed by man or produced by nature.''\nউল্লেখযোগ্য প্ৰাৰম্ভিক সদস্য আছিল চাৰ্লছ ৱিলকিন্স আৰু আলেকজেণ্ডাৰ হেমিল্টন। আৰম্ভণিতে, উচ্চতম ন্যায়ালয়ৰ গ্ৰেণ্ড জুৰী কোঠাটো সদস্যসকলৰ সভাৰ বাবে ব্যৱহাৰ কৰা হৈছিল, যিসকলে দুটা মহুৰৰ তিনিমহীয়া মাচুল পৰিশোধ কৰিব লগা হৈছিল। সদস্যসকলক ভোটদানৰ জৰিয়তে নিৰ্বাচিত কৰা হৈছিল। ১৭৯৬ চনৰ ২৯ ছেপ্টেম্বৰত সমাজে নিজৰ ভৱন ৰখাৰ সিদ্ধান্ত লয়। জে.এইচ. হেৰিংটন, তেতিয়াৰ উপ-ৰাষ্ট্ৰপতিয়ে চ'চাইটিৰ ঘৰৰ বাবে পাৰ্ক ষ্ট্ৰীট আৰু চৌৰিঙ্গী ৰোডৰ (বৰ্তমানৰ অৱস্থান) কোণটো বাছনি কৰিছিল। ১৮০৫ চনৰ ১৫ মে'ত এই স্থানটো সমাজক প্ৰদান কৰা হৈছিল। নতুন ভৱনটোৰ মূল পৰিকল্পনাটো কেপ্টেইন থমাছ প্ৰেষ্টনৰ দ্বাৰা প্ৰস্তুত কৰা হৈছিল। ফৰাচী স্থপতিবিদ জিন-জাক পিচৌ ইয়াত কিছুমান পৰিৱৰ্তন কৰিছিল আৰু সেই স্থানত এটা দুমহলীয়া অট্টালিকা নিৰ্মাণ কৰিছিল। ১৮০৮ চনৰ ৩ ফেব্ৰুৱাৰীত চছাইটিৰ প্ৰথম ত্ৰৈমাসিক বৈঠক ইয়াৰ নতুন ভৱনত অনুষ্ঠিত হৈছিল।\n১৭৮৪ চনৰ পৰা ১৮২৮ চনলৈ কেৱল ইউৰোপীয়সকলহে সমাজৰ সদস্য হিচাপে নিৰ্বাচিত হৈছিল। ১৮২৯ চনত, এইচ.এইচ. উইলছনৰ উদ্যোগত, কেইবাজনো ভাৰতীয় সদস্য নিৰ্বাচিত হয়, যাৰ ভিতৰত আছে দ্বাৰকানাথ ঠাকুৰ, শিৱ্‌চন্দ্ৰ দাস, মহাৰাজা বৈদ্যনাথ ৰয়, মহাৰাজা বুনৱাৰী গোবিন্দ ৰয়, ৰাজা কালিকৃষ্ণ বাহাদুৰ, ৰাজচন্দৰ দাস, ৰাম কমুল সেন আৰু প্ৰসন্ন কুমাৰ টেগোৰ। ১৮৩২ চনৰ ১২ ডিচেম্বৰত ৰাম কমুল সেন 'স্থানীয় সচিব' হিচাপে নিৰ্বাচিত হয়। পিছত, ৰাজেন্দ্ৰলাল মিত্ৰ ১৮৮৫ চনত এছিয়াটিক চছাইটিৰ প্ৰথম ভাৰতীয় অধ্যক্ষ হয়। প্ৰাচ্যবিদ ব্ৰজেন্দ্ৰনাথ দে আৰু তেওঁৰ এজন নাতি বুৰঞ্জীবিদ বৰুণ দে দুয়ো এছিয়াটিক চছাইটিৰ কিছু সময়ৰ বাবে উপ-সভাপতি আছিল।\nএছিয়াটিক চছাইটি ভৱন, পাৰ্ক ষ্ট্ৰীট, কলকাতা, এপ্ৰিল 2013।\nএছিয়াটিক চছাইটিৰ এটা মুখ্য কাৰ্যকলাপ আছিল ভাৰতৰ পুৰণি পাণ্ডুলিপিসংগ্ৰহ কৰা। চছাইটিৰ লগত সংস্কৃত পাণ্ডুলিপিৰ এক বিশাল সংগ্ৰহ আছিল। বৰ্তমান এছিয়াটিক চছাইটিৰ পুথিভঁৰালত প্ৰায় ১,১৭,০০০কিতাপ আৰু ৭৯,০০০ আলোচনী ৰ সংগ্ৰহ আছে যিবোৰ পৃথিৱীৰ প্ৰায় সকলো মুখ্য ভাষাত মুদ্ৰণ কৰা হৈছে। ইয়াত ২৯৩ খন মানচিত্ৰ, ৪৮,০০০ টা কামৰ মাইক্ৰ'ফিচে, ৩৮৭,০০৩ পৃষ্ঠাৰ মাইক্ৰ'ফিল্ম, ১৮২ খন চিত্ৰ, ২৫০০ পত্ৰিকা আৰু ২১৫০ খন আলোকচিত্ৰৰ সংগ্ৰহ আছে। এই পুথিভঁৰালত সংৰক্ষিত আটাইতকৈ পুৰণি মুদ্ৰিত কিতাপখন হৈছে ১৪৯৯ চনত প্ৰকাশিত জুলি ফিৰ্মিচিৰ Astronomicorum Libri ইয়াৰ ওপৰিও ১৮ শতিকাৰ শেষৰ ফালে আৰু ঊনবিংশ শতিকাৰ আৰম্ভণিতে ভাৰতত মুদ্ৰিত বহুসংখ্যক কিতাপ ইয়াত আছে। পুথিভঁৰালটোত বহুতো বিৰল আৰু খুব কম উপলব্ধ কিতাপ আছে। পুথিভঁৰালটোত ২৬ খন লিপিত প্ৰায় ৪৭,০০০ পাণ্ডুলিপিৰ সমৃদ্ধ সংগ্ৰহ আছে। তেওঁলোকৰ ভিতৰত আটাইতকৈ উল্লেখযোগ্য হৈছে কোৰআন ৰ এখন চিত্ৰিত পাণ্ডুলিপি, গুলিস্তান পাঠৰ পাণ্ডুলিপি, আৰু সম্ৰাট শ্বাহজাহানৰ স্বাক্ষৰ থকা পদশ্বাহ নামা নামৰ এখন পাণ্ডুলিপি। পুথিভঁৰালটোৰ দখলত থকা আলোচনীসমূহৰ সংখ্যা বৰ্তমান প্ৰায় ৮০,০০০। এই পুথিভঁৰালৰ প্ৰাৰম্ভিক সংগ্ৰহ ইয়াৰ সদস্যসকলৰ পৰা লাভ কৰা অৱদানৰ দ্বাৰা সমৃদ্ধ হৈছিল। ১৭৮৪ চনৰ ২৫ মাৰ্চত পুথিভঁৰালটোৱে হেনৰি ৰিচাৰ্ডছনৰ পৰা সাতখন পাৰ্চী পাণ্ডুলিপি লাভ কৰে। পৰৱৰ্তী অৱদান উইলিয়াম মাৰ্চডেনৰ পৰা আহিছিল, যিয়ে ১৭৮৪ চনৰ ১০ নৱেম্বৰত তেওঁৰ দ্য হিষ্ট্ৰী অৱ সুমাত্ৰা (১৭৮৩) নামৰ কিতাপখন দান কৰিছিল। প্ৰথম লাইব্ৰেৰী-ইন-চাৰ্জ (১৮০৪) ৰবাৰ্ট হোমে তেওঁৰ মূল্যৱান শিল্পকৰ্মৰ সংগ্ৰহ দান কৰিছিল। ১৮৪৯ চনৰ পৰা, চছাইটিয়ে Bibliotheca Indica মুদ্ৰণ কৰিছে, যি হৈছে প্ৰাচ্য সাহিত্যৰ সৈতে জড়িত আৰু অপ্ৰকাশিত কামৰ এক সংগ্ৰহ আৰু মূল পাঠ-সংস্কৰণৰ লগতে ইংৰাজীলৈ অনুবাদ, আৰু লগতে ব্যাকৰণ, অভিধান, গ্ৰন্থাৱলী আৰু অধ্যয়ন।\nসম্ৰাট অশোকৰ শিলালিপি (প্ৰায় 250 খ্ৰীষ্টপূৰ্ব) এছিয়াটিক চছাইটিত দৃশ্যমান। \nচছাইটিৰ সংগ্ৰহালয়টো ১৮১৪ চনত নাথানিয়েল ৱালিচৰ অধীনত প্ৰতিষ্ঠা কৰা হৈছিল। ইয়াৰ সংগ্ৰহৰ দ্ৰুত বিকাশ ইয়াৰ প্ৰথম তালিকাৰ পৰা স্পষ্ট হয়, যি ১৮৪৯ চনত প্ৰকাশিত হৈছিল। ১৮৪৯ চনলৈ সমাজৰ নিজা সংগ্ৰহালয় আছিল য'ত শিল আৰু ধাতু, প্ৰতিমা, পুৰণি মুদ্ৰা আৰু সংস্কৃত পাণ্ডুলিপি আদিৰ শিলালিপি আছিল। যেতিয়া ১৮১৪ চনত কলিকতাৰ ভাৰতীয় সংগ্ৰহালয় স্থাপন কৰা হৈছিল, সমাজে ইয়াৰ বেছিভাগ মূল্যৱান সংগ্ৰহ ইয়াক হস্তান্তৰ কৰিছিল। অৱশ্যে সমাজৰ এতিয়াও নিজা এটা সংগ্ৰহালয় আছে য'ত সম্ৰাট অশোকৰ ( খ্ৰীষ্টপূৰ্ব ২৫০) এটা শিল আৰু তামৰ শিলালিপি, মুদ্ৰা, ভাস্কৰ্য, পাণ্ডুলিপি আৰু আৰ্কাইভেল ৰেকৰ্ডৰ এক গুৰুত্বপূৰ্ণ সংগ্ৰহ আছে।\n↑ "Council | Asiatic Society". The Asiatic Societywww.asiaticsocietykolkata.org. https://www.asiaticsocietykolkata.org/organization-structure/executive-council। আহৰণ কৰা হৈছে: 15 October 2021.\n↑ 2.0 2.1 2.2 Saraswati, H.D Swami Prakashanand. The True History and the Religion of India. International Society of Divine Love. pp. 297. আই.এচ.বি.এন. 0-9673823-1-9.\n↑ "Image of the full display". https://i0.wp.com/www.kolkataonwheels.com/wp-content/uploads/2017/12/DSC_0042.jpg.\nৱিকিমিডিয়া কমন্সত দ্য এছিয়াটিক ছ'ছাইটি সম্পৰ্কীয় মিডিয়া ফাইল।\n"https://as.wikipedia.org/w/index.php?title=দ্য_এছিয়াটিক_ছ%27ছাইটি&oldid=309070"ৰ পৰা অনা হৈছে\nএই পৃষ্ঠাখন ১৩ ডিচেম্বৰ, ২০২১ তাৰিখে ১৩:২৬ বজাত অন্তিম সংশোধন কৰা হৈছিল।


এল.জী. Optimus 3D Max Price in India, Full Specs - 3rd June 2020 | Digit\nCurrent Best Price of এল.জী. Optimus 3D Max is ₹ 19999\nএল.জী. Optimus 3D Max Specifications\nম'ডেল : Optimus 3D Max\nপ্ৰডাক্টৰ নাম : LG Optimus 3D Max\nএল.জী. Optimus 3D Max Brief Description\nএল.জী. Optimus 3D Max Smartphone প্ৰতি ইঞ্চি 217 -ৰ এটা পিক্সেল ঘনত্বত 480 x 800 পিক্সেল ৰিজ’লিউশ্বনৰ সৈতে 4.3 -ইঞ্চি IPS LCD Capacitive touchscreen -ৰ সৈতে আহে৷ ফোনটো 1.2 Ghz Dual ক’ৰ প্ৰচেশ্বৰৰ দ্বাৰা সক্ষমিত আৰু ইয়াত 1 GB ৰেম আছে৷ এল.জী. Optimus 3D Max Android 2.3 upgradeable to 4.0 OS-ত চলে৷\nএল.জী. Optimus 3D Max Smartphone June 2012 -ত মুকলি কৰা হৈছে৷\nফোনটো 1520 mAh বেটাৰীৰ দ্বাৰা সক্ষমিত৷\nএল.জী. Optimus 3D Max -ৰ সংযোগ ক্ষমতা বিকল্পসমূহৰ লগত অন্তৰ্ভুক্ত হৈ থাকে: ,GPS,HotSpot,,\nএল.জী. Optimus 3D Max -ৰ কেমেৰাটোত এইবিলাক অন্তৰ্ভুক্ত হৈ থাকে: Auto Focus,,Video Recording\nএল.জী. Optimus 3D Max Price in India updated on 9th Apr 2019\nএল.জী. Optimus 3D Max Price In India Starts From Rs.19999 The best price of এল.জী. Optimus 3D Max is Rs.19999 on Flipkart.This Mobile Phones is expected to be available in 8GB variant(s).


মাতৃদুগ্ধৰ পৰিমাণ কমিলে ইয়াক কেনেদৰে বৃদ্ধি কৰিব ?– News18 assam\nBreast Feeding Week 2021: দিনত কেঁচুৱাক কিমানবাৰ স্তন্যপান কৰাব ? মাতৃদুগ্ধৰ পৰিমাণ কমিলে ইয়াক কেনেদৰে বৃদ্ধি কৰিব ?\nBreast Feeding Week 2021: মাতৃদুগ্ধ অধিক কৰিবলৈ, আপুনি আপোনাৰ নৱজাতকক দিনে ৮ ৰ পৰা ১২ বাৰ স্তন্যপান কৰাব লাগে। এনে কৰিলে অধিক গাখীৰ তৈয়াৰ কৰাত সহায় কৰিব।\nLast Updated : August 04, 2021, 13:17 IST\nস্তন্যপান কৰাই দিয়াটো অতি গুৰুত্বপূৰ্ণ কিয়নো কেঁচুৱাটোৰ স্বাস্থ্যৰ বাবে অতি উপকাৰী (healthy) বুলি গণ্য কৰা হয়। কিন্তু কেতিয়াবা কিছুমান মহিলাই বিচাৰিলেও তেওঁলোকৰ সন্তানক স্তন্যপান কৰাব নোৱাৰে। ইয়াৰ কাৰণ হৈছে মাতৃৰ স্তন (Breast)য়ে পৰ্যাপ্ত গাখীৰ উৎপাদন কৰা নাই। ৰোগ নিয়ন্ত্ৰণ আৰু প্ৰতিৰোধ কেন্দ্ৰৰ তথ্যই দেখুৱাইছে যে প্ৰায় ৭৫ শতাংশ নতুন মাতৃয়ে তেওঁলোকৰ কেঁচুৱাক স্তন্যপান কৰাবলৈ আৰম্ভ কৰে। কিন্তু কেইদিনমানৰ ভিতৰতে, আংশিক বা সম্পূৰ্ণৰূপে, স্তন্যপান বন্ধ হয়। স্তনত পৰ্যাপ্ত গাখীৰ উৎপাদন নোহোৱাৰ বাবে ই সচৰাচৰ হয়। healthline.com প্ৰকাশিত বাতৰি অনুসৰি ঘৰুৱা প্ৰতিকাৰে মাতৃদুগ্ধ উৎপাদন কি বৃদ্ধি কৰিব পাৰে বৰ্ণনা কৰোঁ আহক।\nকেইবাবাৰো স্তন্যপান কৰাব\nমাতৃদুগ্ধ অধিক কৰিবলৈ, আপুনি আপোনাৰ নৱজাতকক দিনে ৮ ৰ পৰা ১২ বাৰ স্তন্যপান কৰাব লাগে। এনে কৰিলে অধিক গাখীৰ তৈয়াৰ কৰাত সহায় কৰিব। দৰাচলতে, যেতিয়া কেঁচুৱাটোৱে স্তন্যপান কৰায়, স্তনবোৰক গাখীৰ তৈয়াৰ কৰিবলৈ ট্ৰিগাৰ কৰা হৰমন বোৰ মুকলি কৰা হয়। যাক "লেট-ডাউন" ৰিফ্লেক্স বুলি কোৱা হয়। স্তনৰ পেশীবোৰ সংকুচিত হ'লে আৰু নলীবোৰৰ মাজেৰে গাখীৰ স্থানান্তৰ কৰিলে এই প্ৰতিক্ৰিয়া হয়। কেঁচুৱাটোৱে স্তন্যপান কৰাবলৈ আৰম্ভ কৰাৰ অলপ পিছতে এইটো হ'বলৈ আৰম্ভ কৰে। গতিকে আপুনি যিমানে স্তন্যপান কৰাব সিমানে গাখীৰ গঠনৰ প্ৰক্ৰিয়া ভাল হ'ব।\nখোৱাৰ মাজত স্তন পাম্পৰ সহায় ল'ব\nস্তন পাম্পৰ সহায় ললে আপুনি যেতিয়াই কেঁচুৱাটোক স্তন্যপান কৰায় তেতিয়াই মাতৃদুগ্ধ বৃদ্ধি কৰিব পাৰে। ইয়াৰ বাবে, প্ৰথমে আপোনাৰ কেঁচুৱাক স্তন্যপান কৰাওক আৰু যেতিয়া সি মাজতে খোৱা বন্ধ কৰে, আপুনি স্তন পাম্পৰ সহায়ত গাখীৰ সংগ্ৰহ কৰক। বা কেঁচুৱাটোৱে স্তন্যপান কৰোৱাৰ পিছত স্তনত অলপ গাখীৰ এৰি দিলেও পাম্প কৰি প্ৰক্ৰিয়াটো পুনৰাবৃত্তি কৰিব পাৰে। ই গাখীৰ উৎপাদন উন্নত কৰাত সহায় কৰে।\nদুয়োফালে স্তন্যপান কৰাব\nসদায়ে কেঁচুৱাটোক দুয়োটা স্তনেৰে খুৱাব, যি অত্যাধিক গাখীৰ খোৱাৰ প্ৰক্ৰিয়াটো দ্ৰুত কৰিব। ইয়াৰ বাবে, আপুনি প্ৰথমে কেঁচুৱাটোক এফালৰ পৰা খুৱাব লাগে আৰু যেতিয়া কেঁচুৱাটোৱে গাখীৰ খোৱাৰ প্ৰক্ৰিয়াটো লেহেম কৰে, আনফালৰ পৰা খুৱাবলৈ আৰম্ভ কৰিব লাগে। এনে কৰিলে গাখীৰ অধিক হোৱাত সহায় কৰে আৰু গাখীৰত চৰ্বিৰ পৰিমাণ বৃদ্ধি কৰে\nইয়াৰ সহায় ল'ব পাৰে\nকানাডিয়ান স্তন্যপান ফাউণ্ডেচনৰ মতে, আপুনি মাতৃদুগ্ধ উৎপাদন বৃদ্ধি কৰিবলৈ কিছুমান ঘৰুৱা সামগ্ৰী গ্ৰহণ কৰিব পাৰে। প্ৰথম নামটো হৈছে মেথি, যি এসপ্তাহৰ ভিতৰত আপোনাক দেখুৱাবলৈ আৰম্ভ কৰিব। আপুনি নহৰু, আদা, চফ, alfalfa আৰু milk thistle আদিৰ দৰে বস্তুৰ সহায় ল'ব পাৰে।\nএই মিশ্ৰণটোৰ সহায় ল'ব পাৰে\nমাতৃদুগ্ধ অধিক প্ৰচুৰ পৰিমাণে প্ৰস্তুত কৰিবলৈ আপুনি নিউয়ৰ্ক টাইমছত উল্লেখ কৰা এই পদ্ধতিটো অনুসৰণ কৰিব পাৰে। আপোনাক দহটা কাঠবাদাম, দহটা খেজুৰ, অকণমান কেশৰ, অকণমান আদা গুৰি আৰু অলপ ইলাচী গুৰিৰ প্ৰয়োজন হ'ব। প্ৰথমে বাদাম আৰু খেজুৰবোৰ ধুই ৰাতিটো তিয়াই ৰাখিব। তাৰ পিছত বাদামবোৰ বাকলি উলিয়াই দিয়ক আৰু খেজুৰৰ গুটিবোৰ আঁতৰ কৰক আৰু দুয়োটা উপাদান মিক্সাৰত একেলগে ৰাখক আৰু পেষ্ট এটা তৈয়াৰ কৰিবলৈ সেইবোৰ মিহিকৈ গুৰি কৰক। এতিয়া এই পেষ্টত ইলাচীগুৰি, আদা গুৰি আৰু কেশৰ মিহলি কৰক আৰু ইয়াক এগিলাচ কুহুমীয়া গাখীৰৰ সৈতে মিহলি কৰক আৰু ৰাতি শুবলৈ যোৱাৰ আগতে দৈনিক সেৱন কৰক।\nFirst published: August 04, 2021, 13:17 IST\nBreast FeedingBreast MilkHealthhome remedies


থপ্পড়ঃ আত্মমৰ্যাদা আৰু নিজস্বতাৰ হকে এক শক্তিশালী যুঁজ- ঈশানজ্যোতি বৰা - সাহিত্য ডট অৰ্গ\nথপ্পড়ঃ আত্মমৰ্যাদা আৰু নিজস্বতাৰ হকে এক শক্তিশালী যুঁজ- ঈশানজ্যোতি বৰা\nসহনশীলতাক এক আৱশ্যকীয় মানৱীয় গুণ বুলি অভিহিত কৰা হয়৷ কোৱাটো নিষ্প্ৰয়োজন, অনিশ্চয়তাৰে পূৰ্ণ জীৱনটোৰ কেতবোৰ অনাকাংক্ষিত-অপ্ৰত্যাশিত মুহূৰ্তৰ মুখামুখি হ’বলৈ সহনশীলতাই নাৰী আৰু পুৰুষ উভয়কে সমানেই তৰ্কাতীতভাৱে সহায় কৰে৷ কিন্তু দেখা যায়, পাৰিবাৰিক আৰু সামাজিক জীৱনৰ প্ৰায়বোৰ ক্ষেত্ৰত নাৰী পুৰুষতকৈ অধিক সহনশীল আৰু কৰুণাময়৷ সহনশীলতাৰ মাত্ৰা, চোক অথবা সীমা নিৰ্ধাৰণৰ ক্ষেত্ৰত নাৰী যেন প্ৰয়োজনাধিক উদাৰ, কেতিয়াবা নিস্পৃহ আৰু কেতিয়াবা নিৰুৎসাহী৷ বোধহয়, পুৰুষতান্ত্ৰিক সমাজব্যৱস্থাত নাৰীৰ ‘সহনশীলতা’ৰ এটা নতুন পৰিভাষা নিৰ্ণয় কৰি তাক ‘আত্মমৰ্যাদা’ৰ লগত সংযুক্ত কৰাৰ মানসৰেই চলচ্চিত্ৰকাৰ অনুভৱ সিন‌্হাই নিৰ্মাণ কৰি উলিয়াইছে ‘থপ্পড়’ নামৰ শেহতীয়া হিন্দী কথাছবিখন৷ ছবিখনে ‘সহনশীলতা’ আৰু ‘উদাৰতা’ৰ প্ৰচলিত সূত্ৰাৱলীৰ পৰা ধূসৰতা আঁতৰাই চেতনানিৰ্দেশিত এক নিৰ্মোহ, আপোচবিহীন আত্মসমালোচনাৰ লগত নাৰী আৰু পুৰুষ দুয়োকে মুখামুখি কৰোৱাব বুলি বাঞ্ছা কৰিব পৰি৷\nকেন্দ্ৰীয় চৰিত্ৰত টাপ্‌ছী পন্নুৱে উচ্চমানৰ অভিনয় কৰা ‘থপ্পড়’ৰ পৰিচালক অনুভৱ সিন্‌হাই ইয়াৰ পূৰ্বে ‘মুল্ক’, ‘আৰ্টিকল ১৫’ৰ দৰে মননশীল চলচ্চিত্ৰ উপহাৰ দি সুখ্যাতি আৰু সমাদৰ অৰ্জন কৰি থৈছে৷ ‘থপ্পড়’ৰ কাহিনীটো লিখাত তেওঁক সহযোগিতা কৰিছে মৃণ্ময়ী লাগুৱে৷ থপ্পড়ৰ গীতকেইটিক সুৰ আৰু সংগীতৰে সজাইছে অসম-সন্তান অনুৰাগ শইকীয়াই৷ ছবিৰ বাকী অংশত আৱহ সংগীত সংযোজন কৰিছে মাংগেশ ধাক্‌ড়েয়ে৷\nপ্ৰথিতযশা কবি-গীতিকাৰ জাভেদ আখতাৰে ‘হিন্দী ছিনেমাৰ এক মাইলষ্ট’ন’ আখ্যা দিয়া থপ্পড়ৰ কাহিনীটো তথাকথিত নাৰীকেন্দ্ৰিক আৰু শ্ল’গানধৰ্মী ছবিবোৰৰ পৰা পৃথক৷ ছবিখন মূলতঃ সৌন্দৰ্যময় হৈ উঠিছে কাহিনী-চিত্ৰনাট্যত থকা পৰ্যবেক্ষণশক্তিৰ প্ৰখৰতাৰ বাবে আৰু চিনেমেটিক ট্ৰিটমেণ্টৰ আঁৰত থকা পৰিচালকৰ অনুভূতিশীল চলচ্চিত্ৰীয় নীতিটোৰ বাবে৷\nবিক্ৰম আৰু অমৃতা৷ বিক্ৰম হৈছে এক অভিজাত প্ৰতিষ্ঠানৰ উচ্চবৰ্গৰ চাকৰিয়াল৷ আনহাতে অমৃতা বা অম্মু হৈছে ঘৰগৃহিনী৷ এগৰাকী ঘৰ-গৃহিনীয়ে পালন কৰিবলগীয়া সকলোখিনি কামেই নিয়াৰিকৈ কৰি থাকে অম্মুৱে৷ পুৱা হকাৰে পেলাই থৈ যোৱা কাকতখন সংগ্ৰহ কৰাৰ পৰা আৰম্ভ কৰি বনকৰা মহিলা সুনীতাক দিহা-পৰামৰ্শ দিয়ালৈকে সকলোবোৰ কাম৷ তাৰমাজতে সময় উলিয়াই অম্মুৱে প্ৰতিৱেশী শিৱানীৰ ছোৱালীক নাচো শিকায়৷ অইনৰ দৃষ্টিত একেঘেঁয়ামী আৰু নতুনত্বহীন যেন লাগিব পৰা অম্মুৰ এই ৰুটিনখনে তেওঁৰ মনত কোনো দুখ-শোকানুভূতিৰ উদ্ৰেক নকৰে৷ বৰঞ্চ গিৰিয়েকৰ লগত লণ্ডন যাবলৈ পোৱাৰ এক ঈপ্সিত সুযোগত অম্মু উত্ৰাৱল আৰু উৎকণ্ঠিতহে হৈ থাকে৷ সেই উৎসাহ আৰু উদ্যমৰে সৈতেই অম্মুৱে গিৰিয়েকে আয়োজন কৰা এক নৈশপাৰ্টিত নাচে, গান গায়৷ কিন্তু পাৰ্টিত ব্যস্ত থকা গিৰিয়েকলৈ হঠাতে এটা ফোন আহে য’ত কোৱা হয় যে তেওঁক লণ্ডনৰ অ’ফিচটোত আশানুৰূপ পদটো দিয়া নহ’ব৷ তেওঁৰ ওপৰতো ঊৰ্ধতন কৰ্তৃপক্ষ থাকিব৷ আশাভংগৰ এই অনাকাংক্ষিত বেদনাই বিক্ৰমক তৎমুহূৰ্ততে ক্ষুদ্ধ কৰি তোলে৷ পাৰ্টিতে উপস্থিত থকা আন এজন জ্যেষ্ঠ বিষয়াৰ লগত তেওঁ তৰ্কত নামি পৰে৷ তৰ্কই ক্ৰমাৎ হতাহতিলৈ আগবাঢ়ি যোৱা দেখি অম্মুৰ সেই ঠাইত আৰ্ৱিভাৱ ঘটে আৰু গিৰিয়েকক তাই শান্ত কৰাৰ উদ্দেশ্যে আনটো কোঠালৈ লৈ যাব বিচাৰে৷ কিন্তু খঙে গৈ মূৰত উঠা বিক্ৰম শান্ত হোৱাৰ পৰিৱৰ্তে খঙৰ ভমকতে এক নোহোৱা-নোপোজা কাণ্ড কৰি পেলায়৷ তেওঁ অম্মুৰ গালত জোৰেৰে এটা চৰ বহুৱাই দিয়ে৷ ‘অম্মু’ লগেলগে স্তব্ধ হৈ যায়৷ ব্যাখ্যাহীন অপমানবোধ আৰু লজ্জাই অম্মুক নিমিষতে খুন্দিয়াই থৈ যায় আৰু অলপ আগলৈকে হাঁহি-মাতি নাচি-বাগি থকা মানুহজনী এক গম্ভীৰ শিলাস্তমভলৈ ৰূপান্তৰিত হয়৷ তাৰ পিছত অম্মুৱে কি কৰে-কি পদক্ষেপ লয়-তাৰেই কাহিনী হৈছে ‘থপ্পড়’৷\nদুঘণ্টা পঁচিশ মিনিটজোৰা এই বিশেষ ছবিখনৰ নামটোলৈ মন কৰিলে ছবিখন ‘ঘৰুৱা হিংসা’ক কেন্দ্ৰ কৰি নিৰ্মাণ কৰা যেন লাগে৷ সেই অনুমান অতিৰঞ্জিত নহয়৷ বৰঞ্চ মনস্তাত্ত্বিক পৰ্য্যায়ত আৰম্ভ হোৱা যুঁজখন যেতিয়া ন্যায়িক পৰ্যায়লৈ গতি কৰে, তেতিয়া অম্মুৰ অধিবক্তাই ঘৰুৱা হিংসাৰ অভিযোগতেই গিৰিয়েকক দোষী সাব্যস্ত কৰিবলৈ যুক্তি দেখুৱায়৷ সেইটো চলচ্চিত্ৰীয় দিশ বিবেচনা কৰিলে ‘থপ্পড়’ৰ বিষয়বস্তু ঘৰুৱা হিংসা বুলি ক’ব পাৰি৷ কিন্তু ন্যায়িক যুঁজখনক লৈ অম্মুৰ দ্বিধাবোধ, অম্মুৰ কাহিনীৰ সমান্তৰালভাৱে কাহিনীত একাধিক নাৰী চৰিত্ৰৰ আগমন-সংঘাত, বৈসাদৃশ্যৰে পূৰ্ণ তেওঁলোকৰ পশ্চাদভূমি অথচ সাংসাৰিক তিক্ততাৰ একেসুৰীয়া উৎসই সেইটো দাবী দুৰ্বল কৰি তোলে৷ দৃশ্যবোৰ, কথোপকথনবোৰ ‘ঘৰুৱা হিংসা’ত কেন্দ্ৰীভূত নহয়৷ তাৰ পৰিৱৰ্তে কাহিনীৰ চাল-চলন আৰু পৰিৱেশ-ৰচনাত পুৰুষৰ স্বভাৱসুলভ কৰ্তৃত্বশীল আচৰণ আৰু নাৰীৰ ‘বিনাযুদ্ধে পৰাজয় স্বীকাৰ কৰা’ নীতিটোহে প্ৰোথিত হৈ থাকে৷ কিন্তু কাহিনীটোৰ এক বিশেষ পৰ্য্যায়ৰ পৰা পৰিৱৰ্তনৰ ধীৰ সোঁত এটা বলিবলৈ আৰম্ভ কৰে৷ পৰিৱৰ্তন ঘটে এগৰাকী বঞ্চিতা নাৰীৰ প্ৰতি আনকেইগৰাকীমান নাৰীৰ মনোভাৱ আৰু অনুৰোধবোৰৰ৷ অমৃতা ওৰফে অম্মুক প্ৰথমাৱস্থাত নিকটাত্মীয় নাৰীসকলেও এক অসহায় দৃষ্টিৰেহে চাইছিল৷ আনকি চোকা মহিলা অধিবক্তাগৰাকীয়েও ‘মোৰ লগত এনেহোৱাহেঁতেন মাফ কৰি দিলোহেঁতেন’ বুলি শান্তস্বৰেৰে কৈ উঠিছিল৷ কিন্তু তেৱোঁ শেষমুহূৰ্তত সলনি হয়৷ পুৰুষ চৰিত্ৰবোৰকো অহমিকাবোধৰ পৰা অনুশোচনাৰ পৰ্য্যায়লৈকে লৈ যোৱা হয়৷ কাহিনীৰ এই পৰ্য্যায়ক্ৰমিক পৰিৱৰ্তন আৰু চৰিত্ৰগত উত্তৰণৰ কালছোৱাত এক শক্তিশালী অনুঘটক হিচাপে ব্যৱহাৰ কৰা হয় সেই চৰটোক৷ বোধহয়; ‘থপ্পড়’ সেই পৰিৱৰ্তিত মানসিকতাৰহে ছবি৷\nবহুকেইগৰাকী অভিজ্ঞ অভিনয়-শিল্পীৰ দ্বাৰা অভিনীত ‘থপ্পড়’ত দিয়া মিৰ্জা, মানৱ কৌল, কুমুদ মিশ্ৰা, ৰত্না পাঠক শ্বাহ, গীতিকা বিদ্যা আদিয়ে সাৱলীল অভিনয় কৰিছে৷ চৰিত্ৰবোৰৰ চয়ন আৰু নিৰ্মাণত দেখুউৱা সূক্ষ্মতাৰ বাবে নিৰ্মাতা প্ৰশংসা পাত্ৰ৷ জীৱনসংগী অথবা নিকটাত্মীয় নাৰীৰ প্ৰতি থকা পুৰুষ চৰিত্ৰৰ দৃষ্টিভংগীক মূলতঃ একেধৰণেই দেখুউৱা হৈছে যদিও অম্মুৰ দেউতাকৰ(শচীন) চৰিত্ৰটোক কিছু পৃথক কৰি ৰখা হ’ল, যি জোঁৱায়েকৰ পক্ষ লোৱাৰ পৰিৱৰ্তে অনাকাংক্ষিত ঘটনাটো কিয়নো ঘটিবলৈ পালে-সেই প্ৰশ্নটো মুখামুখিকৈ সোধাৰ তাড়না অনুভৱ কৰে৷ অৱশ্যে শচীনকো পাছলৈ তেওঁৰ পত্নীয়ে কেইটামান গুৰুত্বপূৰ্ণ প্ৰশ্ন কৰি মূক আৰু মৌন কৰি ৰাখে৷ এখন পুৰুষপ্ৰধান সমাজত বাস কৰা কেইজনমান পুৰুষ আৰু তেওঁলোকৰ চিন্তাধাৰাত থকা স্ববিৰোধিতা আৰু দ্ব্যৰ্থতাক এনেকৈয়ে স্থানান্তৰত উন্মোচিত কৰি থকা হয়৷\nটাপ্‌ছী পন্নুৰ অভিনয় নিঃসন্দেহে অতুলনীয়৷ তেওঁৰ চৰিত্ৰটোক প্ৰতিশোধপৰায়ণ নাৰীৰ ৰূপ দিবলৈ চেষ্টা কৰা হোৱা নাই৷ নিজৰ হেৰুৱা স্বাভিমান আৰু আত্মমৰ্য্যাদা ঘূৰাই আনিব বিচৰা এগৰাকী সুদৃঢ় আৰু স্পষ্টবাদী নাৰী হিচাপেহে গঢ়িবলৈ প্ৰয়াস কৰা হৈছে৷ গৰ্ভাৱস্থাৰ কালছোৱাত মাতৃ অম্মুৰ মনত জাগ্ৰত হোৱা প্ৰাকৃতিক মমত্ববোধ আৰু ৰোগাক্ৰান্ত শাহুৱেকৰ প্ৰতি সৃষ্টি হোৱা দায়িত্ববোধ আৰু কাৰুণ্যকো সততাৰে চিত্ৰনাট্যত উপস্থাপন কৰোৱা হৈছে৷ কাহিনীৰ প্ৰথমাৱস্থাত প্ৰাণোচ্ছল, সুখী আৰু উদ্যমী ঘৰগৃহিনী হৈ ধৰা দিয়া টাপ্‌ছীৰ শৰীৰী-ভাষা তথা অভিব্যক্তি ছবিখনৰ গুৰুত্বপূৰ্ণ মোৰটোত তাৎক্ষণিকভাৱে পৰিৱৰ্তন হয় আৰু তেওঁ এক গম্ভীৰ, অপমানৰ শোকত সিক্ত নাৰীলৈ তেওঁ ৰূপান্তৰিত হয়৷ কথা আৰু কণ্ঠস্বৰ ক্ৰমাৎ হ্ৰাস পায়৷ খোজবোৰ ধীৰ-স্থিৰ হয়৷ নিজৰ ঘৰলৈ ওভোতাই নিবলৈ অহা গিৰিয়েকৰ চকুলৈ চাই অম্মুৱে যেতিয়া স্পষ্টতাৰে কৈ উঠে-‘মইতো (এতিয়া) তোমাক ভাল নাপাওঁঁ’- তেতিয়া টাপ্‌ছীৰ চকুৱে-মুখে প্ৰকাশিত হয় দীৰ্ঘদিনজুৰি হেঁচি থোৱা অব্যক্ত বেদনা আৰু ক্ষোভৰ অপ্ৰত্যাশিত অনুভূতিবোৰ৷ গিৰিয়েকৰ লগত নিম্নস্বৰত তৰ্কাতৰ্কি কৰোঁতে, অথবা ছবিৰ শেষৰফালে পৰিয়ালৰ মানুহৰ সমুখত দৃঢ়তাৰে মনৰ ক্ষোভ উজাৰি দিওঁতে টাপ্‌ছী পন্নুৰ অভিনয় আৰু সংলাপ-প্ৰক্ষেপণত থকা দক্ষতা ফুটি উঠে৷ বিক্ৰমৰ চৰিত্ৰ ৰূপায়ণ কৰা পাভেইল গোলাটিৰো অভিনয় উচ্চখাপৰ৷ প্ৰাৰম্ভিক অৱস্থাত এক পৰিশ্ৰমী কিন্তু আত্মকেন্দ্ৰিক পুৰুষ হিচাপে আত্মপ্ৰকাশ কৰা গোলাটিৰ মনোভাৱ ছবিৰ শেষৰফালে কিছু কোমল আৰু অনুতপ্ত হোৱা দেখুওৱা হয়৷ দিয়া মিৰ্জা, ৰত্না পাঠক শ্বাহ আৰু অধিবক্তা নেত্ৰা জয়সিঙৰ ভূমিকাত মায়া সাৰাওৱে সাৱলীল অভিনয় কৰিছে৷\nছবিখনত বনকৰা মহিলা সুনীতাৰ চৰিত্ৰত গীতিকা বিদ্যাই উল্লেখনীয় অভিনয় কৰিছে৷ তথাকথিত সামাজিক গাম্ভীৰ্যৰ ফালৰপৰা চৰিত্ৰটোৰ গুৰুত্ব কম যদিও নিৰ্মাতাই চৰিত্ৰটিৰ অংকন আৰু উপস্থাপনত প্ৰখৰ সংবেদনশীলতাৰ পৰিচয় দিছে আৰু তেওঁৰ দ্বাৰা কিছুমান সূক্ষ্ম-বৃহৎ প্ৰতিবাদ সাব্যস্ত কৰোৱাই দৰ্শকৰ দৃষ্টিত অভিনৱ, শক্তিশালী আৰু আৱেগময় হিচাপে গঢ়ি তুলিছে৷ প্ৰাক্-ক্লাইমেক্সৰ এক বিশেষ মুহূৰ্তত সুনীতাই সকলোৰে অলক্ষিতে দৰমহাত বেছিকৈ পোৱা টকাকেইটা টেবুলখনত থৈ দিয়ে৷ যিকেইটা টকা কেইদিনমানৰ আগতে তাইৰ হাতত বিক্ৰমে গুজি দিছিল আৰু কৈছিল-‘মেডামে ফোনত কি কয় মোক ক’বি৷ ’ অনুভূতিশীল সুনীতাই তেতিয়াই অনুমান কৰিব পাৰিছিল যে, দৰমহা বঢ়োৱাৰ আঁৰত মালিকৰ এটা অভিপ্ৰায় আছে৷ তাই সেইমুহূৰ্তত মৌন হৈ টকাকেইটা গ্ৰহণ কৰিলে যদিও শেষমুহূৰ্তত বৰ্ধিত দৰমহাৰ অংশটো সংগোপনে থৈ দিলে৷ এজনী বনকৰা মহিলাৰ এই পদক্ষেপৰ জৰিয়তে কাহিনীকাৰে টকা আৰু আত্মসন্মানবোধৰ মাজত এডাল সুস্পষ্ট ৰেখা টানিবলৈকে প্ৰয়াস কৰিছে৷ ছবিখনৰ এটি সৰু অথচ প্ৰভাৱশালী দৃশ্যবোৰৰ ভিতৰত এইটোও এটা৷\nচিনেমাটোগ্ৰাফাৰ সৌমিক মুখাৰ্জীয়ে গ্ৰহণ কৰা ‘থপ্পড়’ৰ দৃশ্যসমূহত ক্লজ আপ, মিডিয়াম ক্লজ আপকে ধৰি বহুতো শ্বটৰ সমাহাৰ ঘটিছে৷ কিছুমান গুৰুত্বপূৰ্ণ দৃশ্য গ্ৰহণ কৰা হৈছে ৱাইড মিডিয়াম বা মিডিয়াম শ্বটত, য’ত মূল উপস্থাপিত চৰিত্ৰটোৰ লগতে তেওঁৰ চৌপাশৰ চৰিত্ৰবোৰৰ প্ৰতিক্ৰিয়াও পৰ্দাত দৃশ্যমান হৈছে৷ আশে-পাশে থকা চৰিত্ৰবোৰে প্ৰতিক্ৰিয়া প্ৰকাশত দেখুওৱা বৈসাদৃশ্য এইবোৰ শ্বটত জিলিকি উঠিছে, যাৰ বাবে বিষয়বস্তুৰ গুৰুত্ব আৰু প্ৰভাৱ বুজাত দৰ্শকৰ বাবে সহজসাধ্য হৈ উঠিছে৷ বিক্ৰমে অম্মুক চৰ মৰাৰ দৃশ্যটোও তেনেকুৱা এক দৃষ্টিভংগীৰেই লেন্সত বন্দী কৰা হৈছে৷ কিন্তু আত্মীয়ৰ মাজত কিছুমান আলোচনা আৰু যুক্তি-প্ৰদৰ্শনৰ দৃশ্যত দুই-এটা হাই এংগল শ্বট লোৱাহেঁতেন, দৃশ্যসমূহৰ নান্দনিকতা বাঢ়িলহেঁতেন৷ সেইক্ষেত্ৰত চিনেমেটোগ্ৰাফাৰ মুখাৰ্জীয়ে অভিনৱত্ব দেখুৱাব নোৱাৰিলে৷\nসুতীক্ষ্ণ শব্দ আৰু সুস্পষ্ট ভাৱৰে সমৃদ্ধ ‘থপ্পড়’ৰ সংলাপবোৰে ছবিখনৰ গাম্ভীৰ্য আৰু গ্ৰহণযোগ্যতা বঢ়োৱাত অনবদ্য ভূমিকা পালন কৰিছে৷ তাতকৈও গুৰুত্বপূৰ্ণ কথা হৈছে-সংলাপবোৰে স্থান-কাল-পাত্ৰৰ সংকীৰ্ণ আৰু ব্যক্তিগত বৃত্তটোৰ পৰা ওলাই আহি এক আপোচবিহীন লক্ষ্যৰে নাৰী-পুৰুষৰ মানসিকতাৰ বৈসাদৃশ্যমূলক কেন্দ্ৰস্থলত সময়োপযোগী আৰু জোৰদাৰ আঘাত হানিছে৷ প্ৰতিবেশী শিৱানীয়ে নতুন গাড়ী এখন চলাই যোৱা দেখি অম্মুৰ স্বামী বিক্ৰমে কৌতূহলবশতঃ কৈ উঠে-“ আকৌ নতুন গাড়ী! কি কৰে তাই? ” “পৰিশ্ৰম৷ ”-অম্মুৱে উত্তৰ দি পাছমুহূৰ্ততে সোধে-‘ময়ো গাড়ী চলাবলৈ শিকি লওঁ নেকি? ’ ইয়াৰ উত্তৰত বিক্ৰমে কৈ উঠে-“আগতে পৰঠা বনাবলৈ শিকি লোৱাচোন৷ ” দৃশ্যটোত ধনৱান পুৰুষ বিক্ৰমৰ মুখত ফুটি উঠা ক্ষীণ ঈৰ্ষা আৰু শ্লেষাত্মক আশ্চৰ্যলৈ মন কৰিলে সংলাপটোৰ সামাজিক গম্ভীৰতা অনুধাৱন কৰিব পাৰি৷ য’ত কেৰিয়াৰকেন্দ্ৰিক, উন্নতিকামী পুৰুষ এজনৰ অৱচেতন মনত সুপ্ত হৈ থকা প্ৰতিদ্বন্দ্ব্বিতামূলক ভাৱানুভূতিয়ে মূৰ দাঙি উঠে আৰু প্ৰতিৱেশী স্বাধীনচিতীয়া নাৰীৰ প্ৰাত্যহিক জীৱনৰ স্বাচ্ছ্যন্দ তেওঁৰ বাবে সুখ-আনন্দৰ কাৰণ হোৱাৰ পৰিৱৰ্তে কৌতূহলসূচক নিৰানন্দ আৰু ব্যথাৰহে উৎস হৈ পৰে৷ কৰ্মক্ষেত্ৰত নাৰী-পুৰুষৰ মাজত চলি থকা শীতল লিংগভিত্তিক যুঁজখনৰ কিছু প্ৰাথমিক আভাস দিবলৈ সংলাপ-লেখোঁতাই ইয়াত যত্ন কৰিছে বুলি ভাবিব পাৰি৷\nটাপছীৰ মুখত দিয়া বহুতো সংলাপত বক্তব্যৰ তীক্ষ্ণতা আৰু ভাৱৰ তীব্ৰতা বিৰাজমান৷ সংলাপবোৰে পাৰিবাৰিক লিংগবৈষম্যৰ মৰ্মস্থলীত আক্ৰমণ কৰে, উন্মোচিত কৰে নাৰীতকৈ পুৰুষক সদায়েই অগ্ৰাধিকাৰ দিয়াৰ মধ্যবিত্তীয় প্ৰৱণতাটোক৷ যি প্ৰৱণতাই ‘নাৰীয়ে চৰ খোৱাটোকো তেনেই সৰু, সাধাৰণ কথা বুলি পতিয়ন নিয়াব খোজে৷ তাতকৈ গুৰুত্বপূৰ্ণ প্ৰসংগ হৈছে পৰিশ্ৰমী পুৰুষজনে চাকৰিজীৱনত সুযোগ এটা হেৰুওৱাটোহে৷ অথচ পুৰষৰ দৰেই সমান পৰিশ্ৰম আৰু দায়িত্ববোধেৰে নিজৰ কৰ্তব্য পালন কৰি থাকে ঘৰগৃহিণীয়ে৷ তাকে কৰিবলৈ গৈ তেওঁ এসময়ত নিজৰ পছন্দ-অপছন্দ, নিজত্ব হেৰুওৱাৰ উপক্ৰম হয়৷ সেয়ে অম্মুয়ে শেষত কয়-“…সেইদিনা ৰাতি মোৰ অনুভৱ হ’ল যে মোৰ প্ৰতি থকা আপোনালোকৰ মৰম ‘মোৰ বাবে’ নাছিল৷ আছিল ‘বিক্ৰমৰ পত্নী’ হোৱাৰ বাবেহে৷ …সেইদিনা কোনেও বিক্ৰমক নক’লে যে সি ভুল কৰিছে৷ সকলোৱে ভাবিলে বিক্ৰমে চৰটো মাৰি যি কৰিলে, ঠিকেই কৰিলে৷ আৰু যদি সি ভুল কৰিছেও, তেন্তে অম্মুৱে সেইটোক গুৰুত্ব দিয়া অনুচিত৷ অম্মুৱে পাহৰি পেলোৱা উচিত৷ ..” নাৰীয়ে তেওঁলোকৰ প্ৰতিটো উত্তৰ-প্ৰজন্মকে স্থান-কাল-পৰিস্থিতি পৰিহাৰ কৰি, জীৱন-যৌৱনৰ সকলো প্ৰতিকূলতা পাহৰি ‘এদজাষ্ট’ হৈ থাকিবলৈ দিয়া নীতিশিক্ষাটোকো ছবিখনত ঠায়ে-ঠায়ে পুনৰীক্ষণ কৰা হৈছে আৰু কিদৰে সেই শিক্ষাটোৱে সুখ আৰু স্বকীয়তাপ্ৰাপ্তিৰ ক্ষেত্ৰত নাৰীৰ সমুখতেই হেঙাৰ হৈ থিয় দিছে তাকে প্ৰকাশ কৰিব বিচৰা হৈছে৷ এটা বিশেষ কথোপকথনৰ দৃশ্যত অম্মুৱে কৈ উঠে-‘মই সুখী হ’ব বিচাৰোঁ৷ আৰু যেতিয়া মই ‘সুখত আছোঁ’ বুলি কওঁ, তেতিয়া যাতে মই সঁচাকৈয়ে সুখ অনুভৱ কৰোঁ৷ তাত যাতে কোনো মিছা নাথাকে৷ ’ বৈবাহিক জীৱনৰ এক জটিল সন্ধিক্ষণত উপস্থিত হোৱা এগৰাকী নাৰীৰ আত্মপৰ্য্যালোচনাৰ প্ৰয়াস, সুখপ্ৰত্যাশী অভীপ্সা আৰু পুনৰাৱিষ্কৃত জীৱনবোধক এনে একাধিক সংলাপৰ জৰিয়তে কাহিনীকাৰে জীৱন্ত ৰূপত তুলি ধৰিছে৷ ক’ব পাৰি, কাহিনী-চিত্ৰনাট্য আৰু অভিনয়ৰ পিছত সংলাপৰ বাবেই ‘থপ্পড়’ বহুদিনলৈকে এখন স্মৰণীয় চলচ্চিত্ৰ হৈ থাকিব৷\n← এয়াৰপৰ্টৰ ছোৱালীজনী – মূলঃ- দিব্যাংশ মুণ্ড্ৰা, অনুবাদঃ- অভিজিত কলিতা\nইমৰটেল ইৰফান – বিকাশ দত্ত →


পৰিমিতা গোস্বামী “গতিৰ যতি” (৪) - Hourly Times\nJanuary 8, 2020000 1 min2yrs 37\nবৰুৱাই ফোনটো ৰিচিভ কৰি\n:: উম দেতা, ভালনে তোমাৰ ।\n:: উম ভালেই , বাবাটো।\n:: কি কৰিছা ?\n:: নাই অ’ একো কৰা নাই, এনেই বহি আছোঁ ।\n:: তোমাৰ বাৰু আজি মনটো বেয়া লাগি আছে নেকি?\n:: নাই বাবা নাই লগা। কিয় সোধিলা\n:: নাই এনেই সোধিলোঁ । তোমাৰ এতিয়া বয়স হৈছে।ইমান দিন কষ্ট কৰিলা , হ’ব আৰু এতিয়া জিৰণি লোৱা । আমি ঠিকেই চলিম, সকলো ঠিকেই চলিব অনৰ্থক চিন্তা কৰি মনটো বেয়া কৰি নলবা ।মনটো বেয়া হোৱা মানেই স্বাস্থ্যটো তাৰ প্ৰভাব পৰিব । প্ৰেচাৰ বাহিব, চুগাৰৰ প্ৰব্লেমো আহিব পাৰে । গতিকে একো ভাবি নাথাকিবা।\n:: চিন্তা একো কৰা নাই মই । তোমালোকেও একো চিন্তা নকৰিবা । মই যিমান পাৰোঁ অসুবিধা নোহৱাকৈ তোমালোকক আগবঢ়াই নিবলৈ যত্ন কৰিম। তোমালোকে নিজৰ কামখিনি ভাল দৰে কৰি যোৱা। আজি কলেজলৈ গৈছিলানে ?\n:: উম গৈচিলোঁ ।\n:: কলেজৰ পৰা আহি খোৱা-বোৱা কৰিলানে ?\n:: কৰিলোঁ ।\n:: আৰু কিবা ক’ব লগীয়া আছে নেকি ?\n:: নাই দেতা ।\nগতানুগতিক কথা কেইটা সুধি ললে বৰুৱাই ।\n:: মায়ে কি কৰিছে ? ভাত খালা নেকি ?\n:: মাৰ ভিতৰতে ৰন্ধা বঢ়া কৰি অছে।ভাত নাই খোৱা অ’…..খাবৰ হৈছে হ’বলা ।\n:: হ’ব দেতা , তোমালোকে ভাত খোৱা। ফোন থওঁ এতিয়া।\nফোনটো কাটি দি বৰুৱাৰ পেটে পেটে অলপ হাঁহি উঠিল। আনকালে আঠ বজাৰ পাছত বৰুৱাই সদায় ল’ৰা ছোৱালীলৈ ফোন কৰে । আজি সিহঁতে আগতীয়াকৈ ফোন কৰাৰ তাৎপৰ্য বুজি পালে । হাঁহিও উঠিল । ভালোঁ লাগিল। মনটো একপ্ৰকাৰ ভৰি গ’ল । (আগলৈ)


East Karbi Anglong Abhayaranya in Assamese। পূব কাৰ্বি আংলং অভয়াৰণ্য - assamintro.com\nEast Karbi Anglong Abhayaranya in Assamese। পূব কাৰ্বি আংলং অভয়াৰণ্য\nপূব কাৰ্বি আংলং অভয়াৰণ্য East Karbi Anglong Wildlife Sanctuary in Assamese\nডিফু চহৰৰপৰা ৩৫ কিলােমিটাৰ দূৰত্বত অৱস্থিত পূব কাৰ্বি আংলং অভয়াৰণ্যইকাৰ্বি আংলং জিলাৰ বােকাজান মহকুমাৰ প্রায় ২২,১৮১হেক্টৰ (২২১.৮১ বর্গ কিঃ মিঃ) বনাঞ্চল আগুৰি আছে। ২০০০ চনৰ ২৭ জুলাই তাৰিখে অসম চৰকাৰে এক অধিসূচনাযােগে মিকিৰ পাহাৰ সংৰক্ষিত বনাঞ্চল আৰু ইয়াৰ দাঁতিকাষৰীয়া কিছু অৰণ্য অঞ্চল সাঙুৰি লৈ এই বনাঞ্চলখনক অভয়াৰণ্যলৈ উন্নীত কৰে। বনাঞ্চলখন কাৰ্বি আংলং পূর্ব সংমণ্ডলৰ অন্তৰ্গত। সাগৰপৃষ্ঠৰপৰা অভয়াৰণ্যখনৰ উচ্চতা ঠাই বিশেষে ৮০ৰ পৰা ৫০০ মিটাৰ।\nঅভয়াৰণ্যখনৰ জলবায়ু ক্রান্তীয় সেমেকা। বার্ষিক বৃষ্টিপাতৰ পৰিমাণ গড় হিচাপত ১৮০০ মিলিমিটাৰতকৈ অলপ কম, গড় সর্বোচ্চ তাপমাত্রা ৩৪ ডিগ্রী চেন্টিগ্রেড আৰু সর্বনিম্ন ৬ চেণ্টিগ্রেড।\nবনাঞ্চলখনৰ অৰণ্যৰাজি প্ৰধানকৈ ক্রান্তীয় অর্ধ চিৰসেউজ আৰু ঠাইবিশেষে ক্রান্তীয় সেমেকা পর্ণপাতী অৰণ্য দেখিবলৈ পােৱা যায়। অভয়াৰণ্যখনত শলখ, খকন, ভেলেউ, নাহৰ, পমা, ঔটেঙা, শিলিখা, আম, চেগুন, গমাৰি, কঁঠাল আদিৰ উপৰি বিভিন্ন লতাজাতীয় উদ্ভিদ, তৃণজাতীয় উদ্ভিদ আদিও উপলব্ধ।\nপূব কাৰ্বি আংলং অভয়াৰণ্যখন জীৱ-জন্তুৰ ক্ষেত্ৰত অতি চহকী। বিভিন্ন বন্যপ্রাণীৰ বাবে অভয়াৰণ্যখন উপযুক্ত বাসস্থান। এই অভয়াৰণ্যখনত বাঘ, নাহৰফুটুকী, গােধাফুটুকী, লতামাকৰি, হেপা, শৰপহু, সুগৰীপহু, হাতী, বনগৰু, দেও ছাগলী, ভালুক, হলৌবান্দৰ, হনুমান বান্দৰ, লাজুকী বান্দৰ, গাহৰিনেজীয়া বান্দৰ, মলুৱা বান্দৰ, অসমীয়া মলুৱা, ৰাং কুকুৰ, জহামাল, বনৰৌ, কেটেলা পহু, নেউল, শিয়াল আদি পােৱা যায়। অভয়াৰণ্যখন বিভিন্ন প্রজাতিৰ সৰীসৃপ আৰু উভচৰ প্রাণীৰাে বাসস্থান। সৰীসৃপৰ ভিতৰত শিলকাছ, অজগৰ, ৰজাফেঁটী, গুই আদি প্রধান।\nঅভয়াৰণ্যখনত এতিয়ালৈকে প্রায় ২৫০ৰৰ অধিক চৰাইৰ প্রজাতি নথিভুক্ত হৈছে। বিভিন্ন প্রজাতিৰ চৰাইৰ ভিতৰত ধনেশ, হাইঠা, পৰঘুমা, ভীমৰাজ, মইনা চৰাই, সখিয়তী, বিভিন্ন প্রজাতিৰ ভাটৌ, কপৌ, কেঁচু, বুলবুলি, ৰূপহী চৰাই, ঈগল, বাঢ়ৈটোকা, হেঁটুলুকা, ফেঁচা, হুদু, বতাহী, তেলটুপি, কাওচৰাই, মৌখােৱা, ঘৰশালিকা, চুটিয়া শালিকা, কাণকুৰিকা, পাতিকাউৰী, ভেঁৰাকাউৰী, বুলবুলি আদি উল্লেখযােগ্য। অভয়াৰণ্যখন কাঠনি চৰাইৰ বাবে বিখ্যাত।\nডিফু চহৰখন ওচৰতে হােৱা বাবে ডিফু চহৰৰপৰা স্থলপথেৰে গাড়ীৰে যাব পাৰি। কাজিৰঙালৈ গৈ কঁহৰাৰপৰাও অভয়াৰণ্যখনলৈ যাবলৈ সুবিধা আছে। পর্যটকসকলৰ বাবে কঁহৰা বা বাগৰিত থকা বিভিন্ন চৰকাৰী বা বেচৰকাৰী অতিথি গৃহ, পর্যটন নিবাস, বন বিভাগৰ পৰিদৰ্শন বঙলা আৰু কঁহৰাত থকা কাৰ্বি আংলং জিলাৰ ভূমি সংৰক্ষণ বিভাগৰ এটা পৰিদৰ্শন বলা আছে।\nTourist Lodge, Diphu, Tel.: (03671)272694 (O), A small Forest Inspection Bungalow is available at Dokmoka town, only 37 kms. away from the Sanctuary. Contact – Range Forest Officer, Western Range, Dokmoka. Hotels & Lodges are available at Diphu town which is 132 Kms. away and at Nagaon town which is 127 kms. away from the sanctuary.


পৰ্যটকৰ বাবে পুনৰ বন্ধ মানাহ ৰাষ্ট্ৰীয় উদ্যান ! Prag News : Best Assamese News Channel, Latest Assam News Live Today , North East Breaking News\nপৰ্যটকৰ বাবে পুনৰ বন্ধ মানাহ ৰাষ্ট্ৰীয় উদ্যান !\nমুছলপুৰ : পৰ্যটকৰ বাবে পুনৰ বন্ধ হৈ পৰিল বিশ্ব ঐতিহ্যক্ষেত্ৰ ৰ প্ৰৱেশদ্বাৰ৷ কৰ’না ভাইৰাছৰ দ্বিতীয় ঢৌৱে দেশ তথা ৰাজ্যজুৰি ভয়ংকৰ ৰূপ লোৱাৰ প্ৰতি লক্ষ্য ৰাখি ভাইৰাছৰ সংক্ৰমণ নিয়ন্ত্ৰণৰ বাবে মানাহ ৰাষ্ট্ৰীয় উদ্যান কৰ্তৃপক্ষই কালিৰেপৰা কাৰ্যকৰী হোৱাকৈ ৰাষ্ট্ৰীয় উদ্যানখনৰ সকলো প্ৰৱেশদ্বাৰ পৰ্যটকৰ বাবে বন্ধ কৰি দিয়াৰ সিদ্ধান্ত গ্ৰহণ কৰিছে৷\nউল্লেখ্য যে ভাৰত চৰকাৰৰ বন আৰু পৰিবেশ মন্ত্ৰালয়ৰ অধীনস্থ নেশ্যনেল টাইগাৰ কনজাৰ্ভেছন অথৰিটীৰ উপ মহাপৰিদৰ্শক আৰু সহকাৰী উপ মহাপৰিদৰ্শক ড° বৈভৱ চি মাথুৰে ইতিমধ্যে ৰাষ্ট্ৰীয় উদ্যান কৰ্তৃপক্ষলৈ পত্ৰযোগে প্ৰেৰণ কৰা নিৰ্দেশমৰ্মে যোৱা এক মে’ত এক বিবৃতিযোগে এই কথা সদৰি কৰিছে মানাহ ব্যাঘ্ৰ প্ৰকল্পৰ ক্ষেত্ৰ সঞ্চালক অমল চন্দ্ৰ শৰ্মাই৷\nবিবৃতিটোত উল্লেখ থকা অনুসৰি পুনৰ নিৰ্দেশনা নহালৈকে পৰ্যটকৰ বাবে ৰাষ্ট্ৰীয় উদ্যানখনৰ সকলো প্ৰৱেশদ্বাৰ বন্ধ থাকিব৷ বন্ধৰ সময়ছোৱাত সকলো ধৰণৰ ক’ভিড বিধি মানি কেৱল ৰাষ্ট্ৰীয় উদ্যানখনৰ বিষয়ববীয়া, বনৰক্ষী আৰু ৰাষ্ট্ৰীয় উদ্যানখনৰ সংৰক্ষণ-সুৰক্ষাৰ লগত জড়িত লোকেহে ৰাষ্ট্ৰীয় উদ্যানখনৰ ভিতৰত প্ৰৱেশ কৰিব পাৰিব৷


-ৰূপকথাৰ দৰেই- sgis- – sogoodislam\nমুছলিমৰ দাড়িৰ মূল সমস্যা-sgis-\n-ৰূপকথাৰ দৰেই- sgis-\n————————-কেই বছৰমান আগতেই ৰাসূলুল্লাহ(ﷺ)ৰ জীৱনৰ ওপৰত কিছু সমল গোটাই সামান্য আলোকপাত কৰিম বুলি থিৰাং কৰিছিলো । কিন্তু থিৰাংহে কৰিলো কাম কিন্তু মাহৰ পিছত মাহ পাৰ হোৱাৰ পিছতো এটা শব্দও লিখা নহল।\nইয়াৰ মূলতেই আছিল আমাৰ আৰব মৰূভূমিত ভাৱৰ বিচৰণ। অলপ গোটাই লোৱা সমল পঢ়ো লগে লগে ভাৱত ডুব যাওঁ। এটা সময়ত এনে হলযে সেই তেতিয়াৰ ৰাসূলুল্লাহ(ﷺ)ৰ সাহাবা(ৰা:)সকলৰ মজলিছত নিজকে আবিস্কাৰ কৰি আৰু তাৰ পৰা ঘূৰি অহাৰ মন নেথাকিছিল।\n-আলহামদুলিল্লাহ ,ৰাসূলুল্লাহ(ﷺ)ৰ জীৱনৰ কেইটামান খণ্ড লিখি ইতিমধ্যে ফে:বু:ত প্ৰকাশ কৰা হৈছে।\n-হঠাত আজি সেই তেতিয়াৰ ভাৱৰ ওপৰত মিল থকা ভাৱৰ এটা স্নেপ পালো। এনে লাগিল যেন ৰাসূলুল্লাহ(ﷺ) আৰু সাহাবা(ৰা:)সকলৰ মজলিছৰ কথোপ কথনহে শুনিছো।\n-ৰূপকথাহেন এখন মজলিস; যত আল্লাহৰ ৰাসুল (ﷺ) আৰু তেওঁৰ সাহাবীগন(ৰা:) স্বর্গীয় আলোচনাত মশগুল :-\n–এদিন আল্লাহৰ ৰাসুল(ﷺ) তেওঁৰ সাহাবীসকলকলৈ(ৰাঃ) এখন মজলিসত অবস্থান কৰিছিল। তেওঁ (ﷺ) সাহাবীসকলক(ৰাঃ) লক্ষ্য কৰি ক’লে, “এই দুনিয়াৰ তিনিটা বস্তু মোৰ খুব পছন্দৰ; সুগন্ধী, স্বামীৰ আনুগত্যকাৰী নাৰী, আৰু সালাত- যিয়ে মোৰ নয়ন প্রশান্ত কৰে”।\n-(এইকথা শুনি- সাহাবিসকলৰ’ৰাঃ’ মাজৰ পৰা) আবু বকৰে (ৰাঃ) ক’লে- “একেবাৰে সত্য কৈছে” আৰু মইও অন্তৰে তিনিটা বিষয় পছন্দন কৰোঃ আপনাৰ চেহাৰাৰ পিনে চাই থকা, মোৰ সমস্ত সম্পদ আপোনাৰ বাবে উৎসর্গ কৰা, আৰু মোৰ কন্যা আপোনাৰ স্ত্রী! (এইটোৱেই মোৰ ভাল লাগে)” ।\n-(এইকথা শুনি- সাহাবিসকলৰ’ৰাঃ’ মাজৰ পৰা) উমাৰে (ৰাঃ) ক’লে, “একেবাৰে সত্য কৈছে” আৰু মইও অন্তৰে তিনিটা বিষয় পছন্দন কৰোঃ ভাল কামৰ আদেশ দিয়া, বেয়া কামৰ নিষেধ কৰা, ও ফতা-চিতা,জৰা-জীর্ন-পুৰণা কাপোৰ পৰিধান কৰা”।\n-(এইকথা শুনি- সাহাবিসকলৰ’ৰাঃ’ মাজৰ পৰা) উসমানে (ৰাঃ)ক’লে- “একেবাৰে সত্য কৈছে” আৰু মইও অন্তৰে তিনিটা বিষয় পছন্দন কৰোঃ ক্ষুধার্তক অন্ন দান কৰা, বস্ত্রহীনক বস্ত্রদান কৰা, কোৰ’আন তিলাওয়াতত প্রশান্ত হোৱা” ।\n-(এইকথা শুনি- সাহাবিসকলৰ’ৰাঃ’ মাজৰ পৰা) আলীয়ে (ৰাঃ)ক’লে- “একেবাৰে সত্য কৈছে” আৰু মইও অন্তৰে তিনিটা বিষয় পছন্দনৰ কথা ব্যক্ত কৰিব বিচাৰোঃ অতিথিক আপ্যায়িত কৰা, উগ্র গৰমৰ সময়ত সাওম পালন কৰা, শত্রুক তৰোৱালদি আঘাত কৰা(জিহাদ কৰা)”।\n-চ’গুড ইছলাম-CONTD-next-just few hous.sgis-\n-সাহাবীসকলে(ৰাঃ)যেতিয়া আলোচনা কৰিছিল, ঠিক এই সময়তে জীব্রাঈল (আঃ) সাহাবীসকলৰ(ৰাঃ)মজলিসলৈ ৰাসুলুল্লাহৰ (ﷺ) সম্মুখত উপস্থিত হ’ল। তেওঁ(আঃ) ক’লে, “আপোনাৰ উপৰত শান্তি বর্ষিত হওঁক। আল্লাহ তা’য়ালা আপুনালোকৰ কথাবার্তা শুনি মোক পঠিয়াইছে, যদি মই দুনিয়াবাসী হলোহয় তেন্তে মই যি পছন্দ কৰিম তাক যেন শুনুৱাবলৈ আপুনি মোক আদেশ কৰিব”।\n-আল্লাহৰ ৰাসুলে (ﷺ) ক’লে, “তেনেহলে হে জীব্রাঈল আপুনি যদি দুনিয়াবাসী হ’লহেতেন তেন্তে কি পছন্দ কৰিলহেতেন?” জীব্রাঈলে (আ) ক’লে, “যদি মই মানুহ হওঁ তেনেহলে মই পছন্দ কৰিম;- গোমৰাহীবোৰৰ হিদায়াতৰ পথলৈ আনিলোহেতেঁন, তেওঁলোকক ভালপালোহেতেঁন ; যিসকলে দাৰিদ্রতাৰ মাজতো আল্লাহৰ স্মৰণত গাফেল নহয় , আৰু প্রকৃত মিসকীনসকলক সাহায্য কৰিম (যিয়ে লজ্জাত হাত নাপাতে)”।\n-ইয়াৰপিছত তেওঁ(আঃ) ক’লে, “আৰু আল্লাহ তা’লাইও তেওঁৰ বান্দাৰ তিনিটা গুন সকলোতকৈ বেছি পছন্দ কৰেঃ যদি বান্দা দ্বীনৰ উপৰত অটল থাকিবলৈ সর্বোচ্চ চেষ্টা কৰে, আল্লাহৰ বাবে দু’টোপাল ( চকু পানী আৰু তেজদি শহীদ হোৱা) বিসর্জন দিয়ে, আৰু বান্দাক যেতিয়া দুঃখ, কষ্ট, দাৰিদ্রতাৰ মাজত নিমজ্জিত ৰখা হয় তেতিয়া যদি তেওঁ সবৰ কৰে”।\n–আহা! সাহাবীসকলৰ মজলিসত ফিৰিশতায়ো অংশগ্রহন কৰিছে। সেইবাবে তেওঁলোকৰ সেই পছন্দনীয় আমল কিংবা বিষয়সমূহক আমিও যদি পছন্দনীয় কৰিব পাৰো, হয়তো স্বপ্নৰ আল-জান্নাতুল ফেৰদাউসৰ মজলিসত আল্লাহে আমাক কবুল কৰিব, ইন শা আল্লাহ।\n–(নিষ্কাষণঃ-সহীহ বুখাৰীৰ বিখ্যাত ব্যাখ্যাকাৰ হাফিজ ইবনে হাজাৰ ইবন আসক্বালানী (ৰহ) ৰচিত – ‘আল ইসতি’দাদ লিয়াওমিল মা’আদ’ তথা- ‘পৰকালৰ সম্বল’ কিতাপৰ ৩য় অনুচ্ছেদৰ পৰা।)।\nGeeta is part of epic Mahabharata which isastory written Previous\nমুছলিমৰ দাড়িৰ মূল সমস্যা-sgis- Next


Stop Medical Terrorism: প্ৰেছ বিজ্ঞপ্তি: চিকিৎসাজনিত সন্ত্ৰাস বিৰোধী দিৱস জুলাই ১৯, ২০১৬\nBappy Kumar Roy June 23, 2017 at 6:19 PM\nSir, মই ড* অনামিকা ৰায় বাইদেউৰ ছাত্ৰ - ছাত্ৰীসকলৰ মাজৰ এজন ! BMC পাঠ্যক্ৰম KKHSOUৰ পৰা কৰিছোঁ 2013 চনত ! মোৰ পত্নী মুনমুন ৰায় চিকিৎসকৰ ভুল চিকিৎসাৰ ভুক্তভোগী !চিকিৎসকৰ সামান্য ভুলৰ বাবে তাইৰ ভৰিৰ টিউমাৰ অপাৰেচনটো এতিয়া মাৰাত্মকভাৱে ইনফেকচন হৈছে আৰু আগৰ দৰে খোজ কাঢ়িব নোৱাৰা হৈছে ! এইক্ষেত্ৰত মই কি পদক্ষেপ লম অনুগ্ৰহ কৰি জনাব !


এই "গ' বেক মোদী" চাইনবৰ্ডখন সম্পাদনা কৰা হৈছে, সঁচা নহয়! - Factcrescendo Assamese\nএই “গ’ বেক মোদী” চাইনবৰ্ডখন সম্পাদনা কৰা হৈছে, সঁচা নহয়!\nMay 27, 2022 May 27, 2022 Manjori BorkotokyLeaveaComment on এই “গ’ বেক মোদী” চাইনবৰ্ডখন সম্পাদনা কৰা হৈছে, সঁচা নহয়!\nপ্ৰধানমন্ত্ৰী মোডীয়ে ২৬ মে’ত হায়দৰাবাদ আৰু চেন্নাই ভ্ৰমণ কৰি ৩১,৫০০ কোটি টকাৰ অধিক মূল্যৰ ১১টা আন্তঃগাঁথনি প্ৰকল্পৰ আধাৰশিলা স্থাপন কৰিছে ।\nপ্ৰধানমন্ত্ৰীৰ তামিলনাডু ভ্ৰমণৰ পটভূমিত টুইটাৰত ট্ৰেণ্ডিং হৈছে #GoBackModi। ইয়াৰ মাজতে ২৬ মে’ত প্ৰধানমন্ত্ৰী নৰেন্দ্ৰ মোদীৰ চেন্নাই ভ্ৰমণৰ পূৰ্বে ছ’চিয়েল মিডিয়াত ‘তামিলনাডু চেজ গ’ বেক মোদী উই হেট ইউ’ বুলি লিখা ৰে’লৱে ষ্টেচনৰ এখন চাইনবৰ্ড দেখুওৱা এখন ছবি ছ’চিয়েল মিডিয়াত প্ৰচাৰিত হৈছে । অসমতো হোৱাটচ এপ্পৰ জৰিয়তে এই বিশেষ ফটোখন ব্যাপক ভাৱে প্ৰচাৰ হৈছে ।\nহোৱাটছএপত শ্বেয়াৰ হৈ থকা ফটোখন আমাৰ ২৪ঘন্টীয়া ফেক্টলাইন নম্বৰ 904 905 3770 লৈ সত্যতা নিৰূপন কৰাৰ বাবে প্ৰেৰণ কৰা হৈছিল। Archived Link\nআমি, ‘ফেক্ট ক্ৰেচেণ্ড অসমীয়া’ই, তদন্ত কৰাৰ সিদ্ধান্ত লৈ অতি সোনকালেই গম পালোঁ যে উক্ত ফটোখন সম্পাদনা কৰা হৈছে । এনে কোনো ৰে’লৱে ষ্টেচনৰ চাইনবৰ্ড প্ৰকৃততে নাই ।\nআমি গুগলত ৰিভাৰ্ছ ইমেজ চাৰ্চ চলাই আমাৰ তদন্ত আৰম্ভ কৰিছিলো যাৰ ফলাফলৰ ফলত ২০১৬ চনৰ মাৰ্চ মাহত প্ৰকাশিত বিজনেছ ইনচাইডাৰৰ নিউজ ৰিপৰ্ট এটা বিচাৰি পালোঁ। Archived Link\nপ্ৰবন্ধটোত এড হেনলি নামৰ এজন শিল্পী তথা ফটোগ্ৰাফাৰে ডিব্ৰুগড়-কন্যাকুমাৰী বিবেক এক্সপ্ৰেছত সাতখন ৰাজ্য, ২৬০০ মাইলতকৈ অধিক দূৰত্ব অতিক্ৰম কৰি ভ্ৰমণ কৰা আটাইতকৈ দীঘলীয়া ৰে’ল যাত্ৰাৰ বিষয়ে বৰ্ণনা কৰা হৈছে ।\nআমি লেখাটোত আচল ছবিখন দেখিবলৈ পালোঁ, যিয়ে স্পষ্টকৈ দেখুৱাইছে যে ৰে’লৱেৰ চাইনবৰ্ডত “গ’ বেক মোদী”ৰ সলনি “কন্যাকুমাৰী” লিখা আছে। এড হেনলেই ছবিখন বন্দী কৰিছিল।\nতলত আপুনি ভাইৰেল ছবি আৰু মূল ছবিৰ মাজত তুলনা চাব পাৰিব। ভাইৰেল ছবিখন ডিজিটেলভাৱে সম্পাদনা কৰা হৈছে ।\nইয়াৰ পিছত আমি এড হেনলিৰ ইনষ্টাগ্ৰাম একাউণ্টটোলৈ গ’লোঁ য’ত তেওঁ ২০১৬ চনৰ নৱেম্বৰ মাহত মূল ছবিখন পোষ্ট কৰিছিল।\nইয়াৰ উপৰিও আমি ভিমিঅ’ত কন্যাকুমাৰী ৰে’লৱে ষ্টেচনৰ ভিডিঅ’ সংস্কৰণটো পাইছিলোঁ য’ত লিখা আছিল “ডিব্ৰুগড়-কন্যাকুমাৰী বিবেক এক্সপ্ৰেছ টাইমলেপছ।”\nDibrugarh-Kanyakumari Vivek Express timelapse from Ed Hanley on Vimeo.\nএই ছবিখনৰ বিৱৰণত কোৱা হৈছে যে এই ছবিখন ৩ ফেব্ৰুৱাৰীৰ পুৱা ১০:৫০ বজাত তামিলনাডুৰ কন্যাকুমাৰীত বন্দী কৰা হৈছিল। ১ মিনিট ৪৫ ছেকেণ্ডৰ টাইমষ্টেম্পত এই ভাইৰেল ছবিখন চাব পাৰিব।\nফেক্ট ক্ৰেচেণ্ডৱে ডিজিটেলভাৱে সম্পাদনা কৰা ছবিখনৰ সৈতে কৰা দাবীটো ভুৱা বিচাৰি নিশ্চিত কৰিছে । এই ভাইৰেল ছবিখনত ৰে’লৱেৰ চাইনবৰ্ডত লিখা “গ’ বেক মোদী” শ্লোগানৰ প্ৰকৃততে কোনো অস্তিত্ব নাই যদিও মূলতঃ এইখন কন্যাকুমাৰী ৰে’লৱেৰ চাইনবৰ্ড হয় ।\nTitle:এই “গ’ বেক মোদী” চাইনবৰ্ডখন সম্পাদনা কৰা হৈছে, সঁচা নহয়!\nTagged Fact CrescendoFact Crescendo AssameseGo Back Modi Signboardকন্যাকুমাৰীগ' বেক মোদীফেক্ট ক্ৰেচেণ্ডো অসমীয়া\nবাবদ ধন পৰিশোধ নকৰিলে সংযোগ বিচ্ছিন্ন কৰা হব বুলি এই বাৰ্তা ‘এপিডিচিএল’এ গ্ৰাহকসকললৈ প্ৰেৰণ কৰা নাই!\nJune 23, 2020 March 12, 2022 Manjori Borkotoky\nMay 12, 2020 March 12, 2022 cravi2019\nJanuary 2, 2020 March 12, 2022 Manjori Borkotoky


british-nurse-charged-with-murders-of-eight-babies-skd– News18 assam\nHome » photogallery » assam »জন্মৰ পিছতে হাস্পতালত ৮টি সদ্যোজাতক হত্যা, দহৰো অধিক শিশুক হত্যাৰ চেষ্টা! কাঠগড়াত নাৰ্ছ\nজন্মৰ পিছতে হাস্পতালত ৮টি সদ্যোজাতক হত্যা, দহৰো অধিক শিশুক হত্যাৰ চেষ্টা! কাঠগড়াত নাৰ্ছ\n২০১৫ চনৰ জুন মাহৰ পৰা ২০১৬ চনৰ জুন মাহৰ ভিতৰত ৮টি শিশুক হত্যা আৰু দহৰো অধিক শিশুক হত্যাৰ চেষ্টা কৰে লুচীয়ে।\n| November 12, 2020, 21:21 IST\nজন্মৰ পিছতে হাস্পতালত ৮ সদ্যোজাতক নিৰ্মমভাৱে হত্যা। ইমানেই নহয়, দহৰো অধিক শিশুক হত্যাৰ চেষ্টা। কাঠগড়াত হাস্পতালৰ এগৰাকী নাৰ্ছ। (প্ৰতীকী ফটো)\nএই ভয়ংকৰ ঘটনা নৰ্থ ৱেষ্টাৰ্ণ ইংলিছ চিটী চেষ্টাৰৰ। তাৰ স্থানীয় এখন হাস্পতালত এই ঘটনা সংঘটিত কৰিছিল এগৰাকী ৩০ বছৰীয়া নাৰ্ছে। (প্ৰতীকী ফটো)\nআৰক্ষীয়ে জনাইছে, অভিযুক্ত নাৰ্ছৰ নাম লুচী লেটবি। এয়া প্ৰথম নহয়, লুচীয়ে ইয়াৰ পূৰ্বেও ২০১৮ আৰু ২০১৯ চনত গ্ৰেপ্তাৰ হৈছিল। কিন্তু কোনো প্ৰমাণ নথকাত ৰেহাই পাইছিল। (প্ৰতীকী ছবি)\nকিন্তু কিদৰে শিশুৰ মৃত্যুৰ নেপথ্যত লুচী? জনা গৈছে, হাস্পতালৰ ৱাৰ্ডত জন্মৰ পিছতে এটাৰ পিছত এটা শিশুৰ মৃত্যু হৈছিল কোনো সমস্যা নথকাৰ পিছতো। ইয়াৰ পিছতে তদন্তত স্পষ্ট হয়, ঘটনাৰ আঁৰত আছে নাৰ্ছ লুচী। (প্ৰতীকী ফটো)\nআৰক্ষীয়ে জনাইছে, ২০১৫ চনৰ জুন মাহৰ পৰা ২০১৬ চনৰ জুন মাহৰ ভিতৰত ৮টি শিশুক হত্যা আৰু দহৰো অধিক শিশুক হত্যাৰ চেষ্টা কৰে লুচীয়ে। তাৰ তদন্ত চলিছিল। সেই অভিযোগেই মঙলবাৰে নাৰ্ছ লুচীক গ্ৰেপ্তাৰ কৰা হয়। (প্ৰতীকী ফটো)


নীলা খামৰ চিঠি-যদুমণি দাস\nকেনে আছা তুমি ? আশা কৰোঁ কুশলে আছা । এতিয়া মাজ নিশা ।\nশীতৰ এই নিশাটো হয়তো ডাঠ কুঁৱলীয়ে আৱৰি আছে । প্ৰতিজনৰ দৰে তুমিও এতিয়া দিনটোৰ ব্যস্ততাৰ শেষত অলস হৈ এৰি দিছা নিজক নিদ্ৰাৰ কোলাত । মই এতিয়া সাৰে আছো জানা ! তোমালৈ বুলি মনৰ অব্যক্ত কথাবোৰক জুকিয়াই কলমৰ পৰশ দিবলৈ ।\nমোৰ প্ৰিয়জনী, নীলা চিয়াঁহীৰে বুকুৰ উমত সাঁচি ৰখা অনুভৱৰ ভাষা বোৰে উকা কগজত বুটা বছা এইখনী তোমালৈ বুলি মোৰ প্ৰেমাস্পদৰ প্ৰথম খন পত্ৰ । সিদিনা জানা ! college ৰ সন্মুখত বহি থাকোতে প্ৰথম বাৰ দেখিছিলো তোমাক । নাজানো কি মায়া আছে তোমাৰ সেই কাজলময়ী নয়ন যুৰিত । ৰ' লাগি চাই আছিলো দূৰৰেই পৰা । ঠিক তেতিয়া হয়তো তোমাৰ সেই ডালিম গুটীয়া দাঁতৰ সৈতে উজ্বলি উঠা মুখখনিয়ে অধিকাৰ কৰিলে মোৰ হৃদয় সাম্ৰাজ্য । তোমাৰ ওঁঠৰ পৰা সৰি পৰা হাঁহি টুকুৰাবোৰে জীপাল কৰিছিল মোৰ মৰুভূমিময় হৃদয় ।\nতোমাক দেখাৰ পৰাই মোৰ হৃদয়ৰ কোঁহে কোঁহে প্ৰেমৰ খলকনি ।\nতুমি হয়তো নুবুজিবা মোৰ হৃদয়ৰ আকুলতা । তোমাৰ অজ্ঞাতেই ভাল পায় পেলাইছো তোমাক । দেৱদাৰু নগৰীৰ প্ৰতিতো পৃষ্ঠাতে লিপিবদ্ধ\nহৈ থকা প্ৰেমৰ হাজাৰ টা কাহিনীৰ দৰে ময়ো সংযোজন কৰিব বিছাৰিছো আৰু এটি প্ৰেমৰ কহিনী তোমাৰ সৈতে জোনালী ।\nঐ প্ৰিয়জনী , সপোন আছে ; বহুত সপোন । এদিন তুমি আৰু মই প্ৰেম বসন্ত উৎসৱ পাতিম , বলুকাত বহি প্ৰেম অন্তিমিত সূৰুজৰ ৰঙীন আভা চাম, জোৎস্না ভৰা নিশা বোৰত তোমাৰ সৈতে হাতে হাতে ধৰি প্ৰাণ খুলি কথা পাতিম, পিয়াহ লাগিলে তোমাৰ হাতৰ কাঁজলিৰে এঢোক পানী খাম, ফুটপাথৰ কোনোবা এখন পানী-পুৰী দোকানত তোমাৰ আব্দাৰ শুনিম । হাঃ হাঃ কত যে কি কল্পনা !\nশুনাচোন, বতাহৰ সৈতে মিলি বাৰে বাৰে আমনি কৰা তোমাৰ চুলিকোছা নাবান্ধিবা চোন। নহ'লে যে নেদেখিম হাতৰ আঙুলিৰে শাসন কৰাৰ মুহূত্ববোৰ ।\nহ'ব দিয়া আৰু বেছি নিলিখোঁ । মনৰ ভাৱবোৰ সন্মুখত ক'ব নোৱাৰা হেতুকে চিঠিৰ জৰিয়তে প্ৰকাশ কৰিলোঁ । আশাঁ থাকিল আহিবা তুমি । মোৰ উদং বুকু জুৰাই মৰম-ভালপোৱা পৰশ ঢালিবলৈ । তেতিয়ালৈ তোমাৰ প্ৰিয় হোৱাৰ বাসনা এটাই সদায় স্বপ্নৰাগ হৈ পিয়াপি দি ফুৰিব ।\nসোনকালে লগ হ'ম , মনৰ পুখুৰীত আৰু বহু কথাই ককবকাই আছে তোমাক ক'বলৈ । শেষত জুবিন দাৰ এটি গানৰ কলি তোমাৰ বাবে ----\nতোমাক দেখা পালে সপোন জাগি উঠে\nবুকুখনি হয় তাজমহল\nমন নদী হৈ মৰম সুঁতী বয়\nঢৌবোৰ তাত হয় সাঁথৰ\nসন্মুখত যেতিয়া তোমাক দেখোঁ\nযাযাবৰ অভিমান মুঠিতে ৰাখোঁ .........\nতোমাৰ উত্তৰৰ অপেক্ষাৰে , আজি লৈ সামৰোঁ দেই ।\nতোমাৰ আজন্ম প্ৰেমিক\nলেখকৰ পৰিচয়ঃ যদুমণি দাস ।\nTags: নীলা খামৰ চিঠি যদুমণি দাস


Tenolam in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Tenolam ar byavahar, ppali, parshwakriya, upkaar, kriya-pratikriya aaru satarkatabani\nRivofonet (1 प्रकार उपलब्ध) Tavin (1 प्रकार उपलब्ध) Tenvir (1 प्रकार उपलब्ध) Valten 300 Mg Tablet (1 प्रकार उपलब्ध) Forstavir (1 प्रकार उपलब्ध) Forstavir Em (1 प्रकार उपलब्ध) Tofoday (1 प्रकार उपलब्ध) Viraday (1 प्रकार उपलब्ध) Vonavir (1 प्रकार उपलब्ध)\nTenolam की जानकारी\nTenolam ৰ লাভ আৰু ব্যৱহাৰসমূহ- Tenolam Benefits & Uses in Assamese- Tenolam ar laabh aaru byavaharsamuh\nTenolam ৰ পালি আৰু সেয়া কেনেদৰে ল'ব- Tenolam Dosage & How to Take in Assamese - Tenolam ar paali aaru xeya kenedore lobo\nTenolam ৰ পাৰ্শ্চক্ৰিয়াসমূহ- Tenolam Side Effects in Assamese- Tenolam ar parshwakriyasamuh\nTenolam সংক্ৰান্ত সতৰ্কতাবাণীসমূহ- Tenolam Related Warnings in Assamese- Tenolam xonkranta xatarkatabanisamuh\nঅইন দৰৱৰ সৈতে Tenolamৰ গুৰুতৰ ক্ৰিয়া-প্ৰতিক্ৰিয়া- Severe Interaction of Tenolam with Other Drugs in Assamese- Oinor xoite Tenolam ar gurutor kriya-pratikriya\nTenolam মতভেদসমূহ- Tenolam Contraindications in Assamese- Tenolam nishedhsamuh\nTenolam ৰ বিষয়ে সততে সোধা প্ৰশ্নসমূহ- Frequently asked Questions about Tenolam in Assamese- Tenolam ar bikhoye satate xodha prashnasamuh\nখাদ্য আৰু মদৰ সৈতে Tenolam ক্ৰিয়া-প্ৰতিক্ৰিয়া- Tenolam Interactions with Food and Alcohol in Assamese- khadya aaru modor xoite Tenolam kriya-pratikriya\nTenolam ৰ লাভ আৰু ব্যৱহাৰসমূহ - Tenolam Benefits & Uses in Assamese - Tenolam ar laabh aaru byavaharsamuh\nTenolam তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nTenolam ৰ পালি আৰু সেয়া কেনেদৰে ল'ব - Tenolam Dosage & How to Take in Assamese - Tenolam ar paali aaru xeya kenedore lobo\nTenolam-ৰ উপাদানসমূহ - Tenolam Active Ingredients in Assamese - Tenolam-ar upadaansamuh\nTenolam ৰ পাৰ্শ্চক্ৰিয়াসমূহ - Tenolam Side Effects in Assamese - Tenolam ar parshwakriyasamuh\nগৱেষণাৰ ভিত্তিত, Tenolam ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nTenolam সংক্ৰান্ত সতৰ্কতাবাণীসমূহ - Tenolam Related Warnings in Assamese - Tenolam xonkranta xatarkatabanisamuh\nTenolam-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nTenolam গৰ্ভৱতী মহিলাৰ বাবে সুৰক্ষিত।\nTenolam-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nTenolam ৰ স্তন্যপায়ী মহিলাৰ ক্ষেত্ৰত অতি সীমিত ক্ষতিকাৰক প্ৰভাৱ থাকিব পাৰে। তেনে ক্ষতিকাৰক প্ৰভাৱ থাকিলেও নিজে নিজে আঁতৰি যায়।\nবৃক্কত Tenolam কি প্ৰভাৱ দেখা গৈছে?\nTenolamৰ পাৰ্শ্ব-প্ৰতিক্ৰিয়াই কেতিয়াবাহে বৃক্ক ক প্ৰভাবিত কৰে।\nযকৃতত Tenolam কি প্ৰভাৱ দেখা গৈছে?\nTenolamৰ কলিজাত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই কলিজা ত কেতিয়াও একো প্ৰভাৱ পৰা নেদেখিব।\nহৃদযন্ত্ৰৰ ক্ষেত্ৰত Tenolam ৰ কি প্ৰভাৱ দেখা গৈছে?\nTenolamৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Tenolamৰ গুৰুতৰ ক্ৰিয়া-প্ৰতিক্ৰিয়া - Severe Interaction of Tenolam with Other Drugs in Assamese - Oinor xoite Tenolam ar gurutor kriya-pratikriya\nTenolam তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nTenolam মতভেদসমূহ - Tenolam Contraindications in Assamese - Tenolam nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Tenolam লোৱা অনুচিত যাতে -\nTenolam ৰ বিষয়ে সততে সোধা প্ৰশ্নসমূহ - Frequently asked Questions about Tenolam in Assamese - Tenolam ar bikhoye satate xodha prashnasamuh\nএই Tenolam-এ অভ্য়াস বা নিচাৰ সৃষ্টি কৰে নেকি?\nনহয়, আপনি Tenolamৰ প্ৰতি আসক্ত নহয়।\nআপুনি Tenolam লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, চিকিত্সা পৰামৰ্শ অনুসাৰেহে Tenolam লওক।\nনহয়, মানসিক ৰোগৰ চিকিত্সাৰ ক্ষেত্ৰত Tenolam ব্যৱহৃত নহয়।\nখাদ্য আৰু মদৰ সৈতে Tenolam ক্ৰিয়া-প্ৰতিক্ৰিয়া - Tenolam Interactions with Food and Alcohol in Assamese - khadya aaru modor xoite Tenolam kriya-pratikriya\nখাদ্য আৰু Tenolamৰ ক্ৰিয়া-প্ৰতিক্ৰিয়া\nখাদ্যৰ সৈতে Tenolam লোৱাট নিৰাপদ।\nমদ আৰু Tenolamৰ মাজৰ প্ৰতিক্ৰিয়া\nTenolam আৰু মদ একেলগে পান কৰাৰ ফলত আপোনাৰ দেহত গুৰুতৰ প্ৰভাৱ পেলাব পাৰে।\nTenolam ৰ অনুকল্প - Substitutes for Tenolam in Assamese\nআপুনি বা আপোনাৰ পৰিয়ালৰ কোনোবাই Tenolam লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Tenolam ব্যৱহাৰ কৰিছিল নেকি?\nআপুনি কিমান পৰিমাণে Tenolam সেৱন কৰিছিল?\nআপুনি Tenolam ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Tenolam সেৱন কৰে?


মাইনা ডাঙৰ হ’ল - সুনীল দত্ত - সাহিত্য ডট অৰ্গ\nওচৰৰ সৰু কোঠাটোত বিছনাখন সাজু কৰি ৰঞ্জনাই নৃপেনক ক’লে, “আজিৰ পৰা তুমি এইখন বিছনাত শুবা৷” নৃপেন হতভম্ব হ’ল। “মাইনাৰ তোলনী বিয়া বুলি ইমানদিনে বাৰাণ্ডাৰ কোঠাতেই থাকিলোঁ৷ আজি চোন আলহী-দুলহীবোৰো গ’ল৷ আজি আকৌ নিজৰ বিছনাখনৰ পৰা কিয় খেদিছা? মাইনাৰ ওচৰত নোশোৱা বাবে এইকেইদিন মোৰ ভালকৈ টোপনিয়েই অহা নাই৷” ৰঞ্জনাই গহীনাই মাত লগালে, “আজিৰ পৰা তুমি আৰু মাইনাৰ ওচৰত শুব নোৱাৰা৷ মাইনা এতিয়া সৰু ছোৱালী হৈ থকা নাই৷ তাই গাভৰু হ’ল৷”\nঅলপ সময় ৰঞ্জনাৰ পিনে চাই থাকি বিছনাৰ পৰা গাৰুটো লৈ নৃপেনে কাষৰ কোঠাটোত সোমাল৷ ৰঞ্জনাই তালৈ সাজু কৰা বিছনাখনত গাৰুটো থৈ নৃপেনে বিৰবিৰালে, “এৰা! মাইনা এতিয়া মাইনা হৈ থকা নাই৷ মাইনা সঁচাকৈয়ে ডাঙৰ হ’ল৷” নৃপেনৰ চকুৰে বৈ অহা চকুলো মচি দিবলৈ কোঠাটোত মাইনা নাছিল৷ ■■\n← বিশ্ব ব্ৰহ্মাণ্ডৰ আৰম্ভণি, সময় আৰু ভগৱান- পুলকেশ শৰ্মা\nমোৰ জীৱনৰ সঁচা ভৌতিক অনুভৱবোৰ – জিতেন্দ্ৰ জিতু শইকীয়া →\nবগীৰ বেদনা (চুটি গল্প)[প্ৰদ্যুত জ্যোতি শইকীয়া]\nবন্ধুত্বৰ মুখা (দিপুল হালৈ)\nমাতৃঃ মিনুৰেখা গগৈ


ৰংঘৰৰ বাকৰিত দুৰ্নীতি নকৰাৰ শপত অখিল গগৈৰ | Spotlight Northeast\nৰংঘৰৰ বাকৰিত দুৰ্নীতি নকৰাৰ শপত অখিল গগৈৰ\nবিধায়ক হিচাপে নিৰ্বাচিত হোৱাৰ পিছত প্ৰথম বাৰৰ বাবে উপস্থিত নিজ সমষ্টি শিৱসাগৰত\nৰংঘৰৰ বাকৰিত দুৰ্নীতি নকৰাৰ শপত অখিল গগৈৰ।\nবিধায়ক হিচাপে নিৰ্বাচিত হোৱাৰ পিছত পোন প্ৰথম বাৰৰ বাবে অখিল গগৈ উপস্থিত হয় নিজ সমষ্টি শিৱসাগৰত। শিৱসাগৰত উপস্থিত হৈয়ে ৰংঘৰৰ বাকৰিত সেৱা জনাই শপত খালে বিধায়ক অখিল গগৈয়ে। অখিল গগৈয়ে কেতিয়াও দুৰ্নীতি নকৰো বুলি শপত খাই শিৱসাগৰ বাসী ৰাইজৰ হকে উন্নয়ন কৰি যাব বুলি কৰিলে প্ৰতিজ্ঞা।\nঅখিল গগৈয়ে নিজ সমষ্টি বাসী ৰাইজলৈ তেওঁক কাৰাগাৰৰ পৰা মুক্ত কৰি অনাৰ বাবে কৃতজ্ঞতা প্ৰকাশ কৰে। এতিয়াৰে পৰা শিৱসাগৰবাসী ৰাইজৰ হকে উন্নয়ন কৰি যাব বুলি তেওঁ কয়।\nঅখিল গগৈৰ গুৰুত্বপূৰ্ণ ঘোষণা- ” অসম বিধান সভাৰ প্ৰথম খন বাজেট অধিবেশনত শিৱসাগৰক ৰাজ্যৰ ঐতিহ্যপূৰ্ণ চহৰ হিচাপে ঘোষণাৰ বাবে প্ৰস্তাৱ আগবঢ়োৱা হ’ব”। অখিল গগৈয়ে বাজেট অধিবেশনৰ ১৩ জুলাইৰ দিনা পুৰাতত্ত্ব আইনৰ অধীনত ৰাজ্য চৰকাৰক তেওঁৰ এই প্ৰস্তাৱ গ্ৰহণৰ বাবে আহ্বান জনাব।\nআহোম ৰাজত্বৰ লগতে অসমৰ বৌদ্ধিকতা, সংস্কৃতিৰ ঐতিহ্যবহনকাৰী শিৱসাগৰক কেৱল ৰাজ্যৰ ঐতিহ্যপূৰ্ণ ক্ষেত্ৰৰ উপৰি বিশ্বৰ ঐতিহ্যপূৰ্ণ চহৰ হিচাপে ঘোষণাৰ দাবী তুলিব।\nকোভিড প্ৰটকলৰ মাজতো ৰাইজ তথা সমৰ্থকে অখিল গগৈক গুৱাহাটীৰ পৰা নিজ সমষ্টি শিৱসাগৰলৈ কৰা যাত্ৰাত আদৰণি জনোৱা দেখা পোৱা গ’ল। ৫৬৭ টা দিন কাৰাগাৰত থকাৰ পিছত বৃহস্পতিবাৰে দোষমুক্ত হৈ আজি শিৱসাগৰলৈ বুলি অখিল গগৈ যোৱাৰ নিশ্চিত খৱৰ লাভৰ পিছতেই বিধায়ক গৰাকীক আদৰিবলৈ উদগ্ৰীৱ হৈ পৰে শিৱসাগৰবাসী। নিজৰ প্ৰিয় নেতা গৰাকীক বহু মাহৰ অপেক্ষাৰ পিছত কাষত লাভ কৰি উৎফুল্লিত হৈ পৰিল অপেক্ষাৰত শিৱসাগৰবাসী ।\nসমষ্টিবাসী ৰাইজক কাষত পাই আৱেগিক হৈ পৰিল খোদ বিধায়ক অখিল গগৈয়ো।\nTags: Akhil GogoiKMSSMLA Akhil GogoiRaijor Dol\nNagaland has been declared “disturbed area” for six more months\nশিৱসাগৰত পুৱাই কি কৰিলে অখিল গগৈয়ে?\nখুমটাইৰ চুঙিহোলা বিলত বন্যহস্তীৰ কৰুণ মৃত্যু।\nএনকাউন্টাৰ! অসম আৰক্ষীৰ গুলিত নিহত আন এক অপৰাধী..


ফেক জিলা - অসমীয়া ৱিকিপিডিয়া\nভাৰতৰ নাগালেণ্ড ৰাজ্যৰ জিলা\nনাগালেণ্ডত ফেক জিলাৰ অৱস্থান\n(৭৮২.২ বৰ্গ মাইল)\n- জনঘনত্ব ৮০.৬ প্ৰতি বৰ্গ কি.মি.\n(২০৮.৮ প্ৰতি বৰ্গ মাইল)\n4.3 নগৰ আৰু গাওঁসমূহ\nফেক জিলাৰ অধিকাংশই পাহাৰীয়া। এই জিলাৰ ৭০% চিৰসেউজীয়া বনাঞ্চলে আগুৰি আছে। এই জিলাৰ সৰ্বোচ্চ উচ্চতাৰ পৰ্বতটো হৈছে মাউণ্ট জানিবো (Zanibu), যি সাগৰ পৃষ্ঠৰ পৰা ২৪০০ মিটাৰ উচ্চতাত অৱস্থিত। জিলাখনৰ অঞ্চলসমূহৰ ভিতৰত সাগৰপৃ্ষ্ঠৰ পৰা সৰ্বনিম্ন উচ্চতাত অৱস্থিত সদৰঠাই ফেক (১৫২৪ মিটাৰ) আৰু সৰ্বোচ্চ উচ্চতাত অৱস্থিত ফুটছেৰ’ (Pfutsero) নামৰ গাওঁখন (২১৩৬ মিটাৰ)।\nজিলাখনৰ সৰ্ববৃহৎ নদীবোৰৰ ভিতৰত প্ৰধান হৈছে Tizu, Lanyi, Arachu আৰু মূল হ্ৰদবোৰ হৈছে Shilloi, Chida আৰু Dzudu। ২০০২ চনৰ তথ্য অনুসৰি, এই জিলাৰ ৮৯খন স্বীকৃতিপ্ৰাপ্ত গাঁৱৰ ভিতৰত বাৰখন গাওঁ এতিয়াও ঘাইপথৰ দ্বাৰা সংযুক্ত হোৱা নাই। একেদৰে ৮৯ খনৰ গাঁৱৰ ভিতৰত মাথোঁ নখন গাঁৱত নিয়মীয়া পানীৰ ব্যৱস্থা আছে।\nফেক জিলাত অৱস্থিত Avakhung International Border Checkpost, যাক আভাংশু (Avankhu) বুলিও জনা যায়, ভাৰত-ম্যানমাৰ সীমান্তৰ এটা আন্তৰ্জাতিক সীমা সুৰক্ষাৰ প’ষ্ট (International Border Checkpost)।\nগ্ৰীষ্মকালি এই জিলাৰ উষ্ণতা গড়ে ২৭ ডিগ্ৰী ছেণ্টিগ্ৰেড হয়। মৌচুমী জলবায়ু আৰম্ভ হয় মে’ মাহৰ শেষৰফালে আৰু ছেপ্টেম্বৰৰ শেষৰ ফালে অন্ত পৰে। শীতকালি সাধাৰণতে চুবুৰীয়া অসমৰ তুলনাত জাৰ অধিক হয়। শীত আটাইতকৈ বাছি পৰা জানুৱাৰী আৰু ফ্ৰেব্ৰুৱাৰী মাহত উষ্ণতা শূন্য ডিগ্ৰীৰ তললৈকো নামিব পাৰে।\nএই জিলাৰ গড় বৰষুণৰ পৰিমাণ ১৫২৭ মিমি।\nফেক নামৰ উৎস হৈছে Phekrekedze শব্দটো যাৰ অৰ্থ হৈছে নিৰীক্ষণ স্তম্ভ (watch tower)।\nফেক জিলাখন ১৯৭৩ চনৰ ১৯ ডিচেম্বৰ তাৰিখে প্ৰতিষ্ঠা কৰা হৈছিল।\nজিলাখন ১৪টা প্ৰশাসনিক চাৰ্কোলত বিভক্ত কৰা হৈছে: ফুটছেৰ’ (Pfutsero), ফেক চদৰ (Phek Sadar), Chetheba, Chozuba, মেলুৰী (Meluri), Sekruzu, চিজামি (Chizami), Sakraba, Razieba, Zuketsa, ফ’ৰ (Phor), Khuza, Khezhakeno, আৰু Phokhungri।\n২০১১ চনৰ জনগণনা অনুসৰি ফেক জিলাৰ জনসংখ্যা ১৬৩,২৯৪ জন। জনসংখ্যাৰ ফালৰ পৰা ভাৰতৰ ৬৪০খন জিলাৰ ভিতৰত এই জিলাৰ স্থান ৫৯৬। ফেক জিলাৰ প্ৰতি ১০০০ গৰাকী পুৰুষৰ বিপৰীতে মহিলাৰ সংখ্যা ৯৫১ গৰাকী। এই জিলাৰ সাক্ষৰতাৰ হাৰ ৭৯.১৩%।\nজিলাখনৰ ৮৫% শতাংশ লোকেই গ্ৰাম্য অঞ্চলত বাস কৰে। এই জিলাৰ সংখ্যগৰিষ্ঠ লোক চাকেচাং (Chakhesang) আৰু পশ্চুৰি (Pochury) জনজাতিৰ।\nফেক জিলাত নিম্নোলিখিত আংগামী-পশ্চুৰি ভাষাসমূহ প্ৰচলিত:\nচ’কৰি ভাষা (Chokri language)\nখেজা ভাষা (Kheza language)\nপশ্চুৰি ভাষা (Pochuri language)\nপৌলা ভাষা (Poula language)\nজিলাখনৰ ৯৭% অধিবাসীয়ে খ্ৰীষ্টান ধৰ্মাৱলম্বী। অন্যান্য ধৰ্মৰ ভিতৰত ২% লোক হিন্দু ধৰ্মাৱলম্বী, ০.৬% মুছলমান, ০.২% বৌদ্ধ আৰু কিছু লোক জৈন আৰু শিখ ধৰ্মাৱলম্বী।\nনগৰ আৰু গাওঁসমূহসম্পাদনা কৰক\n২০১১ চনৰ লোকপিয়ল অনুসৰি ফেক জিলাত দুখন সৰু নগৰ, ফেক আৰু ফুটছেৰ’, আৰু ১১৭খন গাওঁ আছে। এই অঞ্চলসমূহ চৈধ্যটা প্ৰশাসনিক চাৰ্কোলত বিভক্ত কৰা হৈছে।\nএই জিলাৰ অৰ্থনীতি মূলতঃ কৃষিৰ ওপৰত নিৰ্ভৰশীল। Terrace Rice Cultivation (TRC) আৰু জুম খেতি এই জিলাৰ মুল জীৱিকা।\nএই জিলাত উৎপন্ন কৰা শস্যৰ ভিতৰত ধান, গোমধান আৰু কুনীধান (Millet) আদি উল্লেখযোগ্য।\nউৎপাদনৰ ভিতৰত মেলুৰীত নিমখ, ফলৰ ৰস, বোৱা-কঁটা আৰু কাঠৰ কাৰুকাৰ্য্য প্ৰধান।\nএই জিলাত এখন চিকিৎসালয়, দুটা সামাজিক স্বাস্থ্য কেন্দ্ৰ (community health centers) আৰু আঠাটা প্ৰাথমিক স্বাস্থ্যকেন্দ্ৰ (primary health centers) আছে।\nফেক জিলাৰ ১১৬খন প্ৰাথমিক বিদ্যালয়, ৪৬খন মাধ্যমিক বিদ্যালয়, ১৮খন উচ্চ মাধ্যমিক বিদ্যালয়, এখন উচ্চতৰ মাধ্যমিক বিদ্যালয় আৰু তিনিখন মহাবিদ্যালয় অৱস্থিত।\nফেক জিলাৰ প্ৰধান উৎসৱসমূহ হৈছে Shükhrünyie, Yemshe, Tsükhrünyie, আৰু Nazhü॥\n↑ "Phek District Population Census 2011, Nagaland literacy sex ratio and density". www.census2011.co.in. http://www.census2011.co.in/census/district/613-phek.html.\n↑ 2.0 2.1 2.2 2.3 2.4 2.5 "District Census Handbook". Government of India. http://www.censusindia.gov.in/2011census/dchb/DCHB_A/13/1306_PART_A_DCHB_PHEK.pdf.\n↑ 3.0 3.1 3.2 3.3 "Phek profile". phek.nic.in. 2003. http://phek.nic.in/phekglance.htm.\n↑ 4.0 4.1 4.2 4.3 "District Profile". Government of NagalandDepartment of Information & Public Relations. https://ipr.nagaland.gov.in/Districtprofile?ID=Phek। আহৰণ কৰা হৈছে:6November 2017.\n↑ "Bharatmala presentation". পৃষ্ঠাসমূহ: 21,22. http://pibphoto.nic.in/documents/rlink/2017/oct/p2017102503.pdf.\n↑ 6.0 6.1 Ministry of Water Resources (September 2013). "Ground Water Information Booklet Phek District, Nagaland". Central Ground Water Board, North Eastern Region. http://www.cgwb.gov.in/District_Profile/Nagaland/Phek.pdf.\n↑ "Circles in Phek District, Nagaland". www.census2011.co.in. http://www.census2011.co.in/data/district/613-phek-nagaland.html.\n↑ 8.0 8.1 8.2 8.3 "District Census 2011". Census2011.co.in. 2011. http://www.census2011.co.in/district.php। আহৰণ কৰা হৈছে: 2011-09-30.\n↑ 9.0 9.1 "Phek District Population Census 2011, Nagaland literacy sex ratio and density". www.census2011.co.in. http://www.census2011.co.in/census/district/613-phek.html.\n↑ "Villages & Towns in Chetheba Circle of Phek, Nagaland". www.census2011.co.in. http://www.census2011.co.in/data/subdistrict/1807-chetheba-phek-nagaland.html.\n↑ "Villages & Towns in Chizami Circle of Phek, Nagaland". www.census2011.co.in. http://www.census2011.co.in/data/subdistrict/1812-chizami-phek-nagaland.html.\n↑ "Villages & Towns in Chozuba Circle of Phek, Nagaland". www.census2011.co.in. http://www.census2011.co.in/data/subdistrict/1806-chozuba-phek-nagaland.html.\n↑ "Villages & Towns in Khezhakeno Circle of Phek, Nagaland". www.census2011.co.in. http://www.census2011.co.in/data/subdistrict/1811-khezhakeno-phek-nagaland.html.\n↑ "Villages & Towns in Khuza Circle of Phek, Nagaland". www.census2011.co.in. http://www.census2011.co.in/data/subdistrict/1802-khuza-phek-nagaland.html.\n↑ "Villages & Towns in Meluri Circle of Phek, Nagaland". www.census2011.co.in. http://www.census2011.co.in/data/subdistrict/1803-meluri-phek-nagaland.html.\n↑ "Villages & Towns in Pfutsero Circle of Phek, Nagaland". www.census2011.co.in. http://www.census2011.co.in/data/subdistrict/1809-pfutsero-phek-nagaland.html.\n↑ "Villages & Towns in Phek Sadar Circle of Phek, Nagaland". www.census2011.co.in. http://www.census2011.co.in/data/subdistrict/1801-phek-sadar-phek-nagaland.html.\n↑ "Villages & Towns in Phokhungri Circle of Phek, Nagaland". www.census2011.co.in. http://www.census2011.co.in/data/subdistrict/1805-phokhungri-phek-nagaland.html.\n↑ "Villages & Towns in Phor Circle of Phek, Nagaland". www.census2011.co.in. http://www.census2011.co.in/data/subdistrict/1804-phor-phek-nagaland.html.\n↑ "Villages & Towns in Razieba Circle of Phek, Nagaland". www.census2011.co.in. http://www.census2011.co.in/data/subdistrict/1813-razieba-phek-nagaland.html.\n↑ "Villages & Towns in Sakraba Circle of Phek, Nagaland". www.census2011.co.in. http://www.census2011.co.in/data/subdistrict/1808-sakraba-phek-nagaland.html.\n↑ "Villages & Towns in Sekruzu Circle of Phek, Nagaland". www.census2011.co.in. http://www.census2011.co.in/data/subdistrict/1800-sekruzu-phek-nagaland.html.\n↑ "Villages & Towns in Zuketsa Circle of Phek, Nagaland". www.census2011.co.in. http://www.census2011.co.in/data/subdistrict/1810-zuketsa-phek-nagaland.html.\n↑ Lohe, Sakhoveyi (2014). "Environmental Management of Degraded Ecosystems in Phek District, Nagaland (PhD thesis)". Shodhganga. পৃষ্ঠা: 30, ch2. http://shodhganga.inflibnet.ac.in/handle/10603/125735.\n"https://as.wikipedia.org/w/index.php?title=ফেক_জিলা&oldid=268674"ৰ পৰা অনা হৈছে\nশেষ সম্পাদনা কৰা হৈছে 22 March 2021 তাৰিখে 21:08 বজাত\nএই পৃষ্ঠাখন ২২ মাৰ্চ, ২০২১ তাৰিখে ০২:৩৮ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=47504।


জনপ্ৰিয় কবি প্ৰণৱ কুমাৰ বৰ্মনৰ সৈতে কথোপকথন – ফটাঢোল\n“মোৰ ভিতৰতো এখন নৰক আছে”\nবেলিৰ দৰেই তুমি ৰ’দ জলমল জিলিকি উঠিছা\nকি উত্তাপ তোমাৰ\nপ্ৰেম নহয় যেন কোনো যুদ্ধক্ষেত্ৰৰ ৰাইফলবাহী সেনানী\nচিতাৰ বুকুৰ পৰা উৰি অহা এটা চৰাই\nপথাৰত পৰি থকা বিদ্ৰোহী যুৱকজনৰ বুকুৰ শুকাই যোৱা তেজ খিনি\nতুমি সিমান ৰঙা\nমোৰ প্ৰেমৰ দৰে\nঅস্থিৰ অশান্ত সময়, শোষণ আৰু শোষক, বিদ্ৰোহ, অবদমন, শোক, মানৱ মনৰ জটিল মনঃস্বস্ত, অপৰূপ চিত্ৰকল্প সকলো সাঙুৰি প্ৰণৱ কুমাৰ বৰ্মনৰ কবিতাৰ সৃষ্টি যদিও মানুহৰ মন-গহনত তেওঁৰ আছুতীয়া স্থান একমাত্ৰ তেওঁৰ প্ৰেমৰ কবিতাসমূহৰ কাৰণে৷ কবিৰ ভাষাত “সৰল মনৰ সৰল প্ৰকাশ” বাবেই হয়তো তেওঁৰ কবিতা সাধাৰণ শ্ৰমজীৱী জনতাৰো কণ্ঠস্থ৷ কেৱল কণ্ঠস্থই নহয়, প্ৰণৱ কুমাৰ বৰ্মনৰ কবিতা সাধাৰণ মানুহৰ গভীৰ অন্থঃস্থলৰ পৰা নিগৰি ওলোৱা যেন প্ৰভাতী প্ৰাৰ্থনা৷ যৌৱনদীপ্ত তৰুণৰ কাৰণে তেওঁৰ কবিতা যেন উত্তাল সমুদ্ৰৰ ঢৌ৷ তেওঁৰ প্ৰেমৰ কবিতাই অসমীয়া কাব্যৰ জগতত ইতিমধ্যেই সৃষ্টি কৰিছে এক সুকীয়া ধাৰাৰ৷ কবিতাই প্ৰণৱ কুমাৰ বৰ্মনৰ পৰিচয়, কবিতাই প্ৰণৱ কুমাৰ বৰ্মনৰ উশাহ৷ প্ৰণৱ কুমাৰ বৰ্মন মানুহজনৰ বিষয়ে ইয়াতকৈ বেছি আৰু একো ক’ব নোৱাৰি৷\nব্যক্তিগতভাৱে প্ৰণৱদাৰ সৈতে মোৰ হৃদ্যতা বহুদিনৰ৷ ‘ফটাঢোল’ আলোচনীখনৰ ‘সাক্ষাত্‍কাৰ’ৰ দায়িত্ব আহি পৰাৰ লগে-লগে মুখৰ আগলৈ পোণ-প্ৰথমে প্ৰণৱদাৰ নামটোকেই মনলৈ আহিল৷ প্ৰণৱদাৰ পৰা সময় বিচাৰিলোঁ৷ একেষাৰে ক’লে – আঁহা৷ গ’লোঁ৷ কিন্তু নাই, কথা এটা সুধিলে তাৰ উত্তৰত যিবোৰ কথা ওলাই, সেইবোৰ কোনোপধ্যে আলোচনীত চপাব নোৱাৰি৷ সময় গৈ থাকে, আড্ডা জমি থাকে৷ এঘণ্টা দুঘণ্টা নহয়, অৱশেষত এটা দীঘল ৰাতি পোহৰ হৈ গ’ল৷ মই জানো প্ৰণৱদা এনেকুৱাই৷ যেতিয়াই প্ৰণৱদাক লগ পাইছোঁ, তেতিয়াই প্ৰণৱদাৰ আশে-পাশে মানুহ দেখিছোঁ৷ এই মানুহবোৰ তেওঁৰ বন্ধু, অনুৰাগী, তেওঁক ভালপোৱা মানুহ আৰু প্ৰণৱদাৰ লগত যিয়ে আড্ডাত বহিছে, তেওঁ জানে যে “এই আড্ডাৰ অন্ত ইমান সহজ নহয়৷” কিন্তু এই আড্ডাৰ কথাবোৰ মই আলোচনীৰ বাবে কেনেকৈ লওঁ!\nসাক্ষাত্‍কাৰ ল’বলৈ গৈ তিনিদিন দেশ-বিদেশৰ মেল পতাৰ পিছত ঠিক কৰিলোঁ যে- এনেকৈ নহ’ব৷ কাগজ-কলম লৈ মই প্ৰণৱদাক ক’লোঁ যে “এয়া লওঁক আমাৰ প্ৰশ্ন আৰু আপুনি উত্তৰবোৰ লিখি দিয়ক৷” সেয়াই হ’ল৷ কাগজ-কলম লৈ প্ৰণৱদা বহিল৷ মই দুকাপ চাহৰ অৰ্ডাৰ দিলোঁ৷ অৱশেষত ‘ফটাঢোল’ৰ হৈ মই সোধা প্ৰশ্ন আৰু প্ৰণৱদাৰ উত্তৰ এয়া আপোনালোকৰ সন্মুখত ..\nফটাঢোল: এজন প্ৰতিভাৱান ছাত্ৰ হিচাপে জীৱন আৰু জীৱিকাৰ হাজাৰটা পথ খোলা থকাৰ পিছতো ‘কবিতাকে জীৱন’ কৰি লোৱাৰ আঁৰত কোনবোৰ কাৰকে আপোনাক ক্ৰিয়া কৰিছিল?\nপ্ৰণৱ কুমাৰ বৰ্মন: বেলেগ, অন্য কামৰ বাবে প্ৰয়োজনীয় ধৈৰ্য, শিকাৰ আগ্ৰহ আৰু যোগ্যতা নাই বাবেই কবিতাকে জীৱন বুলি গ্ৰহণ কৰিছোঁ৷\nফটাঢোল: ‘কবিতা’ সমাজ পৰিৱৰ্তনৰ কাৰক হ’ব পাৰেনে? অসমৰ পটভূমিত অকণমান অনুভৱ জনাওকচোন৷\nপ্ৰণৱ কুমাৰ বৰ্মন: য’ত বিপ্লৱৰ বাবে সমাজ উন্মুখ তাত কবিতা সমাজ পৰিৱৰ্তনৰ কাৰক হৈ পৰে৷ অসমতো অসম আন্দোলন, আলফাৰ সশস্ত্ৰ সংগ্ৰামৰ তুংগ সময়ত কবিতাই তেনে কাৰক হ’বলৈ আগবাঢ়িছিল৷ কিন্তু সংগ্ৰামৰ সাময়িক ব্যৰ্থতাই কবিতাক পৰিৱৰ্তনৰ উদ্দেশ্যৰ পৰা দূৰলৈ লৈ গ’ল৷\nফটাঢোল: সাধাৰণ মানুহৰ মাজত কবিতাক জনপ্ৰিয় কৰি তোলাৰ ক্ষেত্ৰত আপোনাৰ ভূমিকা আটাইতকৈ বেছি৷ কৃষক, বনুৱা, ৰিক্সাৱালা, ঠেলাৱালাৰ কণ্ঠতো আপোনাৰ কবিতাৰ গুণগুণ আমি শুনো৷ আপোনাৰ কবিতাত এনে কি আছে, যি আপোনাৰ অগ্ৰজ কবিসকলৰ নাই? আপুনি কি ভাবে?\nপ্ৰণৱ কুমাৰ বৰ্মন: সৰল মনৰ সৰল প্ৰকাশৰ বাবে|\nফটাঢোল: সমালোচকসকলে আপোনাৰ কবিতা ‘শ্লোগানধৰ্মী শব্দৰ বাহাৰ’ বুলিও কৈছে৷ তাৰোপৰি বহু সমালোচকে আপোনাৰ কবিতাক ‘শ্ৰেষ্ঠতম স্বীকৃতি যেন দিব খোজা নাই৷ এইক্ষেত্ৰত আপুনি কি ক’ব?\nপ্ৰণৱ কুমাৰ বৰ্মন: শ্লোগানধৰ্মীতাৰ বাবে নেৰুদা, হিকমত্ হঁতৰ দৰে কবিতা সমালোচিত৷ হীৰুদাকো বহুতে সমালোচনা কৰিছে৷ মই সমালোচকক সন্তুষ্ট কৰিব পৰা কোনো পথেৰেই যাত্ৰা কৰা নাই৷ ময়ো সমালোচকক চিনি নাপাওঁ, সমালোচকেও মোক চিনি নাপায়৷ এয়া আমাৰ উভয় পক্ষৰ মূঢ়তা আৰু অজ্ঞতা৷\nফটাঢোল: আপোনাৰ কবিতাৰ সৰ্বাধিক পাঠক যুৱপ্ৰজন্ম৷ মোৰ বিশ্বাস অনাগত প্ৰতিটো প্ৰজন্মই নিজৰ যৌৱনদীপ্ত সময়ছোৱাত আপোনাৰ কবিতাক এদিনৰ বাবে হ’লেও সংগী কৰি ল’ব৷ সামগ্ৰীকভাৱে সকলো শ্ৰেণীৰ, সকলো বয়সৰ, সকলো ঠাইৰ মানুহৰ গভীৰতম উপলব্ধিৰ প্ৰকাশ আপোনাৰ কবিতাত এতিয়াও ভুমুকি মৰা নাই নেকি? এচাম নিৰ্দিষ্ট পাঠকক উপলক্ষ্য কৰিহে আপুনি কবিতাৰ চৰ্চা কৰে নেকি?\nপ্ৰনৱ কুমাৰ বৰ্মন: যিয়ে ‘পেঞ্চন’, ‘মা’, ‘দেউতা’, মাখন ভিনদেউ আপোনাৰ কেঞ্চাৰ হৈছে’, ‘নীৰু’, ‘মহাজন’, ‘খেতিয়কসকল চহৰলৈ আহে’, ‘সূৰ্যভীতি’, পোণামাছৰ আত্মকথা’, ‘ইট্টেগেনা বেদুনালিছ’, ‘ৰিফিউজি’, ‘হেমলেট’, ‘ধৰ্ষিতা গাভৰুৰ আত্মকথা’, ‘যশোধৰা’, ‘সীতাৰ আত্মকথা’, ‘চুইচাইড নোট’ আদি কবিতা পঢ়িছে তেওঁলোকে এই অভিযোগ নিশ্চয় নামানিব৷\nফটাঢোল: কবিতা মানৱ মনৰ স্বতঃস্ফূৰ্ত প্ৰকাশ নে ইয়াক নিৰ্মাণ কৰা যায়?\nপ্ৰণৱ কুমাৰ বৰ্মন: স্বতঃস্ফূৰ্ত ভাৱনাৰ নৱ-নিৰ্মাণ৷\nফটাঢোল: প্ৰকাশকৰ তাগিদাত কবিতা লিখা যায় নেকি? আপুনি লিখেনে? এনে তাগিদাত সৃষ্টি হোৱা কবিতাত স্বতঃস্ফূৰ্ততা থাকে নে কেতিয়াবা কৃত্ৰিমতাৰ আশ্ৰয় ল’ব লগা হয়?\nপ্ৰণৱ কুমাৰ বৰ্মন: কেতিয়াবা তাগিদাতো লিখা যায়| যেনে মোৰ এটা কবিতা ‘সাতজন চিপাহী মৰিছে- সাতজন উগ্ৰপন্থী’ পাটাছাৰকুছি প্ৰেছ ক্লাৱত হঠাত্ লিখিবলগীয়া হৈছিল৷ কিন্তু আজিকালি প্ৰকাশৰ মোহটো কমি আহিছে৷\nফটাঢোল: কাৰ কবিতা আপুনি আটাইতকৈ বেছি ভাল পায়? কথাটো এনেকৈয়ো ক’ব পাৰি যে কোনজনা কবিৰ প্ৰভাৱ আপোনাৰ কলমত পৰা বুলি ভাবে?\nপ্ৰণৱ কুমাৰ বৰ্মন: হুইটমেন, সুনীল গংগোপধ্যায়, সুবোধ চৰকাৰ, সনন্ত তাতী, নীলিম কুমাৰ, নেৰুদা, এলিয়ত্‍৷\nফটাঢোল: প্ৰচলিত অসমীয়া কবিতাৰ ধাৰাটোৰ পৰা যদি এটা পৃথক ধাৰা বিচৰা হয়, তেন্তে আপুনি সেই ধাৰাটো কেনে হোৱাটো বিচাৰে?\nপ্ৰণৱ কুমাৰ বৰ্মন: নতুনত্বৰে ভৰা৷ কিন্তু শব্দ বা চিন্তাৰ খেল মাত্ৰ নহয়৷\nফটাঢোল: ইচমাইল হোছেইনে তেওঁৰ বিখ্যাত কবিতা ‘বিজ্ঞাপণ’ত লিখিলে ‘মোৰ এগৰাকী প্ৰাৰ্থীৰ প্ৰযোজন’, নিলিম কুমাৰে লিখিলে ‘যাৰ সেওঁতাত মই সেন্দুৰ পিন্ধাম’, আপুনি লিখিছিল, ‘যি হ’ব মোৰ প্ৰেয়সী’ – ইয়াৰ প্ৰতিটো কবিতাই একো একোটা বিখ্যাত কবিতা, কিন্তু বিষয়বস্তু একেই৷ একেখিনি বস্তুৱেই যেনিবা বেলেগ-বেলেগ পেকেট কৰা হৈছে৷ অসমীয়া পাঠকে কিমানদিনলৈ আৰু একে বিষয়বস্তুৰ একে ধাৰাৰে কবিতা পঢ়ি থাকিব?\nপ্ৰণৱ কুমাৰ বৰ্মন: ইয়াক সাহিত্যৰ ‘কমোডিটি’ বুলি ক’ব পাৰি৷\nফটাঢোল: আপোনাৰ ‘সাগৰিকা বৰদলৈ’ৰ অনুকৰণত অসমত এতিয়া শতাধিক কবিতাৰ সৃষ্টি হৈছে৷ তেনেধৰণৰ এটা বিখ্যাত কবিতাৰ অনুকৰণত ‘ময়ো সেইদৰে লিখি বিখ্যাত হ’ম বুলি ভবাৰ যিটো প্ৰৱণতা, এই প্ৰৱণতা কিহৰ বাবে হোৱা বুলি ভাৱে? নতুন কবিসকলে নতুনকৈ চিন্তা কৰাৰ কষ্ট নকৰে নে জনপ্ৰিয়তাৰ কথা চিন্তা কৰিহে তেওঁলোকে কলম তুলি লৈছে?\nপ্ৰণৱ কুমাৰ বৰ্মন: কবিতাক অধিক গ্লেমাৰাছ কৰা হৈছে বাবে গান গোৱা, ফুটবল খেলা, যোগা কৰা এইবোৰৰ প্ৰতি আগ্ৰহী নহৈ কবিতাৰ প্ৰতি ধাপলি মেলিছে বৃহৎ সংখ্যকে৷ কিন্তু ভাষাটোৰ স্বাৰ্থত এই কথা শুভ বুলিয়ে মই বিশ্বাস কৰোঁ৷ কবিতাৰ ক্ষেত্ৰত সামান্য ক্ষতিকাৰক হ’ব পাৰে৷\nফটাঢোল: এজন কবি আন এজন কবিৰ দ্বাৰা ইমান বেছি প্ৰভাৱিত হোৱাটো কবিতাৰ বিষয়বস্তুৰ নতুনত্বৰ দিশত প্ৰতিবন্ধক হ’ব পাৰে নেকি?\nপ্ৰণৱ কুমাৰ বৰ্মন: Make it new – এজৰা পাউণ্ডে কৈছিল৷ ইয়াক অনুধাৱন কৰিলেই তৰুণ কবিয়ে নতুন বাটৰ সন্ধান পাব৷ প্ৰভাৱ স্বাভাৱিক কথা, অপৰাধ নহয়৷\nফটাঢোল: প্ৰেয়সীৰ সৈতে কথোপকথন আপোনাৰ কবিতাৰ এটা বিশেষ ষ্টাইল৷ এই ধাৰাটোৰ কথা আপোনাৰ মনলৈ কেনেকৈ আহিল?\nপ্ৰণৱ কুমাৰ বৰ্মন: এইটো পুৰ্ণেন্দু পত্ৰীৰ প্ৰভাৱ৷\nফটাঢোল: নতুন প্ৰজন্মৰ কাৰ কবিতাই আপোনাক মুগ্ধ কৰে? ঠাউকতে মুখলৈ অহা কেইটামান নাম কওকচোন৷\nপ্ৰণৱ কুমাৰ বৰ্মন: অলেখজনে মোক মুগ্ধ কৰে৷ বিজয় শংকৰ বৰ্মন, মৃদূল হালৈ, গৌতম প্ৰিয়ম মহন্ত, কৌশিক কিশলয়, অলকেশ কলিতা, অংকুৰ ৰঞ্জন ফুকন, কোকিল শইকীয়া, ৰঞ্জিত্ পাটগিৰি, মন্দিৰা গগৈ, সংগীতা মেধি, দেৱজিত্ কলিতা, ধীমান বৰ্মন আৰু অনেক জনৰ কবিতাই৷ মই নৱ-প্ৰজন্মৰ কবিতা গভীৰভাৱে পঢ়ি আছোঁ৷\nফটাঢোল: আপুনি নিৰ্বাচনৰ আগে আগে ‘সৰ্বানন্দ সোণোৱাল’ শীৰ্ষক কবিতা এটা লিখিছিল৷ ‘সৰ্বানন্দ সোণোৱাল’ সেইসময়ত এজন ব্যক্তি বিশেষ হৈ নাথাকি অসমীয়া মানুহৰ আশা আৰু ভৰষাৰ শেষ প্ৰতিনিধি স্বৰূপ হৈ পৰিছিল৷ আজিৰ তাৰিখত আপোনাৰ দৃষ্টিত সেই আশা-ভৰষাৰ চাকিগছা কিমান উজ্জ্বল?\nপ্ৰণৱ কুমাৰ বৰ্মন: কবিতাটো মই লিখিছোহে৷ কিন্তু কবিতাটোৰ বক্তব্য আছিল তিনিচুকীয়াৰ এজন বৃদ্ধ নিৰক্ষৰ খেতিয়কৰ৷ আৰু কবিতাটো মই তেওঁৰ সপোন আৰু আশাক লৈ প্ৰথমে হাতেৰে কলমেৰে নিলিখি ৰাতি মোবাইলত ৰেকৰ্ডিং কৰি বন্ধু মহললৈ পঠিয়াইছিলোঁ৷ পাছত কোনোবা অনুৰাগীয়ে ফেচবুকত ৰেকৰ্ডিং শুনি কবিতাটো লিখি আপলোড কৰে৷ সৰ্বানন্দ সোণোৱাল বা চৰকাৰে জাতীয় জীৱনৰ বিভিন্ন গুৰুত্বপূৰ্ণ প্ৰসংগত, অস্তিত্বৰ প্ৰসংগত নেতিবাচক চিন্তা-চেতনা আৰু কৰ্মকাণ্ডৰে চৰম হতাশ কৰিছে ৰাইজক৷\nফটাঢোল: আজিৰ তাৰিখত অসমবাসীৰ সন্মুখত সকলোতকৈ ডাঙৰ সংকট কি?\nপ্ৰণৱ কুমাৰ বৰ্মন: অসমীয়া জাতি গঠন প্ৰক্ৰিয়া স্পষ্ট আৰু সৰ্বসন্মতভাৱে সম্পূৰ্ণ নোহোৱাটো৷\nফটাঢোল: চোছিয়েল মিডিয়াই ‘ছপা মাধ্যম’ৰ সন্মুখত প্ৰত্যাহ্বান হোৱা বুলি আপুনি ভাৱেনে?\nপ্ৰণৱ কুমাৰ বৰ্মন: কেতিয়াও নাভাবোঁ৷ সকলো মাধ্যমৰ নিজস্ব ভূমিকা আৰু আস্থা-বিশ্বাসযোগ্যতাৰ কথা আছে৷\nফটাঢোল: সামগ্ৰীকভাৱে অসমত পঢ়ুৱৈৰ সংখ্যা বাঢ়িছে নে কমিছে? গ্ৰন্থ প্ৰকাশকসকলৰ হা-হুমুনিয়াহৰ পৰিপ্ৰেক্ষিতত এই কথাটো সুধিলোঁ৷\nপ্ৰণৱ কুমাৰ বৰ্মন: বাঢ়িছে৷ কিন্তু পাঠকৰ চিত্ত আলোড়িত কৰা লেখকৰ সংখ্যা কমিছে, সেইবাবেহে কিতাপৰ বিক্ৰী কমিছে৷ পাঠকে সকলো লিখকৰ কিতাপ কিনিবলৈ বাধ্য নহয়৷\nফটাঢোল: আপুনি এগৰাকী ঔপন্যাসিক৷ আপোনাৰ উপন্যাসত বিভিন্ন ৰূপত ‘নৰক’ প্ৰতিফলিত হৈছে৷ বেশ্যালয়, অন্ধকাৰ গলি আৰু মানৱ মনৰ অভ্যন্তৰৰ গোপন সত্য আপোনাৰ কলমত প্ৰায়ে প্ৰকাশ পাইছে৷ এই অন্ধকাৰ দিশবোৰত পোহৰ পেলাবলৈ আপুনি আগবাঢ়ে কিয়? কিয় আপোনাৰ ইমান আকৰ্ষণ বেশ্যা, যৌনতা, সুৰা, এই নৰকৰ অলি-গলিলৈ?\nপ্ৰণৱ কুমাৰ বৰ্মন: মোৰ ভিতৰতো এখন নৰক আছে৷\nফটাঢোল: অসম সাহিত্য সভাৰ পৰা আপুনি কি আশা কৰে? অসমীয়া জাতিৰ বৌদ্ধিক চেতনাৰ পথত সাহিত্য সভাই গুড়িবঠা ধৰিব পাৰিছে বুলি ভাবেনে?\nপ্ৰণৱ কুমাৰ বৰ্মন: অসমীয়া ভাষা, সাহিত্য, জাতিৰ প্ৰতি অসম সাহিত্য সভাই এতিয়া আৰু একো দায়িত্ব পালন কৰিবলগীয়া নাই৷ অসমীয়া ভাষা-জাতিৰ প্ৰতি পালন কৰিবলগীয়া দায়িত্ব সাহিত্য সভাই বহু যুগ ধৰি বহু যুগ আগতে পালন কৰি থৈছে৷ সেইবাবে এতিয়া সাহিত্য সভাই চাইনবৰ্ডৰ ভাষা নিৰীক্ষণ আৰু ইংৰাজী মাধ্যমৰ পঢ়াশালীৰ প্ৰতি বিষোদ্গাৰতে দায়িত্ব সামৰি থৈছে৷ জনগোষ্ঠীয় সাহিত্য সভাসমূহৰ পৰা শিকিলে অৱশ্যে অসম সাহিত্য সভাৰ হৃত-মৃত গৌৰৱ পুণৰুদ্ধাৰ হ’ব পাৰে৷\nফটাঢোল: বঁটা-বাহনৰ প্ৰতি আপুনি লালায়িত নহয় নেকি? অসমত এতিয়া বঁটাই বঁটা৷ এই বঁটাই সাহিত্যৰ প্ৰকৃত অৰ্থত মান নিৰূপণ কৰিছে বুলি আপুনি ভাবেনে?\nপ্ৰণৱ কুমাৰ বৰ্মন: মই নবেল বঁটাৰ সপোন দেখা উন্মাদ-বিলাসী৷\nফটাঢোল: “বুকুত গামোছা লোৱা নিৰু”ৰ পৰা আৰম্ভ কৰি “বিবাহ বিচ্ছেেদ হোৱা তেইশ বছৰীয়া তৰুণী”লৈ, আপুনি নাৰীৰ প্ৰতি ইমান সংবেদনশীল কিয়?\nপ্ৰণৱ কুমাৰ বৰ্মন: জন্মৰ পৰাই নাৰী শাসিত পৰিয়ালত ডাঙৰ হোৱাৰ বাবে| তদুপৰি পুৰুষতকৈ নাৰীৰ চেতনাৰ জগত অধিক বিচিত্ৰ|\nফটাঢোল: আপোনাৰ প্ৰিয় নাৰী?\nপ্ৰণৱ কুমাৰ বৰ্মন: আবু|\nফটাঢোল: সাহিত্য সৃষ্টিৰ বাবে আপোনাৰ নিৰ্দিষ্ট সময় আছে নেকি, নে মনলৈ যেতিয়াই আহে তেতিয়াই লিখিব পাৰে? লিখা-মেলাৰ বাবে আপোনাক নিৰ্দিষ্ট সময় বা পৰিৱেশৰ কথা আহি পৰে নেকি?\nপ্ৰণৱ কুমাৰ বৰ্মন: লিখাৰ বাবে মোৰ কোনো নিৰ্দিষ্ট সময় নাই|\nফটাঢোল: অজস্ৰ ল’ৰা-ছোৱালীয়ে এতিয়া ফেচবুকত কবিতা লিখে, আপুনি কেতিয়াবা পঢ়েনে এনে কবিতা? ইয়াৰ মাজত কেতিয়াবা প্ৰচুৰ সম্ভাৱনা দেখে নেকি, নে বিৰক্ত বোধ কৰে?\nপ্ৰণৱ কুমাৰ বৰ্মন: মই ফেচবুকৰ কবিতা পঢ়োঁ| কিছুমানত প্ৰচুৰ সম্ভাৱনা আছে আৰু কিছুমানে নিলিখিলেও কাৰো একো ক্ষতি নহয়|\nফটাঢোল: ‘সাহিত্য চৰ্চাক জীৱন’ কৰিবলৈ আগবঢ়া নতুন লেখক-লেখিকাসকলে কোনকেইটা কথাক সৰ্বাধিক গুৰুত্ব দিয়া ভাল?\nপ্ৰণৱ কুমাৰ বৰ্মন: নতুনত্বৰ সন্ধান, গভীৰ-বিশাল অধ্যয়ণ আৰু ‘প্ৰমোচন’।\nফটাঢোল: আপোনাৰ প্ৰেমৰ কবিতাসমূহক পাঠকে সৰ্বাধিক গুৰুত্ব দিয়াৰ ফলত আপোনাৰ প্ৰতিবাদৰ বা বিদ্ৰোহৰ কবিতাবোৰ অৱহেলিত হৈ ৰোৱা বুলি আপোনাৰ অনুভৱ হয় নেকি?\nপ্ৰণৱ কুমাৰ বৰ্মন: প্ৰেম সভ্যতাৰ সৰ্বোত্তম আৱিষ্কাৰ – মহত্তম অনুভূতি| প্ৰেম চিৰন্তন| প্ৰতিবাদ পেৰেষ্ট্ৰাইকাৰ নিচিনা|\nফটাঢোল: “কবিসকল এখন স্বপ্নলোকত বাস কৰি থাকে, বাস্তৱৰ সৈতে তেওঁলোকৰ বহুযোজন দূৰত্ব।” এই কথা সঁচানে?\nপ্ৰণৱ কুমাৰ বৰ্মন: দুৰ্দান্ত মিছা কথা| আধুনিক কালত তেনে কোনো সৌভাগ্যৱান কবি আছে বুলি নাভাবোঁ- যিয়ে নিজৰ স্বপ্নলোকত বাস কৰিব পাৰিছে বা পাৰিব|\nধৈ জিন্দেগী – বৰ্ণালী আম্ফি মান্তা »\nপ্ৰিয় কবিৰ সাক্ষাৎকাৰ পঢ়ি আপ্লুত হলো।\nপ্ৰণৱ কুমাৰ বৰ্মণৰ কবিতা পঢ়ি ভাল লাগে ।\nতেখেত ৰ বিষয়ে জানিব ৈল পাই ভাল লাগিল ।\nকবিৰ আদৰ্শ আৰু জীৱন সম্বন্ধীয় ধাৰণাবোৰ জানিবলৈ পাই ভাল লাগিল।\nউত্তৰ বোৰো কবিতা যেন লাগিছে…\nভাল ভাল কবিতা পঢ়ো। আজি ভাল লগা কবি জনক পঢ়িলোঁ । সুন্দৰ সাক্ষাৎকাৰ।👌🏽👌🏽👌🏽👍🏽👍🏽👍🏽\nপ্ৰিয় কবিজনৰ বিষয়ে জানিব পাৰি ভাল লাগিল ।\nপ্রিয় কবিৰ মনৰ কথা। খুব ভাল লাগিল।\nমোৰ অন্যতম প্ৰিয় কবি গৰাকীৰ সাক্ষাৎকাৰ টি পঢ়িবলৈ পাই অতিশয় শুখী ৷\nমোৰ ভাল লগা কবি গৰাকীৰ মনৰ কথা জানিব পাৰি ভাল লাগিল।\nপ্ৰণৱ দাৰ সাক্ষাৎকাৰটো ভাল লাগিল। প্ৰণৱ দাৰ সৃষ্টিৰ বহুমাত্ৰিক দিশটো তেখেতৰ সৃষ্টিৰ ভিতৰত সমালোচকে কেৱল ৰোমান্টিক কবিতাৰ চৰ্চা কৰা বাবে যেন কৰবাত লুকাই আছে।\nপ্ৰণৱ দাৰ উপন্যাস আৰু নাটকসমূহো তেখেতৰ সৃষ্টিৰ সুন্দৰ প্ৰকাশ।\nপ্রিয় কবিজনৰ সাক্ষাৎকাৰটো পঢ়ি ভাল লাগিল।\nপ্ৰিয় কবিজনৰ নামত এষাৰি —\nমোৰ কবিতাৰ আৰঁত মাথোঁ\nআপোনাৰ লিখনিয়ে যোগোৱা উৎসাহ।\nভাল লাগিল প্ৰিয় কবিজনৰ সাক্ষাৎকাৰটো পঢ়ি ।


কঠোৰ গুৱাহাটী পৌৰনিগম: লেতেৰা কৰিলে শাস্তি, খবৰ দিওতালৈ পুৰস্কাৰ -\nHomeআঞ্চলিককঠোৰ গুৱাহাটী পৌৰনিগম: লেতেৰা কৰিলে শাস্তি, খবৰ দিওতালৈ পুৰস্কাৰ\nকঠোৰ গুৱাহাটী পৌৰনিগম: লেতেৰা কৰিলে শাস্তি, খবৰ দিওতালৈ পুৰস্কাৰ\nগুৱাহাটী: সুন্দৰকৈ সজাই তোলা চহৰখন একাংশ লোকৰ কাণ্ডজ্ঞানহীনতাৰ বাবেই লজ্জিত হ’ব লগা হয়৷ তামুলৰ পিক, বিভিন্ন পোষ্টাৰেৰে এসপ্তাহৰ ভিতৰতে ভৰাই তোলে আটকধুনীয়াকৈ সজাই তোলা ৰাজহুৱা স্থানসমূহ৷ গুৱাহাটী মহানগৰীত মুকলি কৰা উৰণীয়া সেতুসমূহ ভৰি পৰিছে পিক আৰু পোষ্টাৰেৰে৷ বহু শিল্পীয়ে কৰা অহৰহ প্ৰচেষ্টাত নিকৃষ্ট মানসিকতাৰ কাৰু-কাৰ্যক নিয়ন্ত্ৰণৰ বাবে গুৱাহাটী পৌৰ নিগমে ল’ব কিছু ব্যৱস্থা৷ আজি পৌৰনিগমৰৰ আয়ুক্ত দেৱাশিস শৰ্মাই এক সংবাদমেলযোগে জানিবলৈ দিয়ে এই কথা৷\nসংবাদমেলযোগে তেওঁ কয় যে, গুৱাহাটী মহানগৰ চাফ-চিকুণকৈ ৰাখিবলৈ জিএমচিয়ে সদায় চেষ্টা কৰি আহিছে৷ কিন্তু এচাম কাণ্ডজ্ঞানহীন লোকে পোষ্টাৰ লগাই আৰু পিক পেলাই কদৰ্যময় কৰি পেলায়৷ আজিৰেপৰা গুৱাহাটীৰ ভিতৰত যদি অবৈধভাৱে পোষ্টাৰ লগাই, তেন্তে জিএমচিৰ এক্টৰ জৰিয়তে ব্যৱস্থা গ্ৰহণ কৰা হ’ব বুলি জানিবলৈ দিয়ে৷\nকোনো লোকে যদি গুৱাহাটীৰ ভিতৰত পৌৰ নিগমৰ অনুমতি নোলোৱাকৈ পোষ্টাৰ লগোৱা দেখে তেন্তে জিএমচিৰ তলত ফ্ৰি নম্বৰত ফটো তুলি দিবলৈ আহ্বান জিএমচিৰ আয়ুক্তৰ। লগতে যিসকল সচেতন ব্যক্তিয়ে এনে ফটো পথাব তেওঁলোকক ১০০০ টকাকৈ পুৰস্কৃত কৰিব জিএমচিয়ে৷\nইয়াৰ উপৰি নতুন উৰণীয়া সেতুত জন্মদিন উদযাপন কৰি সামাজিক মাধ্যমত দিয়া মহিলাগৰাকীৰ বিৰুদ্ধে জিএমচিয়ে ব্যৱস্থা গ্ৰহণ কৰিব৷ যদিহে মহিলাগৰাকীৰ বিৰুদ্ধে কোনো ব্যক্তিয়ে আৰক্ষী থানাত গোচৰ দিয়ে৷\nGMC ৰ এই নম্বৰকেইটাত গুৱাহাটীত কোনো লোকে পিকুৱা অথবা লেতেৰা কৰাৰ ফটো পথাব পাৰিব।ফটো পথোৱা ব্যক্তিক GMC ৰ ফালৰ পৰা ১০০০ টকাকৈ পুৰস্কৃত কৰা হব৷ বৰ্তমান যি সমূহ ঠাইত পোষ্টাৰ লগোৱা আছে সেই সমূহ আতঁৰাই নিবলৈ ১৫ দিনৰ সময়সীমা দিছে৷ গুৱাহাটীত ব্যক্তিগত হাস্পতালৰ বিৰুদ্ধে যি অভিযান চলিছে সেই অভিযান চলি যাব আৰু পৌৰ নিগমে পাবলগীয়া ৰাজহ সংগ্ৰহ কৰিব৷\nPrevious articleগীতাশ্ৰীৰ জীৱনৰ গীত, ভূগোলত মাষ্টাৰ্ছ কৰি কিয় মাটি কাটিব খোজে তেওঁ?\nNext articleৰোহিত নহয়, কোহলীয়েই অধিনায়ক! কাৰ কাৰ সমৰ্থন লাভ কৰিলে বিৰাটে?


প্ৰধানমন্ত্ৰীয়ে নিলাম কৰিলে অলিম্পিয়ানৰ উপহাৰ! সৰ্বাধিক মূল্য লাভলিনাৰ বক্সিং গ্ল’ভছৰ – Pratham Khabar\nঘৰ/খেল/প্ৰধানমন্ত্ৰীয়ে নিলাম কৰিলে অলিম্পিয়ানৰ উপহাৰ! সৰ্বাধিক মূল্য লাভলিনাৰ বক্সিং গ্ল’ভছৰ\nএমাহযোৰি চলিব এই নিলাম প্ৰক্ৰিয়া\n0 151 এক মিনিটতকৈ কম\nদেশৰ সাংস্কৃতি মন্ত্ৰালয়ে আয়োজন কৰিছে ই-নিলাম। ছেপ্টেম্বৰৰ পৰা প্ৰধানমন্ত্ৰীয়ে লাভ কৰা উপহাৰ আৰু স্মৰণিকাসমূহৰ ই-নিলামৰ আয়োজন কৰা হৈছে। ই-নিলামত টকিঅ’ অলিম্পিক আৰু পেৰালিম্পিক খেলুৱৈসকলৰ হাতমোজা, ৰেকেট আৰু অন্যান্য সামগ্ৰীও সামৰি লোৱা হৈছে।\nএমাহযোৰি চলিব এই নিলাম প্ৰক্ৰিয়া। ই-নিলামৰ পৰা পোৱা ধন প্ৰদান কৰা হ’ব নমামি গঙ্গা মিছনক।\nই-নিলামত অসমৰ বক্সাৰ লাভলিনাৰ বক্সিং গ্ল’ভছ যোৰৰ নিবিদা সৰ্বাধিক। এতিয়ালে ১০কোটি অতিক্ৰম কৰিছে গ্ল’ভছ যোৰৰ নিবিদাই।\nখেলুৱৈসকলৰ অটোগ্ৰাফ ফ্ৰেমৰ বাবে নিবিদাও এক কোটি অতিক্ৰম কৰিছে।\nAssam Auction Boxer Lovlina Gloves News Time Assam Player PM Pratham Khabar\n৭০ বছৰ গৰকিলে বিশিষ্ট অভিনেত্ৰী শ্বাবানা আজমীয়ে


দ্বাদশ দক্ষিণ এছিয় ক্ৰীড়া, ২০১৬ - অসমীয়া ৱিকিপিডিয়া\nদ্বাদশ দক্ষিণ এছিয় ক্ৰীড়া\nগুৱাহাটী আৰু ছিলং\n" শান্তি, উন্নতি আৰু সমৃদ্ধিৰ বাবে ক্ৰীড়া"\n২৩ টা খেলৰ ২২৮টা ভাগ\n৫ ফেব্ৰুৱাৰী (গুৱাহাটী)\n৬ ফেব্ৰুৱাৰী (ছিলং)\nইন্দিৰা গান্ধী এথলেটিক ষ্টেডিয়াম (গুৱাহাটী)\nজৱাহৰলাল নেহেৰু ষ্টেডিয়াম, ছিলং\nদ্বাদশ দক্ষিণ এছিয় ক্ৰীড়া, ২০১৬ (ইংৰাজী: Officially the XII South Asian Games), অসম আৰু মেঘালয়ৰ ৰাজধানী গুৱাহাটী আৰু ছিলঙত ২০১৬ চনৰ ৫ ফেব্ৰুৱাৰীৰ পৰা ১৬ ফেব্ৰুৱাৰীলৈ অনুষ্ঠিত হবলগীয়া এক বৃহৎ বহু-ক্ৰীড়া প্ৰতিযোগিতা দক্ষিণ এছিয় ক্ৰীড়াৰ শেহতীয়া সংস্কৰণ।  উক্ত প্ৰতিযোগিতাৰ ২৩টা বিভিন্ন খেলৰ ২২৮টা ভাগত অংশগ্ৰহণ কৰিবলৈ সৰ্বমুঠ ২,৬৭২ জন ক্ৰীড়াবিদৰ আগমন ঘটিব। এই প্ৰতিযোগিতা ২০১২ চনত নতুন দিল্লীত অনুষ্ঠিত হবলগীয়া আছিল। কিন্তু ভাৰতীয় অলিম্পিক সংস্থাৰ নিলম্বন আৰু দিল্লীৰ নিৰ্বাচনৰ বাবে ২০১৫ চনলৈ পিছুৱাই দিয়া হয়। পিছলৈ আকৌ ২০১৬ চনৰ ফেব্ৰুৱাৰীলৈ পিছুৱাই দিয়া হয়।  প্ৰতিযোগিতা খনৰ উদ্ভোধনী অনুষ্ঠান ৫ ফেব্ৰুৱাৰী, ২০১৬ গুৱাহাটীত অনুষ্ঠিত হয় আৰু এই অনুষ্ঠানৰ মূখ্য অতিথী ভাৰতৰ প্ৰধানমন্ত্ৰী নৰেন্দ্ৰ মোদী আছিল। প্ৰতিযোগিতাত ভাৰতে সৰ্বোচ্চ ১৮৮টা স্বৰ্ণ পদক সহ মুঠ ৩০৮টা পদক জয়লাভেৰে শীৰ্ষস্থান অধিকাৰ কৰে।\n1 শুভংকৰ আৰু ল'গ'\n2 অংশগ্ৰহণকাৰী দেশসমূহ\n3 পদক তালিকা\nশুভংকৰ আৰু ল'গ'[সম্পাদনা কৰক]\nতীখৰ, দক্ষিণ এছিয় ক্ৰীড়াৰ শুভংকৰ\nদ্বাদশ দক্ষিণ এছিয় ক্ৰীড়াৰ শুভংকৰ এটা গঁড়ৰ পোৱালি তীখৰ ২০১৫ চনৰ ১৯ ডিচেম্বৰত ৰাজহুৱাকৈ উন্মোচন কৰা হয়। তীখৰে শান্তি, উন্নতি আৰু দক্ষিণ এছিয়াৰ সমৃদ্ধিৰ বাৰ্তা কঢ়িয়াই ফুৰে। শান্তি, উন্নতি আৰু সমৃদ্ধিৰ বাবে ক্ৰীড়া(Play for Peace, Progress and Prosperity) এই প্ৰতিযোগিতাৰ আনুষ্ঠানিক মূলমন্ত্ৰ।\nসুধাকণ্ঠ ড° ভূপেন হাজৰিকাৰ অমৰ সৃষ্টি এই পৃথিৱী এক ক্ৰীড়াঙ্গন ক্ৰীড়া হʼল শান্তিৰ প্ৰাঙ্গণ... দ্বাদশ দক্ষিণ এছিয় ক্ৰীড়াৰ সংগীত হিচাপে গ্ৰহণ কৰা হৈছে।\nঅংশগ্ৰহণকাৰী দেশসমূহ[সম্পাদনা কৰক]\nদ্বাদশ দক্ষিণ এছিয় ক্ৰীড়াত ৮ খন দেশে অংশগ্ৰহণ কৰিব।\nভূটান- ৮৭ জন\nপদক তালিকা[সম্পাদনা কৰক]\nস্বাগতিক দেশৰ বাবে নীলা ৰং ব্যৱহাৰ কৰা হৈছে\n১ ভাৰত ১৮৮ ৯০ ৩০ ৩০৮\n২ শ্ৰীলংকা ২৫ ৬৩ ৯৮ ১৮৬\n৩ পাকিস্তান ১২ ৩৭ ৫৭ ১০৬\n৪ আফগানিস্তান ৭ ৯ ১৯ ৩৫\n৫ বাংলাদেশ ৪ ১৫ ৫৬ ৭৫\n৬ নেপাল ৩ ২৩ ৩৪ ৬০\n৭ মালদ্বীপ ০ ২ ১ ৩\n৮ ভূটান ০ ১ ১৫ ১৬\n↑ "South Asian Games to held from Feb 5-16 in Guwahati, Shillong". Zee News. 25 October 2015. http://zeenews.india.com/sports/others/south-asian-games-to-held-from-feb-6-16-in-guwahati-shillong_1814375.html.\n↑ "Sri Lanka to field 484 athletes in 23 disciplines". Daily news (Colombo, Sri Lanka). 30 December 2015. http://www.dailynews.lk/?q=2015/12/30/sports/sri-lanka-field-484-athletes-23-disciplines.\n↑ "South Asian Games to be postponed further". Times of India (New Delhi, India). 8 July 2015. http://timesofindia.indiatimes.com/sports/more-sports/others/South-Asian-Games-to-be-postponed-further/articleshow/47991343.cms.\n↑ "South Asian Games budget up because of terror threat". http://www.tribuneindia.com/news/sport/south-asian-games-budget-up-because-of-terror-threat/182590.html.\n↑ "At South Asian Games, it wasn’t just the gold that glittered". http://indianexpress.com/article/sports/sport-others/at-sag-it-wasnt-just-the-gold-that-glittered/.\n↑ "LOGO & MASCOT launch in Shillong - The Lantern Festival | Facebook". www.facebook.com. https://www.facebook.com/media/set/?set=a.162855090740290.1073741832.141533382872461&type=3। আহৰণ কৰা হৈছে: 2016-01-17.\n↑ "LOGO and MASCOT of 12th South Asian Games, 2016 Launched At Guwahati". pib.nic.in. http://pib.nic.in/newsite/mberel.aspx?relid=133132। আহৰণ কৰা হৈছে: 2016-01-18.\n↑ "South Asian Games 2016". www.southasiangames2016.com. http://www.southasiangames2016.com/। আহৰণ কৰা হৈছে: 2016-01-17.\nটুইটাৰত দ্বাদশ দক্ষিণ এছিয় ক্ৰীড়া, ২০১৬\n"https://as.wikipedia.org/w/index.php?title=দ্বাদশ_দক্ষিণ_এছিয়_ক্ৰীড়া,_২০১৬&oldid=176469"ৰ পৰা অনা হৈছে\nএই পৃষ্ঠাখন ০১ মাৰ্চ, ২০১৮ তাৰিখে ১৪:১৯ বজাত অন্তিম সংশোধন কৰা হৈছিল।